# vedānta-sūtra-govinda-bhāṣyam

(2.1)

## dvitīyo’dhyāyaḥ, prathamaḥ pādaḥ

duryuktika-droṇaja-bāṇa-vikṣataṁ

parīkṣitaṁ yaḥ sphuṭam uttarāśrayam |

sudarśanena śruti-maulim avyathaṁ vyadhāt

sa kṛṣṇaḥ prabhur astu me gatiḥ ||

### 1. smṛty-adhikaraṇam

**|| 2.1.1 ||**

prathame’dhyāye nirasta-nikhila-doṣo’cintyānat-śaktir aparimita-guṇa-gaṇaḥ sarvātmāpi sarva-vilakṣaṇo jagan-nimittopādāna-bhūtaḥ sarveśvaro vedānta-vedyaḥ samavaya-nirūpaṇenoktaḥ | dvitīye tu sva-pakṣe smṛti-tarka-virodha-parihāraḥ pradhānādi-vādānāṁ yukty-ābhāsamayatvaṁ sṛṣṭy-ādi-prakriyāyāḥ prati vedāntam aikavidhyaṁ cety ayam artha-nicayo nirūpyate | tatrādau śruti-virodho nirasyate |

tatra saṁśayaḥ—sarva-kāraṇa-bhūte brahmaṇi darśitaḥ samanvayaḥ sāṅkhya-smṛtyā bādhyate na vā ? iti | tatra sati sāṅkya-smṛti-nirviṣayatāpatter bādhaḥ syāt | smṛtiḥ khalu karma-kāṇḍoditāny agnihotrādi-karmāṇi yathāvat svīkurvatā ṛṣiṁ prasūtaṁ kapilaṁ [śve.u. 5.2] ity ādi-śrutāpta-bhāvena paramarṣiṇā kapilena mokṣepsunā jñāna-kāṇḍārthopa-bṛṁhaṇāya praṇītā | atha trividha-duḥkhātyanta-nivṛttir atyanta-puruṣārthaḥ | na dṛṣṭārtha-siddhir nivṛtter apy anuvṛtti-darśanāt [sāṅkhya-kārikā 1.1-2] ity ādibhis tatra hy acetanaṁ pradhānam eva svatantraṁ jagat-kāraṇam ity ādi nirūpyate | vimukta-mokṣārthaṁ svārthaṁ vā pradhānasya [sāṅkhya-kārikā 2.1], acetanatve’pi kṣīravac ceṣṭitaṁ pradhānasya [sāṅkhya-kārikā 3.60] ity ādibhiḥ | sā ca brahma-kāraṇatā-parigrahe nirviṣayā syāt | kṛtsnāyās tasyās tattva-pratipatti-mātra-viṣayatvāt | ataḥ param āpta-kapila-smṛty-avirodhena vedāntā vyākhyeyāḥ | na caivaṁ manv-ādi-smṛtīnāṁ nirviṣayatā | tāsāṁ dharma-pratipādana-dvārā karma-kāṇḍopabṛṁhaṇe saviṣayatvād tiy evaṁ prāpte brūte—

smṛty-anavakāśa-doṣa-prasaṅga iti cen

nānya-smṛty-avakāśa-doṣa-prasaṅgāt ||

avakāśasyābhāvo’navakāśaḥ nirviṣayatety arthaḥ | samanvayānurodhena vedānteṣu sāṅkhya-smṛti-nirviṣayatā-doṣāpattir ataḥ śruti-viparītārthatayā te vyākhyeyā iti cen, na | kutaḥ ? anyetyādeḥ | tathā saty anyāsāṁ manv-ādi-smṛtīnāṁ vedāntānusāriṇīnāṁ brahmaika-kāraṇatā-parāṇāṁ nirviṣayatā mahān doṣaḥ prasajjate | tāsu hi sarveśvaro jagad-utpatty-ādi-hetuḥ pratipādyate, na tu kāpilokta-prakārāntaratva-saṅgatiḥ | tatra śrīman-manuḥ—

āsīd idam tamo-bhūtam aprajñātam alakṣaṇam |

apratarkyam avijñeyaṁ prasuptam iva sarvataḥ ||

tataḥ svayaṁbhūr bhagavān avyakto vyañjayann idam |

mahā-bhūtādi vṛttaujāḥ prādur āsīt tamo-nudaḥ ||

yo’sāv atīndriya-grāhyaḥ sūkṣmo’vyaktaḥ sanātanaḥ |

sarva-bhūta-mayo’cintyaḥ sa eva svayam udbabhau ||

so’bhidhyāya śarīrāt svāt sisṛkṣur vividhāḥ prajāḥ |

apa eva sasarjādau tāsu vīryam avāsṛjat ||

tad aṇḍam abhavad dhaimaṁ sahasrāṁśu-sama-prabham |

tasmiñ jajñe svayaṁ brahmā sarva-loka-pitāmahaḥ || [manu. 1.5-9] ity ādi |

śrī-parāśaraḥ—

viṣṇoḥ sakāśād udbhūtaṁ jagat tatraiva ca sthitam |

sthiti-saṁyama-kartāsau jagato’sya jagac ca saḥ || [vi.pu. 1.1.31]

yathorṇanābhir hṛdayād ūrṇāṁ santatya vaktrataḥ |

tayā vihṛtya bhūyas tāṁ grasaty evaṁ janārdanaḥ[[1]](#footnote-2) || [bhā.pu. 11.9.21]

evam anye’pi | na cāsāṁ smṛtīnāṁ karma-kāṇḍorthopabṛṁhaṇa eva vṛtteḥ | citta-śodhakatā caiṣāṁ dṛśyate | tam etaṁ vedānuvacanena ity ādi śrutau | yat tu teṣāṁ vṛṣṭi-putra-svargādi-phalakatvaṁ kvāpi kvāpi vīkṣyate’nubhāvyate ca tad api śāstra-viśrambhotpādanena tatraiva ca viśrāntam | sarve vedā yat padam āmananti ity ādeḥ, nārāyaṇa-parā vedāḥ ity ādeś ca |

na ca sāṅkhya-smṛtyā vedāntārthopabṛṁhaṇaṁ śakyaṁ kartuṁ, śruti-viruddhārtha-pratipādanāt | śruti-saṁvādārtha-spaṣṭīkaraṇaṁ hy upabṛṁhaṇam | na ca tasyām idam asti | tasmāt śruti-viruddhā sāṅkhya-smṛtiḥ sva-kapola-kalpitānāpteti na tad-vyarthatā-doṣād bibhīmaḥ | na cāpta-vyapāśraya-kalpanayā tat smṛti-pakṣa-pāto yuktaḥ | tattvena vyākhyātānāṁ bahūnāṁ smṛtiṣu vibhinārthāsu pakṣa-pāte sati vāstavārthānavasthiti-prasāṅgāt | smṛtyor vipratipattau satyāṁ śruti-vyapāśrayād anyo nirṇaya-hetur na bhavet | ataḥ śruty-anusāriṇy evādaraṇīyā iti | smṛti-balenākṣeptṝn smṛti-balenaiva nirākariṣyāma ity anya-smṛty-anavakāśatā-doṣopanyāsaḥ |

yat tu ṛṣiṁ prasūtaṁ kapilaṁ yas tam agre jñānair bibharti [śve.u. 5.2] iti śvetāśvatara-śruter āptatvaṁ tasyeti, tan na | tasyā anya-paratvāt śruty-artha-vaiparītya-vaktṛtayā tad-abhāvāc ca | manor āptatvaṁ tu taittarīyāḥ paṭhanti— yad vai kiṁ ca manur avadat tad-bheṣajam iti | śrī-parāśaro hi pulastya-vasiṣṭha-prasādād eva devatā-paramārtha-dhiyaṁ prāpteti smaryate | veda-viruddhaḥ smṛti-pravartakaḥ kapilo hy agni-vaṁśa-jo jīva-viśeṣa eva māyayā vimohito, na tu kardamodbhūto vāsudevaḥ |

kapilo vāsudevāṁśas tattvaṁ sāṅkhyaṁ jagāda ha |

brahmādibhyaś ca devebhyo bhṛgv-ādibhyas tathaiva ca |

tathaivāsuraye sarva-vedārthair upabṛṁhitam ||

sarva-veda-viruddhaṁ ca kapilo’nyo jagāda ha |

sāṅkhyam āsuraye’nyasmai kutarka-paribṛṁhitam || iti smaraṇāt |[[2]](#footnote-3)

tasmāt veda-viruddhatayānāptāyāḥ sāṅkhya-smṛter vyarthatā na doṣaḥ ||1||

**rpc**: 3.26.3-6, 10. 3.28.41, 10.87.25.

**hds** : 2.6.42.

**|| 2.1.2 ||**

itareṣāṁ cānupalabdheḥ ||

itareṣāṁ ca sāṅkhya-smṛty-uktānām arthānāṁ vede’nupalambhāt tasyāḥ nāptatvam | te ca vibhavaś cinmātrāḥ puruṣās teṣāṁ bandha-mokṣau prakṛtir eva karoti | tau punaḥ prākṛtāv eva | sarveśvaraḥ puruṣa-viśeṣo nāsti | kālas tattvaṁ na bhavati | prāṇādayaḥ pañca karaṇa-vṛtti-rūpā bhavantīty evam ādayas tasyām eva draṣṭavyāḥ ||2||

**rpc :** 3.2.14, 11.11.3, 3.28.44.

**hds :** 10.87.25

—o)0(o—

### 2. yoga-pratyuktyādhikaraṇam

**|| 2.1.3 ||**

nanu sāṅkhya-smṛtyā vedāntā vyākhyātuṁ na yuktāḥ | tasyā vedānta-viruddhatvāt | yoga-smṛtyā tu vyākhyeyās te | vedāntārthān āśritya tasyā varṇitatvāt | yogaḥ khalu śrautaḥ | tāḥ yogam iti manyante sthirām indriya-dhāraṇām | vidyām etāṁ yoga-vidhiṁ ca kṛtsnam ity ādiṣu kaṭhādi-śrutiṣu yoga-viṣayaka-bahu-liṅga-lābhāt | trrunnataṁ sthāpya samaṁ śarīram ity ādiṣv āsanādi-yogāṅgābhidhānāc ca | tena yogena jagad duḥkhaṁ parijihīrṣur āptatamo bhagavān patañjaliḥ smṛtiṁ nibabandha | atha yogānuśāsanam | yogaś citta-vṛtti-nirodhaḥ ity ādibhiḥ | samanvayāvirodhena vedānteṣu vyākhyāteṣv eṣā smṛtir anavakāśā syād yoga-pratipatti-mātra-viṣayatvāt | manv-ādi-smṛtīnāṁ tu dharmāvedanayā sāvakāśatā bhavet | tasmāt yoga-smṛtyaiva na tūkta-samanvayānugatyā te vyākhyeyā ity evaṁ prāpte—

**etena yogaḥ pratyuktaḥ ||**

etena sāṅkhya-smṛti-pratyākhyānena yoga-smṛtir api pratyākhyātā bodhyā | tasyāś ca tadvad vedānta-viruddhatvāt | tādṛśyā yoga-smṛtyā teṣu vyākhyāteṣu vedānusāri-manv-ādi-smṛter nirviṣayatā syād atas tayā te na vyākhyeyā ity arthaḥ | na ca vedānta-viruddhā sā vaktuṁ śakyā | tatrāpi pradhānam eva svatantraṁ kāraṇam | īśo jīvāś ca citi-mātrāh sarve vibhavaḥ | yogād eva duḥkha-nivṛttir eva muktiḥ | ity ādi tad-viruddhārtha-pratipādanāt | pratyakṣādi-pramāṇaṁ citta-vṛttir ity ādīnāṁ tad-uktārthānāṁ teṣv anupalambhāc ca | tatra te hy arthās tasyām evānveṣṭavyāḥ | tasmāt vedānta-viruddhāyā yoga-smṛter vaiyārthyād doṣān na vitrāsaḥ | anyac ca prāgvat | yat tu vedānta-vedyam īśvara-jīvopāyopeya-yāthātmyaṁ tad upary upari vyaktībhaviṣyad vīkṣyam | evaṁ sati trir-unnatam ity ādāv āsanādi-yogāṅga-vidhānaṁ tat kāraṇaṁ sāṅkhya-yogādhigamyam ity ādau ca sāṅkhyādi-śabdānāṁ jñānaṁ dhyānaṁ ca yad dṛṣṭāṁ tat kila vaidikād anyad eva grāhyam | na hi prakṛti-puruṣānyatā-pratyayena jñānena tad-uktena yoga-vartmanā vā mokṣo bhavet | tam eva viditvātimṛtyum eti vijñāya prajñāṁ kurvīta etad yo dhyāyati rasati bhajati so’mṛto bhavati ity ādi-śrutibhyaḥ | kiṁ ca, yo’ṁśo’nayor aviruddhas tatra no na vidveṣaḥ | kintu viruddho’ṁśaḥ parihrīyate | yadyapy eṣa pareśa-niṣṭhaḥ, īśvara-praṇidhānād vā, kleśa-karma-vipākāśayair aparāmṛṣṭaḥ puruṣa-viśeṣa īśvaraḥ ity ādi sūtra-praṇayanāt | tathāpi mohād evaṁ jajalpeti vadanti | gautamādayo’pi vimohitā viruddhāni matāni dadhuḥ | tāni ca pratyākhyāsyati | vijñānāṁ vimohaḥ kvacit sārvajñābhimāna-kupitayā harer māyayā kvacit tu tasyaicchayaivārthāntara-prayuktayā bodhyaḥ | īśvara-vādābhyupagamena śaṅkādhikyāt tan-nirāsārtho ’dhikaraṇātideśaḥ | hiraṇyagarbha-kṛtāpi yoga-smṛtir anenaiva nirākṛtā bodhyā ||3||

**rpc :** 10.87.21, 3.28.12.

**hds :** 10.87.25, 1.6.36.

—o)0(o—

### 3. vilakṣaṇatvādhikaraṇam

**|| 2.1.4 ||**

tad evaṁ sāṅkhyādi-smṛtyor veda-viruddhatvenānaptatve nirṇīte vede’pi tad-virodhinaḥ kecit sāṅkhyādayaḥ saṁśayīran | tat-parihārāyedam ārabhyate | tatraivaṁ saṁśayaḥ | vedo’py anāpto na veti | tatra kārryā yajeta vṛṣṭi-kāma ity ādi-śruty-ukte kārīryādi-karmaṇy anutiṣṭhate’pi phalānupalabdher anāpta iti prāptau—

na vilakṣaṇatvād asya tathātvaṁ ca śabdāt ||

nāsya vedasya sāṅkhyādi-smṛtivad aprāmāṇyam | kutaḥ jīva-kḷptatvena bhramādi-doṣa-catuṣṭaya-viśiṣṭāyāḥ sāṅkhyādi-smṛteḥ sakāśāt vedasya nityatayā bhramādi-kartṛ-doṣa-śūnyasya vaiśeṣyāt | tathātvaṁ nityatvaṁ cāsya śabdād avagamyate | vācā virūpa nityayetyādi śruteḥ | anādi-nidhanā nityā vāg utsṛṣṭā svayambhuvā | ādau vedamayī divyā yataḥ sarvāḥ pravṛttayaḥ iti smṛteś ca | manv-ādi-smṛtīnāṁ tu veda-mūlakatvād eva prāmāṇyam | pūrvaṁ yuktayā nityatvam uktam iha tu śrutyeti viśeṣaḥ |

nanu,

tasmād yajñāt sarva-hutaḥ ṛcaḥ sāmāni jajñire |

chandāṁsi jajñire tasmād yajus tasmād ajāyata || [ṛg-veda 10.90.9] iti |

iti puruṣa-sūkte janma-śravaṇāj jātasya ca vināśāvaśyambhāvād anityatvam | maivam | jani-śabdena tatrāvirbhāvokteḥ | ata uktaṁ—

svayambhūr eṣa bhagavān vedo gītas tvayā purā |

śivādyā ṛṣi-paryantāḥ smartāro’sya na kārakāḥ || iti |

na ca phalādarśanād aprāmāṇyam | adhikāriṇāṁ sarvatra phala-darśanāt | yat tu kvacit tad-adarśanaṁ tat kila kartur ayogyatayopapadyeta | sāṅkhyādi-smṛtīnāṁ tu veda-virodhād evāprāmāṇyam ||4||

**rpc :** 2.6.24-26.

**hds :** 6.1.40, 6.1.31.

—o)0(o—

**|| 2.1.5 ||**

syād etat tat teja aikṣata bahu syāṁ [chā.u. 6.2.3] tā āpa aikṣanta bahvyaḥ syāma [chā.u. 6.2.4] iti chāndogye | te heme prāṇā ahaṁ śreyase vivadamānā brahma jagmuḥ ko naḥ viśiṣṭa iti bṛhad-āraṇyake ca bādhitārthakaṁ vākyaṁ vīkṣyate, tādṛśaṁ caiva bandhyā-suto bhāti itivat apramāṇam eva | evam ekadeśāprāmāṇyenānyasyāpy aprāmāṇyāj jagat-kāraṇatvaṁ brahmaṇaḥ śrūyamāṇaṁ neti cet tatrāha—

abhimāni-vyapadeśas tu viśeṣānugatibhyām ||

tu-śabdaḥ śaṅkāc chedāya | tat-teja ity ādi-vyapadeśaḥ teja-ādy-abhimāninīnāṁ cetanānāṁ devatānām eva, na tv acetanānāṁ tad-ādīnām | kutaḥ ? viśeṣeti | hantāham imās tisro devatā [chā.u. 6.3.2] iti | tejo’vannānāṁ sarvā ha vai devatā ahaṁ śreyase vivadamānās te devā prāṇe niḥśreyasaṁ viditvā iti prāṇānāṁ ca tatra tatra devatā-śabdena viśeṣaṇāt | agnir vāg bhūtvā mukha prāviśad ādityaś cakṣur bhūtvākṣiṇī prāviśat ity ādyaitareyake vāg-ādy-abhimānitatāyāgny-ādīnām anupraveśa-śravaṇāc ca | smṛtiś ca—

pṛthivy-ādy-abhimāninyo devatāḥ prathitaujasaḥ |

acintyāḥ śaktayas tāsāṁ dṛśyante munibhiś ca tāḥ || iti |

evaṁ, grāvāṇaḥ plavantaḥ ity atrāpi karma-viśeṣāṅga-bhūtānāṁ grāvṇāṁ vīrya-vardhanārthā stutir iyam | sā ca śrī-rāma-kṛta-setu-bandhādau yathāvad eveti na kvāpy anāptatvaṁ vedasya, tena tad-uktaṁ brahmaṇo viśvaika-kāraṇatvaṁ sūcitam ||5||

**rpc :** 3.6.2-4, 3.6.12-21, 11.10.8-9, 3.28.43.

**hds :** 3.28.47

—o)0(o—

**|| 2.1.6 ||**

punar api brahmopādānatākṣepāya tarkam āśrayan sāṅkhyāḥ pravartate | yadyapy ayam ātma-yāthātmya-nirṇaye tyaktas tarkaḥ śruti-virodhāt na kutarkāpasadasyātma-lābhaḥ ity ukteḥ | tathāpi paraṁ prati dauṣya-prakāśanam etat | tatraivaṁ saṁśayaḥ | jagad brahmopādānakaṁ syān na veti | kiṁ prāptaṁ brahmopādānakaṁ neti vairūpyāt | sarvajña-sarveśvara-viśuddha-sukha-rūpatyaā brahmābhimatām | ajñānīśvara-malina-duḥkhitayā pratyakṣādibhir avagataṁ jagat | atas tayor vairūpyaṁ nirvivādam | upādeyaṁ khalu upādāna-svarūpaṁ dṛṣṭam | yathā mṛt-suvarṇa-tantv-ādy-upādeyaṁ ghaṭa-mukuṭa-paṭādi | ato vai brahma-vairūpyeṇa tad-upādeyatvāsambhavāt tat-svarūpam upādānaṁ kiñcid anveṣaṇīyam | tac ca pradhānam eva | sukha-duḥkha-mohātmakaṁ jagat prati tādṛśasya tasyaiva yogyatvāt | yac copādeya-sārūpya-sādhanāya tathābhūte’py upādāne brahmaṇi cij-jaḍātmikātisūkṣmā śakti-dvayī prāg apy astīty ucyate | tenāpi vairūpyāt duṣpariharaṁ sūkṣmāt sūkṣma-śaktikād upādānāt sthūlataropādeyodaya-nirūpaṇāt | evam anyac ca vairūpyaṁ vibhāvanīyam | evaṁ brahma-vairūpyāt tad-upādānakaṁ jagan neti tarkaś ca śāstrasyāvasthāpekṣyaḥ tad-anugṛhītasyaiva kvacid viśaye’rtha-niścaya-hetutvād iti pūrva-pakṣaḥ | tad imaṁ nirasyati—

dṛśyate tu ||

tu-śabdena śaṅkā nirasyate | pūrvato nety anuvartate | yad uktaṁ brahma-vairūpyāt tad-upādānakāṁ jagan neti tan na virūpāṇām apy upādānopādeya-bhāvasya dṛṣṭatvāt | yathā guṇānām utpattir vijātīyād dravyāt, yathā kṛmīṇāṁ mākṣikāt, yathā kari-turagādīnāṁ kalpa-drumāt | yathā ca suvarṇādīnāṁ cintāmaṇer iti | ittham abhipretyaiva dṛṣṭāntitam ātharvaṇikaiḥ—

yathorṇa-nābhiḥ sṛjate gṛhṇate ca

yathā pṛthivyām oṣadhayaḥ sambhavanti |

yathā sataḥ puruṣāt keśa-lobhāni

tathākṣarāt sambhavatīha viśvam || [mu.u. 1.1.7] iti ||6||

**rpc :** 11.12.19, 1.1.1, 10.87.22.

**hds :** 10.87.26.

—o)0(o—

### 4. asadity-adhikaraṇam[[3]](#footnote-4)

**|| 2.1.7 ||**

nanūpādānāt vilakṣaṇaṁ ced upādeyaṁ tarhy upādāne brahmaṇi jagad-utpatteḥ prāg asad ity āpadyeta | pūrvam aikyāvadhāraṇād asac cotpadyeta | na caitad iṣṭa te sat-kārya-vādina iti cet, tatrāha

asad iti cen na pratiṣedha-mātratvāt |

naiṣa doṣaḥ | kutaḥ ? pratīti | pūrva-sūtre sārūpya-niyamasya pratiṣedha-mātraṁ vivakṣitam | na tūpādānād upādeyasya dravyāntaratvam api | brahmaiva sva-vilakṣaṇa-viśvākāreṇa pariṇamata ity aṅgīkārāt | ayaṁ bhāvaḥ—yasya sārūpyasyābhāvāt brahmopādānatām ākṣipasi tat kiṁ kṛtsnasya brahma-dharmasyānuvartanam abhipraiṣy uta yasya kasyacid iti | nādyaḥ upādānopādeya-bhāvānupapatteḥ | na hi ghaṭādiṣu mṛt-piṇḍopādeyeṣu piṇḍatvādy-anuvṛttir asti | dvitīye tu nāniṣṭāpattiḥ sattvādi-lakṣaṇasya brahma-dharmasya prapañce’py anuvṛtteḥ |

nanu yena kenacid dharmeṇa sārūpyaṁ na śakyaṁ mantuṁ sarvasya sarva-sārūpyeṇa sarvasmāt sarvotpatti-prasaṅgāt | tasmāt yena dharmeṇopādāna-bhūtaṁ vastu vastv-antarāt vyāvartate, tasya dharmasyopādeye’nuvṛttiḥ sārūpyaṁ, yathā tantv-āditaḥ suvarṇaṁ yena svabhāvena vyāvartate tasya kaṅkaṇādike tad-upādey’nuvṛttir dṛṣṭā, tathaitat draṣṭavyam iti cen maivam | mākṣikādibhyaḥ kṛmy-ādīnām utpattāv asya niyamasya vyabhicārāt | na ca svarṇa-kaṅkaṇayoḥ sarvathā sārūpyam asti avasthā-bhedāt | tathā ca svarṇa-cintāmaṇyor iva vairūpye’pi kaṅkaṇa-svarṇayor iva dravyaikya-sattvān nāsat-kāryam iti ||7||

**rpc :** 7.9.29

**hds :** 10.2.26.

**|| 2.1.8 ||**

yukty-antareṇa punar ākṣipati—

apītau tadvat prasaṅgād asamañjasam ||

asya cij-jaḍātmakasya nānā-vidhāpumartha-vikārāspadasya jagataḥ sūkṣma-śaktikaṁ brahma ced upādānaṁ tadāpītau pralaye tasya tadvat prasaṅgaḥ | ṣaṣṭhy-antād ivārthe vatiḥ tatra tasyeveti sūtrāt | upādyevadapumartha-vikāra-prāptiḥ syāt | tadānīṁ tena saha tasyaikyāt | ato’samañjasam idam upaniṣad-vākya-vṛndaṁ, yat sārvajñya-niravadyatvādi-guṇakam upādānaṁ brahmeti gadati ||8||

**rpc :** 4.7.39

**hds :** 4.7.42.

**|| 2.1.9 ||**

pariharati—

na tu dṛṣṭānta-bhāvāt ||

tu-śabdād ākṣepa-sambhāvanāpi nirastā | naiva kiñcid asamañjasam | kutaḥ ? upādeya-jagat-samparke’py upādānasya brahmaṇaḥ śuddhatayā’vasthitau dṛṣṭānta-sattvāt | yathaikasmiṁś citrāmbare nīla-pītādayo guṇāḥ sva-sva-pradeśeṣv eva dṛṣṭāḥ, na tu te vyatikīryante, tathā caikasmin dehini bālyādayo deha-dharmā dehe kāṇatvādayaḥ karaṇa-dharmāś ca karaṇa-gaṇe vijñāyante, na tv ātmani | evam apumartha-vikārā brahma-śakti-dharmāḥ śakti-gatāḥ syur na tu brahmaṇi śuddhe prasajjeran iti ||9||

**rpc :** 11.6.6, 7.9.30, 11.2.39

**hds :** 4.7.26.

**|| 2.1.10 ||**

na kevalaṁ nirdoṣatayā brahmopādānatā svīkṛtā | pradhanopādānatāyā duṣṭatvād apīty āha—

sva-pakṣe doṣāc ca ||

ye doṣās tvayā sāṅkhyenāsmat-pakṣe sambhāvitās te sva-pakṣe nija-mata eva draṣṭavyāḥ, teṣām anyatra nirastatvāt | tathā hi, upādānopādeyayor vairūpye sāṅkhya-pakṣe’py asti, śabdādi-śūnyāt pradhānāc chabdādimato jagato janur aṅgīkārāt | tasmāt tasya vairūpyād evāsmat-kāryatā-prasaṅgaḥ | pradhānāvibhāga-svīkārād evāpītau tadvat prasaṅgaś cety evam ādayaḥ | jagat-pravṛtti api pradhāna-vāde ca sambhavati iti tat-parīkṣāyāṁ vakṣyāmaḥ ||10||

**rpc :** 10.87.21.

**hds :** 10.87.25.

**|| 2.1.11 ||**

yat tūktaṁ tarkānugṛhītaṁ śāstram artha-niścaya-hetur iti tat prayāha—

tarkāpratiṣṭhānād apy[[4]](#footnote-5) anyathānumeyam

iti ced evam apy anirmokṣa-prasaṅgaḥ ||

puruṣa-dhī-vaividhyāt tarkā naṣṭa-pratiṣṭhā mitho vihanyamānā vilokyante | ato’pi tān anādṛtyaupaniṣadī brahmopāsanatā svīkāryā | na ca labdha-māhātmyānāṁ keṣāñcit tarkā pratiṣṭhitāḥ | tathā-bhūtānām api kapila-kaṇabhug-ādīnāṁ mitho-vivāda-sandarśanāt |

nanv aham anyathānumāsye yathāpratiṣṭhā na syāt | na tu pratiṣṭhitas tarka eva nāstīti śakyaṁ vadituṁ tarkāpratiṣṭhānurūpasya tarkasya pratiṣṭhitatvāt | sarva-tarkāpratiṣṭhāyāṁ jagad-vyavahāroccheda-prasaṅgāt | atīta-vartamāna-vartma-sādhāraṇyenānāgate’pi vartmani sukha-duḥkha-prāpti-parhārārthā loka-pravṛtti-dṛṣṭeti cet evam apy anirmokṣa-prasaṅgaḥ | puruṣa-buddhi-mūla-tarkāvalambanasya bhavato deśāntara-kālāntaraja-nipuṇatama-tārkika-dūṣyatva-sambhāvanayā tarkāpratiṣṭhāna-doṣād anistāraḥ syāt | yadyapy artha-viśeṣe tarkaḥ pratiṣṭhitas tathāpi brahmaṇi so’yaṁ nāpekṣyate, acintyatvena tad-anarhatvāt, śruti-virodhāc ceti tvad-ukty-asaṅgateś ca | śrutiś ca brahmaṇas tarkāgocaratām āha—

**naiṣā tarkeṇa matir āpaneyā**

**proktānyenaiva sujñānāya preṣṭha |** [ka.u. 1.2.9] iti kaṭhānām |

**ṛṣe vidanti munayaḥ praśāntātmendriyāśayāḥ |**

**yadā tadaivāsat-tarkais tirodhīyeta viplutam ||** [bhā.pu. 2.6.39] ity ādyā |

tasmāc chrutir eva dharma iva brahmaṇi pramāṇam | tat-poṣa-kārī tarkas tv apekṣata eva mantavya iti śruteḥ, pūrvāparāvirodhena ity ādi smṛteś ca | tasmāt brahmopādānakaṁ jagad iti ||11||

**rpc :** 1.8.17, 6.4.26, 6.9.33; 2.6.39,

**hds :** 2.6.41-42.

—o)0(o—

### 5. śiṣṭāparigrahādhikaraṇam

**|| 2.1.12 ||**

sāṅkhya-yoga-smṛtibhyāṁ tadīya-tarkaiś ca virodhaḥ parihṛtaḥ | idānīṁ kāṇabhug-ādi-smṛtibhis tadīya-tarkaiś ca sa parihriyate | tatra kaṇādādi-matair brahmopādānatā bādhyate na veti vīkṣāyāṁ, tasyāṁ satyāṁ tat-smṛtīnām anavakāśatāpatteḥ | sarvatra nyūna-parimāṇānām eva dvy-aṇukādīnāṁ try-aṇukādi-mahā-kāryārambhakatva-darśanāt brahmaṇo vibhutvena tad-ayogāc ca bādhyata iti prāptau—

etena śiṣṭā parigrahā api vyākhyātā ||

śiṣṭāḥ pariśiṣṭāḥ | nāsti parigraho veda-karmako yeṣāṁ te aparigrahāḥ | viśeṣaṇayoḥ karmadhārayaḥ | etena veda-virodhi-sāṅkhyādi-nirāsena pariśiṣṭās tad-virodhinaḥ kaṇabhakṣākṣapāda-prabhṛtayo’pi nirastā veditavyāḥ, nirākaraṇa-hetoḥ sāmyāt | na hy ārambha-vāde’pi nyūna-pariṇāmārambhakatva-niyamo’sti | dīrgha-tantv-ārabdha-dvi-tantu-kapaṭe viyad-utpanne śabde ca vyabhicārāt | kāraṇa-vastu-viṣayasya tarkasyāpratiṣṭhānam aśakyaṁ vaktum iti śaṅkādhikyād adhikaraṇātideśaḥ | tat-parihāras tu śuṣka-tarkasyāpratiṣṭhāna-niyamāt | ata evāpare bauddhādayaḥ paramāṇūn anyathā varṇayanti | kṣaṇikānarthātmakān kecit | jñāna-rūpān pare | śūnyātmakān apare | sad-asad-rūpāṁs tv

anye | sarve hy ete tan-nityatāvirodhina iti ||12||

**rpc :** 3.11.1, 5.12.9-11, 3.11.15.

**hds :** 5.12.9-11.

—o)0(o—

### 6. bhoktr-āpatty-adhikaraṇam[[5]](#footnote-6)

**|| 2.1.13 ||**

punar āśaṅkya samādhatte—

bhoktr-āpatter avibhāgaś cet syāl lokavat ||

sūkṣma-śāktikaṁ brahmaivopādānaṁ tad eva sthūla-śāktikam upādeyam iti | tad idaṁ yuktaṁ na veti saṁśaye iha bhoktrā jīvena saha brahmaṇa aikyāpatter avibhāgaḥ śakteḥ śaktimad-brahma-bhedāpatter dvā suparṇā... juṣṭaṁ yadā paśyaty anyam īśam ity ādi śruti-siddha-bheda-lopas tato na yuktam iti cet tat-parihāraḥ syāl lokavat | loke yathā daṇḍinaḥ puruṣābhede’py asti daṇḍa-puruṣayoḥ svarūpato bhedas tathā śaktimato brahmaṇaḥ śakty-abhede’pi śakti-brahmaṇoḥ so’stīti na kṣatiḥ ||13||

**rpc :** 11.28.27, 3.27.1.

**hds :** 6.16.9-11.

**—o)0(o—**

### 7. ārambhaṇādhikaraṇam

**|| 2.1.14 ||**

jagato brahma-bhedam aṅgīkṛtya brahmaṇas tad-upādānatvaṁ nirūpitam asad iti cen nety ādinā tam evākṣipya samādhātum idānīṁ pravartate | tatropādeyaṁ jagad-upādānāt brahmaṇo bhinnam abhinnaṁ veti vīkṣāyāṁ mṛt-piṇḍa upādānaṁ ghaṭa upādeyam iti dhī-bhedāt | upādānam upādeyam iti śabda-bhedāt | mṛt-piṇḍena ghaṭāya pravartate ghaṭena tu jalam ānayeti pravṛtti-bhedāt | piṇḍākāram upādānaṁ kambu-grīvādy-ākāram upādeyam ity ākāra-bhedāt | pūrva-kālam upādānam uttara-kālam upādeyam iti kāla-bhedāc ca bhinnam evopādānād upādeyam | itarathā kāraka-vyāpāra-vaiyarthya-prasaṅgād upādānam eva ced upādeyaṁ kṛtaṁ tarhi tad-vyāpāreṇa ca sato’py upādeyasyābhivyaktaye tena bhāvyaṁ kṣodākṣamatvāt | tathā hi, kāraka-vyāpārāt prāk sā satī asatī vā | nādyaḥ tad-vyāpāra-vaiyarthyāt nityopalabdhi-prasaṅgāc copādeyasya | tataś ca nityānitya-vibhāgo vilupyeta | tathābhivyakter abhivyakty-antare’ṅgīkṛte’navasthā | na cāntyaḥ asat-kāryāpatteḥ | tasmād asata upādeyasyotpatti-hetutve nārthavattvaṁ vyāpārasyety asattvād evopādānāt bhinnam upādeyam iti vaiśeṣikādi nayāt pūrva-pakṣe prāpte pariharati—

tad ananyatvam ārambhaṇa-śabdādibhyaḥ ||

tasmāt jīva-prakṛti-śakti-yuktāt jagad-upādānāt brahmaṇaḥ ananyad evopādeyaṁ jagat | kutaḥ ? ārambhaneti | ārambhaṇa-śabda ādir yeṣāṁ tebhyo vākyebhyaḥ | vācārambhaṇaṁ vikāro nāma-dheyaṁ mṛttikety eva satyam [chā.u. 6.1.4], sad eva saumyedam agra āsīd ekam evādvitīyam [chā.u. 6.2.1], tad aikṣata bahu syāṁ prajāyeya [chā.u. 6.2.3], san-mūlāḥ saumyemāḥ prajāḥ sadāyatanāḥ sat pratiṣṭhāḥ [chā.u. 6.8.6], aitadātmyam idaṁ sarvam [chā.u. 6.8.1] ity evaṁ-vidhāni chāndogye vākyāni sāntarāṇy apy atra vivakṣitāni | tāni hi cij-jaḍātmakasya jagatas tad-yuktāt parasmāt brahmaṇo’nanyatvaṁ vadanti | tathā hi kṛtsnaṁ jagat tādṛg brahmopādānakam ato brahmābhinnam iti hṛdi viniścityopādāna-bhūta-brahma-vijñānenopādeyasya jagataḥ kṛtsnasya vijñānaṁ bhavatīty ācāryaḥ pratijajñe | stabdho’syuta tam ādeśam aprākṣyaḥ yenāśrutaṁ śrutaṁ bhavati ity ādinā | tad-āśayam aviduṣā śiṣyeṇānya-jñānād anya-jñānam na sambhavatīti vimṛśya, kathaṁ nu bhagavaḥ sa ādeśa iti paripṛṣṭaḥ sa jagato brahmopādānakatāṁ vadiṣyan loka-pratīti-siddham upādeyasyopādānābhedaṁ darśayati yathā saumyaikena mṛt-piṇḍenety ādinā | ekasmād eva mṛt-piṇḍopādānāt jātaṁ ghaṭādi sarvaṁ tenaiva vijñāntena vijñānaṁ syāt tasya tato’natirekāt | evam ādeśe brahmaṇi sarvopādāne vijñāte tad upādeyaṁ kṛtsnaṁ jagat vijñātaṁ bhavatīti tatrārthaḥ |

nanu dhī-śabdādi-bhedād upādeyam upādānād anyat syād iti cet tatrāha vācārambhaṇam iti | ārabhyata ity ārambhaṇaṁ karmaṇi lyuṭ, kṛtya-lyuṭo bahulam iti smaraṇāt | mṛt-piṇḍasya kambu-grīvādi-rūpa-saṁsthāna-sambandhe sati vikāra iti nāma-dheyam ārabdhaṁ vyavahartṛbhiḥ | kim-arthaṁ ? tatrāha—vāceti | vācā vāk-pūrvakeṇa vyavahāreṇa hetunā | phala-hetutva-vivakṣayā tṛtīyā | ghaṭena jalam ānayety ādi vāk-pūrvaka-vyavahāra-siddhy-arthaṁ mṛd-dravyam eva jñāna-saṁsthāna-viśeṣaṁ sat ghaṭādi-nāma-bhāgyavati | tasya ghaṭādyavasyāpi mṛttikety eva nāma-dheyaṁ satyaṁ prāmāṇikyam | tataś ca ghaṭādy api mṛd dravyam ity eva satyaṁ, na tu dravyāntaram iti | atas tasyaiva mṛd-dravyasya saṁsthānāntara-yoga-mātreṇa dhī-śabdāntarādi sambhavati | yathaikasyaiva caitrasyāvasthā-viśeṣa-sambandhāt bāla-yuvādi-dhī-śabdāntarādi sambhavati mṛd-ādy-upādāne tādātmyena sad eva ghaṭādi-daṇḍādinā nimittenābhivyajyate na tv asad utpadyate ity abhinnam eva upādeyam upādānāt | bhede kilonmānad vaiguṇyāpattiḥ | mṛt-piṇḍasya gurutvam ekaṁ ghaṭādeś caikam iti tulārohe dvi-guṇaṁ tat syāt | evam anyac ca | na tu śukti-rūpyādivad vivarto na ca śukteḥ sakāśāt svato’nyatra siddhaṁ rūpyam iva bhinnam ity eva-kārāt | evam iti śabdānarthakyaṁ kaṣṭa-kalpanaṁ ca nirastam | na cābhivyakti-pakṣasya nirmūlatvaṁ śakyaṁ vaktuṁ,

**kalpānte kāla-sṛṣṭena yo’ndhena tamasāvṛtam |**

**abhivyanak jagad idaṁ svayaṁ-rociḥ svarociṣe ||**

ity ādi pramāṇa-siddheḥ, na ca siddha-sādhanatānavasthā vā doṣaḥ | kāraka-vyāpārāt pūrvam abhivyakteḥ, sa tvānaṅgīkārāt abhivyakty-antarānaṅgīkārāc ca |

nanv evam asatkparyatāpattiḥ pūrvam asatyās tasyās tad-vyāpāreṇotpādyamānatvād iti cen, maivam | tasyāḥ kāryatvābhāvāt | svatantrābhivyaktimattvaṁ kila kāryatvaṁ tac ca tasyāṁ nāsti | āśrayābhivyaktyaiva tat siddheḥ | tad-vyāpāreṇa saṁsthāna-yoga-rūpābhivyaktir niyatābhivyaṅgyeti prakṛte na kiñcid avadyam | yat tu asataḥ kāryasyotpattir iti vadanti, tan mandaṁ kṣodākṣamattvāt | tathā hi, vyāpārāt prāg asac cet kāryaṁ, tarhi sarvasmāt sarvam utpadyeta | sarvatra sarvābhāva-saulabhyāt | tilebhyas tailam iva kṣīrādikam apy utpannaṁ syāt | akartṛkā cotpattiḥ kāyasyāsatvāt | na ca kāraṇa-niṣṭā śaktir eva kāryaṁ niyacched iti vācyam asatā sahāsambandhāt | kiṁ cotpattir utpadyate na vā ādye’navasthā antye’py asattvāt nityatvād vānutpattir iti pakṣa-dvayam asādhu | sarvadā kāryānupalambhopalambha-prasaṅgāt |

nanu utpatteḥ svayam utpatti-rūpatvāt kim utpatty-antara-kalpanayeti cet samam etad abhivyaktau iti hi vaktavyam ||14||

**rpc :** 6.4.25, 7.6.10, 7.9.19, 7.9.47, 8.3.3, 10.85.4, 1.5.20, 11.5.27, 10.16.37, 10.46.33, 10.84.22.

**hds :** 6.16.22, 7.3.26.

**|| 2.1.15 ||**

itaś copādeyam upādānād ananyad ity āha—

bhāve copalabdhe ||

ghaṭa-mukuṭādy-upādeya-bhāve ca mṛt-suvarṇādy-upādānopalabdheḥ ghatāder mṛd-āditvena pratyabhijñānād ity arthaḥ | nanu hasty-aśvādau kalpa-vṛkṣādeḥ pratyabhijñānaṁ nāstīti cet, na | tatrāpy upādānasya pṛthivyāḥ pratyabhijñānāt | vahner nimittatvāt dhūme tan nāsti | dhūmopādānaṁ khalu vahni-saṁyuktam ārdrendanaṁ gandhaikyāt viditam ||15||

**rpc :** 7.9.34, 11.28.20.

**hds :** 3.21.19, 10.87.15.

**|| 2.1.16 ||**

satvāc cāvarasya ||

avara-kālikasyopādeyasya prāg api tādātmyenopādāne sattvāt tasmād ananyat tat | śrutiś ca—sad va saumyedam agra āsīt [chā.u. 6.2.1] ity ādyā | smṛtiś ca—

brīhi-bīje yathā mūlaṁ nālaṁ putrāṅkurau tathā |

kāṇḍaṁ kośas tu puṣpaṁ ca kṣīraṁ tadvac ca taṇḍulaḥ ||

tuṣāḥ kaṇāś ca santo vai yāntyāvirbhāvam ātmanaḥ |

praroha-hetu-sāmagrīm āsādya muni-sattama ||

tathā karma-svanekeṣu devādyāḥ samavasthitāḥ |

viṣṇu-śaktiṁ samāsādya praroham upayānti vai || [vi.pu. 2.7.37-39] iti |

tilebhyas tailaṁ sattvād evopapadyate, na tu sikatābhyo’sattvād eva | ubhayatrāpy ekam eva sattvaṁ pāramārthikam iti | utpatty-antaram upādeye upādāna-tādātmyaṁ pūrvatra pramāṇitam | nāśānantaram upādāne upādeyābhedaḥ paratreti sūtra-dvaye vivecanam ||16||

**rpc :** 3.26.19, 7.9.46.

**hds :** 10.87.26.

**|| 2.1.17 ||**

asad vyapadeśān neti cen na, dharmāntareṇa vākya-śeṣāt ||

syād etat asad vā idam agra āsīt [tai.u. 2.6.1] iti pūrvam asattva-śravaṇād upādāne upādeyasya sattvaṁ nāstheyam iti cet, na | yad ayam asad-vyapadeśo na bhavad-abhimatena tucchatvena, kintudharmāntareṇaiva saṅgacchate | ekasyaiva dravyasya upādeyopādānobhayāvasthasya sthaulyaṁ saukṣmyaṁ cety avasthātmakaṁ dharma-dvayaṁ sad-asac-chabda-bodhyam | tatra sthaulyād dharmād anyat saukṣmyaṁ dharmāntaraṁ teneti | evaṁ kutaḥ ? vākya-śeṣāt | tadātmānaṁ svayam akuruta [tai.u. 2.6.1] iti vākya-śeṣeṇa sandigdhārthasyopakrama-vākyasya tathaiva vyākartum ucitatvāt | anyathāsīd atyātmānam akuruteti ca virudhyeta | asataḥ kālena sahāsambandhāt ātmābhāvena kartṛtvasya vaktum aśakyatvāc ca ||17||

**rpc :** 7.9.30, 2.7.46.

**hds :** 10.87.28.

**|| 2.1.18 ||**

asattvaṁ dharmāntaram ity atra hetuṁ darśayati—

yukteḥ śabdāntarāc ca ||

mṛt-piṇḍasya kambu-grīvādy-ākāra-yogo ghaṭo’stīti vyavahārasya hetuḥ | tad-virodhi-kapālādy-avasthāntara-yogas tu ghaṭo nāstīti vyavahārasya | smṛtir apy evam evābhidhatte—mṛdi ghaṭatvaṁ ghaṭataḥ kapālikā kapālikāc cūrṇa-rajas tato’ṇur iti | etāvataiva ghaṭādy-abhāva-vyavahāra-siddhes tad anyaḥ sa na kalpyate, tat na copalabhyata iti yuktiḥ | asac-chabdasya pūrvatrodāhṛtatvāt | tato’nyaḥ sac-chabdaḥ | śabdāntaraṁ sad eva saumyedam iti | evaṁ ca yukti-sac-chabdābhyām asat sūkṣmam ity evārthaḥ, na tu śaśa-viṣāṇādivan nirūpākhyam iti | upamṛdita-viśeṣaṁ jagat parama-sūkṣmam eva brahmaṇi vilīnaṁ tadānīṁ saukṣmyād asad ity ucyate | tasmād utpatteḥ prāg apy upādāna-vapuṣā sattvāt tad-abhinnam evopādeyam iti siddham | yac ca nāsad utpadyate asambhavāt, nāpi sat-kāraka-vyāpāra-vaiyarthyāt, kintu anirvācyam evety āha—tan mandaṁ sad asad vilakṣaṇatāyā durupapādanatvāt ||18||

**rpc :** 10.87.25, 12.8.43, 11.12.18.

**hds :** 10.87.37.

**|| 2.1.19 ||**

atha sat-kārya-vāde dṛṣṭāntān udāharati—

paṭavac ca ||

paṭo yathā sūtrātmanā pūrvaṁ sann eva prāptavyatiṣaṅga-viśeṣebhyaḥ sūtrebhyo’bhivyajyate | tathā sūkṣma-śaktimad brahmātmanā pūrvaṁ sann eva prapañcaḥ sisṛkṣos tasmād iti | baṭa-bīja-dṛṣṭānta-saṅgrahāya ca śabdaḥ ||19||

**rpc :** 11.12.19, 10.15.36, 6.3.12.

**hds :** 6.3.12, 10.15.35.

**|| 2.1.20 ||**

yathā ca prāṇādiḥ ||

yathā prāṇāpānādiḥ prāṇāyāmena saṁyamitas tad api mukhya-prāṇa-mātratayā sann eva pravṛtti-kāle hṛdayādi-sthānāni mukhye bhajati sati tasmāt eva mukhyāt svāvasthayābhivyajyate, tathā prapañco’py amṛdita-viśeṣo’pītau sūkṣma-śaktimati brahmaṇi tad-ātmanā sann eva sṛṣṭi-kāle tasmin sisṛkṣau sati tasmāt eva pradhāna-mahad-ādi-rūpaḥ prādurbhavati | ukta-samuccayārthaś ca-śabdaḥ | asat-kārya-vāde tu dṛṣṭānto nāsti | na hi bandhyā-putraḥ kvacid utpadyamāno dṛśyate, viyat-puṣpaṁ vā | tasmāt ekam eva jīva-prakṛti-śaktimat brahma jagad-upādānaṁ, tad-ātmakam upādeyaṁ ceti siddham | evaṁ kāryāvasthatve’py avicintyatva-dharma-yogād apracyuta-pūrvāvasthaṁ cāvatiṣṭhate |

oṁ namo vāsudevāya tasmai bhagavate sadā |

vyatiriktaṁ na yasyāsti vyatirikto’khilasya yaḥ || [vi.pu. 1.19.78] ity ādi smṛteḥ ||20||

**rpc :** 5.11.14.

**hds :** 10.87.29, 10.46.43.

—o)0(o—

### 8. itara-vyapadeśādhikaraṇam

**|| 2.1.21 ||**

prakṛtiś ca pratijñety asminn adhikaraṇe jagad upādānatvaṁ jagan nimittatvaṁ brahmaṇo nirūpitam | tatrādyam upakṣiptān doṣān parihṛtya dṛḍhīkṛtaṁ dṛśyate tv ity ādibhiḥ | athāntimaṁ vākyāntarāt pratītam api jīva-kartṛtva-pakṣaṁ saṇdūṣya dṛḍhīkriyate | tathā hi kartāram īśam ity ādi śruter īśvaro jagat-kartrety eke | jīvād bhavanti bhūtānīty ādi śruter adṛṣṭa-yojaj jīvas tat-karteti tv itare | tatheśvarasya tat-kartṛtven pūrṇatādi-virodhāpatter jīvasyaiva tad iti vadanti | dvividha-vākyopalambhād anirmayo vā syād ity evaṁ prāpte—

itara-vyapadeśād dhitākaraṇādi-doṣa-prasaktiḥ ||

itareṣāṁ keṣāṁcit yo jīva-kartṛtva-vyapadeśa itarasya vā jīvasya yo jagat-kartṛtva-vyapadeśaḥ paraiḥ kaiścit svīkṛtas tasmāt itara-vyapadeśināṁ viduṣāṁ tat-kartari jīve hitākaraṇādīnāṁ doṣāṇāṁ prasaktiḥ syāt | hitākaraṇam ahita-karaṇaṁ śramādikaṁ ca dūṣaṇaṁ prāpnuyāt | na hi kaścit svādhīno dhīmān svasya bandhanāgāraṁ nirmimāṇaḥ kauśeya-kīṭavat tatra praviśet | na vā svayaṁ svacchaḥ sannatyanacchaṁ vapur apeyāt | na ca kenacit jīvena sādhyam idaṁ pradhāna-mahad-ahaṁ-viyat-pavanādi-kāryam | tac-cintayāpi śramānubhavāt | tasmāt duṣṭo jīva-kartṛtva-vādaḥ īśvarasya tu tat-kartuḥ pūrṇatādi-virodhaḥ parihariṣyate ||21||

**rpc :** 7.9.39, 3.26.6-7.

**hds :** 11.4.2-4.

—o)0(o—

### 9. adhikādhikaraṇam

**|| 2.1.22 ||**

nanu brahmaṇo’pi kāryābhidhyāna-tad-anupraveśādi-śravaṇāt śrama-hitākaraṇādi-prāptiḥ ? tatrāha—

adhikaṁ tu bheda-nirdeśāt ||

śaṅkā-cchedāya tu-śabdaḥ | jīvād adhikaṁ brahma uru-śaktikatvāt tasmāt atyutkṛṣṭam | tat kutaḥ ? śāstreṣu tathaiva bheda-nirdeśāt | muṇḍakādau—

**samāne vṛkṣe puruṣo nimagno’**

**nīśayā śocati muhyamānaḥ |**

**juṣṭaṁ yadā paśyaty anyam īśam**

**asya mahimānam iti vīta-śokaḥ ||** [mu.u. 3.1.**2**]

iti śoka-moha-grastāt jīvān paramātmano’khaṇḍitaiśvaryāditvena bhedo nirdiśyate | smṛtiṣu ca—

dvāv imau puruṣau loke kṣaraś cākṣara eva ca |

kṣaraḥ sarvāṇi bhūtāni kūṭastho’kṣara ucyate ||

uttamaḥ puruṣas tv anyaḥ paramātmety udāhṛtaḥ |

yo loka-trayam āviśya bibharty avyaya īśvaraḥ || [gītā 15.16-17] iti |

pradhāna-puruṣa-vyakta-kālānāṁ paramaṁ hi yat |

paśyanti sūrayaḥ śuddhaṁ tad viṣṇoḥ paramaṁ padam || [vi.pu. 1.2.16]

viṣṇoḥ svarūpāt parato hi te’nye

rūpaṁ pradhānaṁ puruṣaś ca vipra |

tasyaiva ten’nyena dhṛte viyukte

rūpāntaraṁ tad dvija kāla-saṁjñam || [vi.pu. 1.2.24] iti |

etad īśanam īśasya prakṛti-stho’pi tad-guṇaiḥ |

na yujyate sadātma-sthair yathā buddhis tad-āśrayā || [bhā.pu. 1.11.39] iti ca |

evam ādyāsu tathaivāsau nirdiṣṭaḥ | sambhoga-prāptir ity ādinā prāg apy etad abhihitam | tathā cāvicintyoru-śaktir īśvaraḥ sva-saṅkalpa-mātrāt jagat sṛṣṭvā tasmin praviśya vikrīḍati, jīrṇaṁ ca tat saṁharaty ūrṇanābhivad iti, na pūrvokta-doṣa-gandhaḥ |

nanu ghaṭākāśāt mahākāśasyevaitaj jīvād īśvarasyādhikyam iti cet, na | tadvat tasya pariccheda-viṣayatvāsvīkārāt | na ca jala-candrāt viyac-candrasyeva tasmāt tasya tad vibhor nirūpasya tasya tadvat pratibimbāsambhavāt | na ca rāja-putrasyevāpta-dāsa-bhramasyaikasya brahmaṇo bhramāt jīvasyotkarṣāpakarṣe sārvajñya-śruti-virodhāt ||22||

**rpc :** 5.11.12-14, 1.3.36, 11.11.6-7, 6.4.19, 11.11.1-4, 11.28.16, 11.24.7, 12.4.31-32, 3.27.11-12, 11.3.41, 11.28.35, 11.5.20, 11.2.34, 11.10.30, *mana eva manuṣyāṇāṁ kāraṇaṁ bandha-mokṣayoḥ | bandhaye viṣayāsaktaṁ muktyai nirviṣayaṁ smṛtam ||* (brahma-bindūpaniṣat 2), 12.5.6, 4.29.76.

**hds :** 11.6.15, 11.6.17, 1.11.38.

**|| 2.1.23 ||**

aśmādivac ca tad-anupapattiḥ ||

cetanasyāpi jīvasyāśmakāṣṭha-loṣṭravad asvātantryāt svataḥ kartṛtvānupapattiḥ | antaḥ praviṣṭaḥ śāstā janānām [tai.ā. 3.11.10] ity ādi śruteḥ | īśvaraḥ sarva-bhūtānāṁ [gītā 18.61] ity ādi smṛteś ca ||23||

**rpc :** 6.4.18, 7.3.27.

**hds :** 10.87.30.

**|| 2.1.24 ||**

upasaṁhāra-darśanān neti cen na kṣīravad dhi ||

nanu nāśādivad akartṛtvaṁ jīvasya tasyaiva kāryopasaṁhāra-darśanāt | sa hi yat kāryam ārabhate tat samāpayatīti dṛṣṭam | na cāyaṁ bhramaḥ bādhakābhāvāt | nanv astu jīvaḥ kartā sa ceśādhīna iti cet, na | īśvaraḥ khalv anupalabhyamāno’pi kalpyaḥ sa ca preraka it gauravāt | tasmāt jīvasyaiva karma-dvārakaṁ kartṛtvaṁ, na tv īśasyeti cet, na | kutaḥ ? kṣīravad dhi | hi yataḥ jīve kāryopasaṁhāraḥ kṣīravat pravartate | tṛtyāntāt vatiḥ | tena tulya-kriyā et vatiḥ iti sūtrāt | yathā,

gavi dṛśyamānam api kṣīraṁ prāṇād eva jāyate |

annaṁ rasādi-rūpeṇa prāṇaḥ pariṇamayaty asau || iti smṛteḥ,

tathā jīve dṛśyamāṇo’pi so’svātantryāt pareśād evety arthaḥ | vakṣyati caivaṁ—parāt tu tat śruteḥ [ve.sū. 2.3.39] iti ||24||

**rpc :** 10.85.4, 1.10.24, 1.5.6.

**hds :** 10.16.42.

**|| 2.1.25 ||**

na cānupalabdhi-virodha ity āha—

devādivad iti loke ||

ṣaṣṭhy-antādi vārthe vatiḥ | adṛśyamāṇasyāpīndrāder loke varṇanādi-kartṛtva-siddheḥ | tathā cānupalabhyamāno’pīśvaro viśva-karteti ||25||

**rpc :** 3.23.11-15, 9.6.39-40.

**hds :** 10.2.28.

**|| 2.1.26 ||**

jīva-kartṛtva-pakṣe doṣāntaram āha—

kṛtsna-prasaktir niravayava-śabda-vyākopo vā ||

jīva-kartṛtvādinā jīva-svarūpasya niraṁśatvāt kṛtsnasya tasya sarvasmin kārye prasaktir vācyā | na ca sā śakyā vaktum agulyādinā tṛṇottolanādau tad-ananubhavāt | kṛtsnena svarūpeṇa pravṛttiḥ khalu kṛtsna-sāmarthyāpekṣāṁ karoti | sā yathā gurutara-dṛṣad-utthāpane syāt na tathā trṇotthāpane sāmarthyāṁśānubhavāt | na ca svarūpāṁśasya tatra prasaktir vācyā | jīva-svarūpasya niraṁśatvāt | svīkṛte tv aṁśe niraṁśatva-śruti-vyākopaḥ, eṣo’ṇur ātmā ity ādi vākya-bādha ity arthaḥ | jīvān bhavanti bhūtāni ity ādi vākyaṁ tu brahma-paramevety uktaṁ prāk | tasmāt mando jīva-kartṛtva-pakṣaḥ ||26||

**rpc : —-**

**hds :** 6.16.8-9, 6.16.24.

—o)0(o—

### 10. śabda-mūlādhikaraṇam

**|| 2.1.27 ||**

athaitau doṣau brahma-kartṛtva-pakṣe syātāṁ na veti vīkṣāyāṁ sarveṣu kāryeṣu kṛtsnena svarūpeṇa cet pravartate, tarhi tṛṇodañcanādau kṛtsnasya prasaktir na ca sā sambhaved aṁśena tat siddheḥ | kvacid aṁśena cet pravartate, tarhi niṣkalaṁ niṣkriyam ity ādi-śruti-vyākopāpattir ataḥ syātām iti prāpte—

śrutes tu śabda-mūlatvāt ||

śaṅkā-cchedāya tu-śabdaḥ | upasaṁhāra-sūtrān nety anuvartate | brahma-kartṛtva-pakṣe loka-dṛṣṭā doṣā na syuḥ | kutaḥ ? śruteḥ | alaukikam acintyaṁ jñānātmakam api mūrtaṁ jñānavac caikam eva bahudhāvabhātaṁ ca, niraṁśam api sāṁśaṁ ca, mitam apy amitaṁ ca, sarva-kartṛ nirvikāraṁ ca brahma iti śravaṇād evety arthaḥ | tathā hi—bṛhac ca tad-divyam acintya-rūpam iti muṇḍake alaukikatvādi śrutam | tam ekaṁ govindaṁ sac-cid-ānanda-vigraham [go.tā.u. 1.33], barhāpīḍābhirāmāya rāmayākuṇṭha-medhase [go.tā.u. 1.36], eko’pi san bahudhā yo vibhāti [go.tā.u. 1.19] iti gopālopaniṣadi jñānātmakatvād iti | amātro’nanta-mātraś ca dvaitasyopaśamaḥ śivaḥ iti māṇḍūkyopaniṣadi niraṁśatve’pi sāṁśatvam | āsīno dūraṁ vrajati śayāno yāti sarvataḥ [ka.u. 1.2.21] iti kāṭhake mitatve’py amitatvaṁ ca | dyāv-ābhūmī janayan deva ekaḥ [śve.u. 3.3], eṣa devo viśva-karmā mahātmā [śve.u. 4.17], sa viśva-kṛd viśva-vid ātma-yonir [śve.u. 6.16], niṣkalaṁ niṣkriyaṁ śāntaṁ niravadyaṁ nirañjanam [śve.u. 6.19] iti śvetāśvatara-śrutau sarva-kartṛtve’pi nirvikāratvaṁ cety etat sarvaṁ śruty-anusāreṇaiva svīkāryaṁ, na tu kevalayā yuktyā pratividheyam iti |

nanu śrutyāpi bādhitārthakaṁ kathaṁ bodhanīyam ? tatrāha—śabdeti | avicintyārthasya śabdaika-pramāṇatvād ity arthaḥ | tādṛśe maṇi-mantrādau dṛṣṭaṁ hy etat prakṛte kaimutyam āpādayati | idam atra niṣkṛṣṭam | pratyakṣānumāna-śabdāḥ pramāṇāni bhavanti | pratyakṣaṁ tāvat vyabhicāri dṛṣṭaṁ māyā-muṇḍāvaloke caitrasyedaṁ muṇḍam ity ādau | vṛṣṭyā tat-kāla-nirvāpita-vahnau ciram adhika-dvitvara-dhūme parvate vahnimān dhūmād ity anumānaṁ ca | āpta-vākya-lakṣaṇaḥ śabdas tu na kvāpi vyabhicarati himālaye himaṁ, ratnālaye ratnam ity ādiḥ | sa hi tad-anugrāhī tan-nirapekṣas tad-avagamye sādhakatamaś ca | dṛṣṭa-cara-māyā-muṇḍasya puṁso bhrāntyā satye’py aviśvaste tad evedam ity ākāśa-vāṇy-ādau | “are śītārtāḥ pānthā māsmin vahniṁ sambhāvayata dṛṣṭam asmābhiḥ sa idānīṁ vṛṣṭyaiva nirvāṇaḥ | kintv amuṣmin dhūmodgāriṇi girau sa dṛśyate” ity ādau ca tad-ubhayānugrāhitā | maṇi-kaṇṭhas tvam asīty ādau tan-nirapekṣatā, tad-avagamye graha-ceṣṭādau sādhakatamatā ceti śabdasya sarvataḥ śraiṣṭhye sthite brahma-bodhakas tu śruti-śabda eva | nāvedavin manute taṁ bṛhantam ity ādi śravaṇāt | svataḥ-siddhatvena nirdoṣatvāc ceti ||27||

**rpc :** 2.6.17-18, 1.8.15, 6.9.31, 6.9.33, 10.87.24.

**hds :** 3.12.47, 2.5.15 (*nārāyaṇa-paro vedaḥ*), 2.10.36, 6.16.51

**|| 2.1.28 ||**

uktam arthaṁ dṛṣṭāntena grāhayati—

ātmani caivaṁ vicitrāś ca hi ||

yathā kalpa-druma-cintāmaṇy-āder īśvara-vibhūti-bhūtasyācintya-śakti-mātra-siddhā hasty-aśvādayo vicitrāḥ sṛṣṭayo bhavantīti śabdāt pratītya śraddhīyate evam ātmanaś ca sarveśvarasya viṣṇor deva-nara-tiryag-ādayas tās tathābhūtā bhaveyur iti tasmād eva śraddheyam | acintya-vastu-svabhāvasya tad-eka-gamyatvāt tatra yathā kṛtsnena svarūpeṇa sṛjyante svarūpāṁśena vā vyavasthayā veti yukter nāvakāśas tathā prakṛte’pīti | tasmāt yathā-śrutam eva svīkāryam | saptamy-anta-nirdeśaḥ kāryādhāratva-vivakṣayā | dārṣṭāntike kaimutya-dyotanāya paraś ca śabdaḥ | hi-śabdena purāṇādi-prasiddhiḥ sūcyate | tasmāt brahma-kartṛtva-pakṣaḥ śreyān ||28||

**rpc :** 6.4.26-27, 8.3.9,

**hds :** 4.9.16.

**|| 2.1.29 ||**

sa eva upādeya ity āha—

sva-pakṣe doṣāc ca ||

svasya tava jīva-kartṛtvādinaḥ pakṣe kṛtsna-prasakty-āder doṣasya sattvāt brahma-kartṛtva-pakṣe tasya nirastatvāt ||29||

**rpc :** —-

**hds :** 6.4.30.

—o)0(o—

### 11. sarvopetādhikaraṇam

**|| 2.1.30 ||**

atha vidhāntarair āśaṅkya samādadhati āvaiṣamyādhikaraṇam | brahmaṇaḥ kartṛtvaṁ yujyate na veti saṁśaye satyaṁ jñānam anantaṁ brahma, sad eva somyedam agra āsīt ātmā vā idam [chā.u. 6.2.2] ity ādiṣu śakty-aśravaṇāt na yujyate | śaktimān eva hi takṣādir vicitra-kāryāya kṣamo vīkṣyate nāśaktimān iti prāpte—

sarvopetā ca tad-darśanāt ||

ca-śabdo’vadhāraṇe | sarvāsāṁ śaktīnām upetā prāptāsāv ātmā | tṛc pratyayaḥ | sarva-śakti-viśiṣṭa eva paramātmā | kutaḥ ? tad-darśanāt | devātma-śaktiṁ sva-guṇair nigūḍhāṁ [śve.u. 1.3], ya eko’varṇo bahudhā śakti-yogāt [śve.u. 4.1], parāsya śaktir vividhaiva śrūyate [śve.u. 6.8] ity ādi śrutiṣu tathā-darśanāt | viṣṇu-śaktiḥ parā proktā ity ādikā smṛtis tūktā | acintyāś caitāḥ | apāṇi-pādo’ham acintya-śaktiḥ, ātmeśvaro’tarkya-sahasra-śaktiḥ ity ādi smṛtibhyaḥ | tathā cāvicintya-śakti-yogāt brahmaṇaḥ kartṛtvaṁ yujyata eveti | satyam ity ādiṣu svarūpaṁ parāmṛṣṭam | devātmety ādiṣu tu tasya śaktaya iti | tasmād śaktimad eva brahma-svarūpam | ata eva tatra tatra so’kāmayata ity ādinā tad aikṣata ity ādinā ca tasyaiva saṅkalpādayo nirūpitāḥ | ubhayeṣāṁ vākyānāṁ prāmāṇye’viśeṣaḥ śrutitvāviśeṣāt ||30||

**rpc :** 10.16.36, 11.3.38, 6.4.23.

**hds :** 3.33.3, 3.2.21, 2.4.10.

—o)0(o—

### 12. vikaraṇatvādhikaraṇam

**|| 2.1.31 ||**

punar āśaṅkya samādhatte | kartṛtvaṁ brahmaṇo na sambhavaty anindriyatvāt | śaktimanto’pi devādayaḥ sendriyā eva tat-tat-kārya-kṣamā vijñāyante | brahma tv anindriyaṁ kathaṁ viśva-kāryāya kṣamaṁ syāt ? śrutiś ca śvetāśvataraiḥ paṭhitā tasyendriya-śūnyatvam āha—

apāṇi-pādo javano grahītā

paśyaty acakṣuḥ sa śṛṇoty akarṇaḥ |

sa vetti vedyaṁ na ca tasyāsti vettā

tam āhur agryaṁ puruṣaṁ mahāntam || [śve.u. 3.19 || iti |

evaṁ prāpte bravīti—

vikaraṇatvān neti cet tad uktam ||

anindriyatvāt brahmaṇaḥ kartṛtvaṁ neti yad ucyate tad uktam uttaratra svābhāvika-para-śaktikatāṁ darśayantyā śrutyaiva tat samāhitam ity arthaḥ | tathā hi tair eva paṭhyate—

tam īśvarāṇāṁ paramaṁ maheśvaraṁ

taṁ devatānāṁ paramaṁ ca daivatam |

patiṁ patīnāṁ paramaṁ parastād

vidāma devaṁ bhuvaneśam īḍyam ||

na tasya kāryaṁ karaṇaṁ ca vidyate

na tat-samaś cābhyadhikaś ca dṛśyate |

parāsya śaktir vividhaiva śrūyate

svābhāvikī jñāna-bala-kriyā ca ||

na tasya kaścit patir asti loke

na ceśitā naiva ca tasya liṅgam |

sa kāraṇaṁ karaṇādhipādhipo

na cāsya kaścij janitā na cādhipaḥ || [śve.u. 6.7-9 || iti |

apāṇīty ādinā pāṇy-ādi-varjito’py asau mahā-puruṣo grahaṇādi-kārya-bhāg bhavatīty uktaṁ prāk | tatra sandihānān prati punar āha tam iti | puruṣa-mātra-niyantṛtvāt mahā-puruṣatvaṁ siddham | kāryaṁ prākṛtaṁ karaṇaṁ ca śabdād vapus tasya nāsti | para-śakti-mayaṁ tu tat tad asty eva | sā ca śaktiḥ svābhāvikī svarūpānubandhiny etenāsya jñāna-bala-kriyā ca tathā | īdṛśa-guṇa-virahān na ko’pi tasya samaḥ | adhikas tu nāsty evety āha na tasya kaścid iti | tathā ca prākṛta-karaṇa-virahe’pi svarūpānubandhi-karaṇamattvād anupapannaṁ na vṛttīnāṁ niyamaḥ pratiṣidhyate |

sarvataḥ pāṇi-pādaṁ tat sarvato’kṣi-śiro-mukham |

sarvataḥ śrutimal loke sarvam āvṛtya tiṣṭhati || [śve.u. 3.16 || iti tair eva paṭhitatvāt |

aṅgāni yasya sakalendriya-vṛttimanti iti smaraṇāc ca | dṛṣṭaṁ cetthaṁ vanya-bhojanāvasare | etat-pakṣe tasya na kiṁcit kāryaṁ sādhyam asti pūrṇatvāt | ataḥ karuṇaṁ vidhānaṁ ca na samānam anyat ||31||

**rpc :** 10.13.6, 10.43.14, 10.50.34, 10.50.41, 10.33.3, 10.80.8.

**hds :** 10.87.28.

—o)0(o—

**|| 2.1.32 ||**

sṛṣṭau brahmaṇaḥ pravṛttir upayuktā na veti viṣaye pūrva-pakṣam āha—

na prayojanavatvāt ||

pūrvato nety anuvartate | niṣedhārthakena na śabdena samāsāt nātra na lopaḥ | pravṛttir nopayujyate | kutaḥ ? tasya pūrṇasya prayojanābhāvāt | svārthā parārthā ca pravṛttir loke dṛṣṭā | tatra nādyā sambhavati pūrṇa-kāmatva-śruti-virodhāt | nāpy antyā samartho hi parānugrahāya pravartate na tu janma-maraṇādi-vividha-yātanā-samarpaṇāya | ṛte prayojanāt pravṛttau tv aprekṣya-kāritāpattis tataḥ sarvajña-śruti-vyākopaḥ | tasmān nopayuktā pravṛttir iti ||32||

**rpc :** —-

**hds :** 6.17.22.

—o)0(o—

### 13. līlā-kaivalyādhikaraṇam

**|| 2.1.33 ||**

evaṁ prāpte samādhatte—

lokavat tu līlā-kaivalyam ||

śaṅkā-cchedāya tu-śabdaḥ | paripūrṇasyāpi vicitra-sṛṣṭau pravṛttir līlaiva kevalā na tu sva-phalānusandhi-pūrvikā | atra dṛṣṭānto loketi | ṣaṣṭhy-antāt vatiḥ | lokasya sukhonmattasya yathā sukhodrekāt phala-nirapekṣā nṛtyādi-līlā dṛśyate tatheśvarasya | tasmāt svarūpānanda-svābhāvikyena līlā | devasyaiva svabhāvo’yam ātma-kāmasya kā spṛhā iti maṇḍūka-śruteḥ |

sṛṣṭy-ādikaṁ harir naiva prayojanam apekṣya tu |

kurute kevalānandād yathā mattasya nartanam ||

pūrṇānandasya tasyeha prayojana-matiḥ kutaḥ |

muktā avyāpta-kāmāḥ syuḥ kim utāsy akhilātmanaḥ || iti smaraṇāt |

na cātra dṛṣṭāntenāsārvajñyaṁ prasaktam | vinā phalānusandhim ānandodrekeṇa līlāyata ity etāvat svīkārāt | ucchvāsa-praśvāsa-dṛṣṭānte’pi suṣupty-ādau tad-āpatteḥ | rāja-dṛṣṭāntas tu tat-tat-krīḍā-sambhūtasya sukhasya phalatvān nopāttaḥ ||33||

**rpc :** 8.22.20, 11.29.7, 10.2.39, 1.9.29, 6.9.39, 3.7.2-3, 3.7.9, 3.5.24, 11.3.3, 3.7.14, 2.10.44.

**hds :** 3.7.2-3, 10.14.21.

—o)0(o—

### 14. vaiṣamya-nairghṛṇyādhikaraṇam

**|| 2.1.34 ||**

punar āśaṅkya pariharati | brahma-kartṛtva-vādo’samañjasaḥ samañjaso veti vīkṣāyāṁ sukha-duḥkha-bhājo deva-manuṣyādīn sṛjati brahmaṇi vaiṣamyādyāpatter asamañjasaḥ | tataś ca nirdoṣatāvādi-śruty-uparodhāpattir iti prāpte –

vaiṣamya-nairghṛṇye na sāpekṣatvāt tathā hi darśayati ||

brahmaṇi kartari vaiṣamyaṁ nairghṛṇyaṁ ca doṣo na | kutaḥ ? sāpekṣatvāt | sraṣṭuḥ karmāpekṣitvāt | pramāṇam āha tathā hīti | eṣa eva sādhu-karma kārayati taṁ yamebhyo lokebhya unninīṣate | eṣa evāsādhu karma kārayati taṁ yam adho ninīyate || iti bṛhad-āraṇyaka-śrutiḥ | kṣetrajñānāṁ devādi-bhāva-prāptim īśvara-nimittāṁ darśayantī madhye karma parāmṛtśatīty arthaḥ ||34||

**rpc :** 10.46.28, 8.23.6, 10.38.21, 10.72.6.

**hds :** 10.24.13, 10.24.17.

—o)0(o—

### 15. na karmāvibhāgādhikaraṇam

**|| 2.1.35 ||**

na karmāvibhāgād iti cen nānāditvāt ||

nanu karmaṇā vaiṣamyādi-parihāro na syāt | kutaḥ ? karmāvibhāgāt | sad eva saumyedam ity ādiṣu prāk sṛṣṭer brahma-vibhaktasya karmaṇo’pratṭer iti cet, na | kutaḥ ? karmaṇaḥ kṣetrajñānāṁ ca brahma-vadanāditva-svīkārāt | pūrva-pūrva-karmānusāreṇottarottara-karmaṇi pravartanāt na kiñcid dūṣaṇam | smṛtiś ca—

puṇya-pāpādikaṁ viṣṇuḥ kārayet pūrva-karmaṇā |

anāditvāt karmaṇaś ca na virodhaḥ kathañcana || iti |

karmaṇo’nāditvenānavasthā tu na doṣaḥ prāmānikatvāt | na ca karma-sāpekṣatveneśvarasyāsvātantryam | dravyaṁ karma ca kālaś cety ādinā karmādi-sattāyās tad-adhīnatva-smaraṇāt | na ca ghaṭṭa-kuḍyāṁ prabhātam iti vācyam | anādi-jīva-svabhāvānusāreṇa hi karma kārayati svabhāvam anyathā-kartuṁ samartho’pi kasyāpi na karotīty aviṣamo bhaṇyate ||35||

**rpc :** 3.26.19, 3.5.23, 3.9.42.

**hds :** 2.5.17-18, 2.5.20-21.

—o)0(o—

### 16. bhakta-pakṣa-pātādhikaraṇam

**|| 2.1.36 ||**

vaiṣamyādikaṁ brahmaṇi parihṛtam | bhakta-pakṣapāta-rūpaṁ tad idānīṁ tasminn aṅgīkaroti | bhakta-saṁrakṣaṇaṁ tad-vāsanā-nivāraṇī ca parasmin vaiṣamyaṁ na veti viṣaye tad-rakṣaṇāder api karma-sāpekṣatvāt na syād iti prāpte—

upapadyate cābhyupalabhyate ca ||

bhakta-vatsalasyāsya prabhos tat-pakṣapāto vaiṣamyam eva tad upapadyate sidhyati | tad-rakṣaṇādeḥ svarūpa-śakti-vṛtti-bhūta-bhakti-sāpekṣatvāt | na ca nirdoṣatā-vādi-vākya-vyākopaḥ | tad-rūpasya vaiṣamyasya guṇatvena stūyamānatvāt | guṇa-vṛndam añjanam idam ity api śrutir āha | yad vinā sarve guṇā janebhyo’rocamānāḥ pravartakā na syuḥ | upalabhyate caitat śrutiṣu ca | yam evaiṣa vṛṇute tena labhyas tasyaiva ātmā vivṛṇute tanuṁ svām [ka.u. 1.2.22] ity ādyāḥ śrutayaḥ | priyo hi jñānino’tyartham ahaṁ sa ca mama priyaḥ [gītā 7.14],

**samo’haṁ sarva-bhūteṣu na me dveṣyo’sti na priyaḥ |**

**ye bhajanti tu māṁ bhaktyā mayi te teṣu cāpy aham ||**

**api** cet sudurācāro bhajate mām ananya-bhāk |

sādhur eva sa mantavyaḥ samyag vyavasito hi saḥ ||

kṣipraṁ bhavati dharmātmā śaśvac-chāntiṁ nigacchati |

kaunteya pratijānīhi na me bhaktaḥ praṇaśyati || [gītā 9.29-31]

ity ādyāḥ smṛtayaś ca ||36||

**rpc :** 3.6.3, 2.10.12, 2.5.14.

**hds :** 9.4.63-64, 9.4.66, 9.4.68.

—o)0(o—

### 17. sarva-dharmopapatty-adhikaraṇam

### || 2.1.37 ||

sarva-dharmopapatteś ca ||

avicintya-svarūpe sarveśvare sarveṣāṁ viruddānām aviruddānāṁ ca dharmāṇām upapatteḥ siddheś ca bhakta-pakṣa-pāto’pi guṇaḥ sujñair āstheya eva | yathā jñānātmako jñānavān | syāmaś caivam aviṣamo bhakta-preyān ity ādayo mitho viruddhāḥ kṣānty-ārjavādayo ’viruddhāś ca parasminn eva santi | smṛtiś ca—

aiśvarya-yogāt bhagavān viruddhārtho’bhidhīyate |

tathāpi doṣāḥ parame naivāhāryāḥ kathañcana ||

guṇā viruddhā apy ete samāhāryāḥ samantataḥ || [kū.pu.] iti |

tathā cāviṣamo’pi harir bhakta-suhṛd iti siddham ||37||

**rpc :** 8.23.6, 10.38.21, 10.46.28, 10.72.6, 12.8.43, 10.16.39, 10.16.36.

**hds :** 8.17.9, 10.16.33-34.

|| iti śrīmad-brahma-sūtra-bhāṣye dvitīyādhyāyasya prathamaḥ pādaḥ ||

|| 2.1 ||

—o)0(o—

(2.2)

## dvitīyo’dhyāyaḥ, dvitīyaḥ pādaḥ

kṛṣṇa-dvaipāyanaṁ naumi yaḥ sāṅkhyādy-ukti-kaṇṭakān |

chittvā yukty-asinā viśvaṁ kṛṣṇa-krīḍā-sthalaṁ vyadhāt ||

### 1. racanānupapatty-adhikaraṇam

**|| 2.2.1 ||**

sva-pakṣe parair udbhāvitā doṣā nirastā prathame pāde | dvitīye tu para-pakṣā dūṣyante | itarathā vaidikaṁ vartma vihāya teṣu jānānāṁ pravṛttiḥ syād anarthaṁ ca te samīyuḥ | tatra tāvat sāṅkhyānāṁ mataṁ nirasyate | sāṅkhyācāryaḥ kapilas tattvāni sañjagrāha | sattva-rajas-tamasāṁ sāmyāvasthā prakṛtiḥ prakṛter mahān mahato’haṅkāraḥ, ahaṅkārāt pañca-tanmātrāṇi ubhayam indriyaṁ sthūla-bhūtāni, puruṣa iti pañcaviṁśatir guṇa iti | sāmyenāvasthitāni sattvādīni prakṛtiḥ | tāni ca sukha-duḥkha-mohātmakāni kramād bodhyāni | tat-kārye jagati sukhādi-rūpatva-varṇanāt | tathā hi taruṇī ratyā patyuḥ sukhadeti sāttvikī bhavati, mānena duḥkhadeti rājasī viraheṇamohadeti tāmasī cety evaṁ sarve bhāvād draṣṭavyāḥ | ubhayam indriyam iti | daśa bāhendriyāṇy ekam antar-indriyaṁ mana ity ekādaśety arthaḥ | nityā vibhvī ca prakṛtiḥ | mūle mūlābhāvād amūlaṁ mūlam | na paricchinnaṁ sarvopādānam | sarvatra kārya-darśanāt vibhutvam iti sūtrebhyaḥ | mahad-ahaṅkāra-pañca-tanmātrāṇi sapta prakṛti-vikṛtayaḥ, aham-ādeḥ prakṛtayaḥ, pradhānādes tu vikṛtaya iti | ekādaśendriyāṇi pañca-bhūtāni ceti ṣoḍaśa vikṛtaya eva | puruṣas tu niṣparimāṇatvān na kasyāpi prakṛtir na ca vikṛtir iti | evam eveśvara-kṛṣṇaś cāha—

mūla-prakṛtir avikṛtir mahad-ādyāḥ prakṛti-vikṛtayaḥ sapta |

ṣoḍaśakaś ca vikāro na prakṛtir na vikṛtiḥ puruṣaḥ || iti |

sā khalu prakṛtir nitya-vikārā svayam acetanāpy aneka-cetanāpy aneka-cetana-bhogāpavarga-hetur atyantātīndriyāpi tat-kāryeṇānumīyate | ekaiva viṣama-guṇā satī pariṇāma-śaktyā mahad-ādi-vicitra-racanaṁ jagat prasūte iti jagan-nimitopādāna-bhūtā seti | puruṣas tu niṣkriyo nirguṇo vibhuś cit-pratikāyaṁ bhinaḥ saṅghāta-parārthād anumeyaś ca saḥ | vikāra-kriyayor virahāt kartṛtva-bhoktṛtvayor virahaḥ | evaṁ sthite prakṛti-puruṣayos tattve sannidhi-mātrāt tayor mitho dharma-vinimayaḥ prakṛtau caitanyasya puruṣe tu kartṛtva-bhoktṛtvayor adhyāso bhavati | ittham avivekāt bhogo vivekāt tu apavargaḥ | prakṛty-audāsīnya-vapur ity evam ādīn arthān sopapattikaiḥ sūtrair nibabandha | asyāṁ prakriyāyāṁ pratyakṣānumānāgamān pramāṇāni mene | trividhaṁ pramāṇaṁ tat-siddhau sarva-siddher nādhikya-siddhir iti | tatra pratyakṣāgama-siddheṣv artheṣu nātīva visaṁvādaḥ | yat tu parimāṇāt samanvayāt | śaktitaś cety ādi sūtraiḥ pradhānaṁ jagat-kāraṇṇam animitaṁ tan-nirasyaṁ bhavati | tenaiva sarva-tan-mata-nirāsāt | tatra pradhānaṁ jagan-nimittopādānaṁ bhavet na veti saṁśaye pradhānam eva tathā jagataḥ sāttvikādi-rūpatvāt pradhānasyaiva sattvādi-rūpasya tad-upādānatvenānumānāt | ghaṭādi-kāryasyopādānaṁ khalu tat-sajātīyaṁ mṛd-ādy evaṁ dṛṣṭam | phalati vṛkṣaś calati jalam itivat jaḍasyāpi tasya kartṛtvaṁ ca | tasmāt pradhānam eva jagad-upādānaṁ jagat-kartṛ cety evaṁ prāpte—

racanānupapatteś ca nānumānam ||

anumīyate jagad-dhetutayety anumānaṁ jaḍaṁ pradhānam | tan na jagad upādānaṁ, na ca tan-nimittam | kutaḥ ? racaneti | vicita-jagad-racanāyāś cetanānadhiṣṭhitena jaḍena tenāsiddher ity arthaḥ | na khalu cetanānadhiṣṭitair iṣṭakādibhiḥ prasādādi-racanā siddhā loke | ca-śabdenānvayānupapattiḥ samuccitā | na hi bāhyā ghaṭādayaḥ sukhādi-rūpatayānvitāḥ | sukhādīnām āntaratvāt ghaṭādīnāṁ sukhādi-hetutvāt | tad-rūpatvāpratīteś ca ||1||

**rpc :** 11.24.2-6.

**hds :** 10.2.28

**|| 2.2.2 ||**

pravṛtteś ca ||

jaḍasya cetanādhiṣṭhitatve satīti śeṣaḥ | yasminn adhiṣṭhātari sati jaḍaṁ pravartate tasyaiva sā pravṛtir iti niścitaṁ ratha-sūtādau | itthaṁ ca phalatīty ādikaṁ pratyuktam | tatrāpi cetanādhiṣṭhitatvāt tac cāntaryāmi-brāhmaṇāt | etat paratra sphuṭībhāvi | co’vadharaṇe | ahaṁ karomīti cetanasyaiva pravṛtti-darśanāt jaḍasya kartṛtvaṁ neti vā |

nanu prakṛti-puruṣayoḥ sannidhi-mātreṇa mitho dharmādhyāsāt jagad-racanopapattir iti ced ucyate adhyāsa-hetuḥ sannidhiḥ kiṁ tayoḥ sad-bhāvaḥ kiṁ vā prakṛti-puruṣa-gataḥ kaścid vikāra iti | nādyaḥ muktānām apy adhyāsa-prasaṅgāt | antyo’pi na tāvat prakṛti-gato vikāraḥ adhyāsa-kāryatayābhimatasya tasyādhyāsa-hetutvāyogāt, na ca puruṣa-gataḥ asvīkārāt ||2||

**rpc :** 11.24.2-6.

**hds :** 7.9.30.

**|| 2.2.3 ||**

nanu payo yathā dadhi-bhāvena svataḥ pariṇamate, yathā cāmbu vāridam uktam eka-rasam api tāla-cūtādiṣu madhurāmlādi-vicitra-rasa-rūpeṇa tathā pradhānam api puruṣa-karma-vaicitryāt tanu-bhuvanādi-rūpeṇeti cet, tatrāha—

payo’mbuvac cet tatrāpi ||

tayoḥ payo’mbunor api cetaa-dhiṣṭhitayor eva pravṛttiḥ, na tu svataḥ rathādi-dṛṣṭāntena tathānumānāt | tayos tad-adhiṣṭhitatvaṁ cāntaryāmi-brāhmaṇāt siddham ||3||

**rpc :** 7.6.20-21, 8.3.3, 10.85.4, 11.2.39.

**hds :** 7.9.30.

**|| 2.2.4 ||**

vyatirekānavasthiteś cānapekṣatvāt ||

apy-arthe ca-kāraḥ | sṛṣṭeḥ prāk pradhāna-vyatirekeṇa hetv-antarānavasthiter anapekṣatvān na kevalasya pradhānasya sva-pariṇāma-kartṛtvam | pradhāna-vyatiriktas tat-pravartakas tan-nivartako vā hetur ādi-sargāt pūrvaṁ nāvatiṣṭhate iti yat svīkṛtaṁ tasyāpi punar apekṣaṇāt | caitanyasya sannidher hetv-antarasyāṅgīkārād iti yāvat | tathā ca kevala-jaḍa-kartṛtva-vāda-bhaṅgaḥ | kiṁ ca, vyatirikta-hetv-abhāvāt sannidhi-sattvāc ca pralaye’pi kāryodya-prasaṅgaḥ | na ca tadādṛṣṭodbodhanābhāvāt kāryābhāvaḥ | tad-udbodhasyāpi tadaivāpādyamānatvāt ||4||

**rpc :** 3.5.23-24, 11.24.20, 11.22.16-17.

**hds :** 7.1.6

**|| 2.2.5 ||**

nanu latā-tṛṣṇā-pallavādi vinaiva hetv-anaraṁ svabhāvād eva kṣīrākāreṇa pariṇamate tathā pradhānam api mahad-ādy-ākāreṇeti cet, tatrāha—

anyatrābhāvāc ca na tṛṇādivat ||

avadhṛtau ca-śabdaḥ | naitac caturasram | anyatrābhāvāt | vaīvardādi-bhakṣite tṛṇādike jñīr-ākāra-pariṇāmābhāvād ity arthaḥ | yadi svabhāvād eva tṛṇādi kṣīrātmanā pariṇamate tarhi cavarādi-patite’pi tathā syān na caivam asy ato na svabhāva-mātraṁ hetuḥ, kintu vyakti-viśeṣa-sambandhāt sarveśa-saṅkalpa eva tatheti ||5||

**rpc :** 7.25.1, 1.10.22, 2.5.14.

**hds :** 7.3.27.

**|| 2.2.6 ||**

pradhānasya jāḍyāt svataḥ-pravṛtir na samastīty āpāditam | atha tvan-mukholāsāya tāṁ ced abhyupagacchāmas tathāpi na kiñcit tavābhīṣṭaṁ siddhyed ity āha—

abhyupagame’py arthābhāvāt ||

caturṣu nety anuvartate | puruṣo māṁ bhuktvā mad-doṣān anubhūya mad-audāsīnya-lakṣaṇaṁ mokṣaṁ prāpsyati iti tad-bhogāpavargārthāṁ pradhāna-pravṛttiṁ manyate | pradhāna-pravṛttiḥ parārthā svato’py abhoktṛtvād uṣṭra-kuṅkuma-vahanavad iti | akartāpi puruṣo bhokteti ca manyate | akartur api phalopabhogo’nnādavad iti | saiṣā pravṛttir na yuktā mantum | kutaḥ ? tasyā svīkāre phalābhāvāt | puruṣasya prakṛti-darśana-rūpo bhogas tad-audāsīnya-rūpo mokṣaś ca pravṛtteḥ phalam | tatra bhogas tāvan na sambhavati | pravṛtteḥ prākcaitanya-mātrasya nirvikārasyākartuḥ puruṣasya tad-darśana-rūpa-vikārāyogāt | na cāpavargaḥ | prāg api pravṛttes tasya siddhatvena tad-vaiyarthyāt | sannidhi-mātrasya bhoga-hetutve tu muktānāṁ tad-āpattiḥ, tasya nityatvāt ||6||

**rpc :** 10.87.34.

**hds :** 7.3.29.

**|| 2.2.7 ||**

nanu yathā gati-śakti-rahitasya dṛk-śakti-sahitasya paṅgu-puruṣasya sannidhānāt gati-śaktimān dṛk-śakti-rahito’py andhaḥ pravartate, yathā cāaskāntāśmanaḥ sannidhānāj jaḍam apy ayaś calati evaṁ cin-mātrasya puṁsaḥ sannidhānād acetanāpi prakṛtis tac-chāyayā cetaneva tad-arthe sarge pravarteteti cet, tatrāha—

puruṣāśmavad iti cet tathāpi ||

tathāpi tenāpi prakāreṇa jaḍasya svataḥ pravṛttir na siddhyati | paṅgor gati-vaikalye’pi vartma-darśana-tad-upadeśādayo’ndhasya dṛk-śakti-virahe’pi tad-upadeśa-grahādayo viśeṣāḥ santi | ayaskānta-maṇeś cāyaḥ-sāmīpyādayaḥ | puruṣasya tu nitya-niṣkriyasya nirdharmakasya na ko’pi vikāraḥ | sannidhi-mātreṇa tasmin svīkṛte tasya nityatvān nityaṁ sargo mokṣbhāvaś ca prasajyeta | kiṁ ca paṅgv-andhāv ubhau cetanau ayaskāntāyasī ca dve jaḍe iti dṛṣṭānta-vaiṣamyaṁ visphuṭam ||7||

**rpc :** 7.5.12.

**hds :** 11.6.16, 7.5.14

**|| 2.2.8 ||**

yat tu guṇānām utkarṣāpakarṣa-vaśenāṅgāṅgi-bhāvād viśva-sṛṣṭir iti manyate tan nirasyati—

aṅgitvānupapatteś ca ||

sattvādīnāṁ sāmyenāvasthitiḥ pradhānāvasthā | tasyā ca nirapekṣa-svarūpāṇāṁ teṣāṁ kasyacid ekasyāṅgitvaṁ nopapadyate, itarayos tat-samatvena guṇībhāvāsambhavāt | tathā ca guṇānām aṅgāṅgi-bhāvāsiddhiḥ | na ceśvaraḥ kālo vā tat-kṛt asvīkārāt | yathāha kapilaḥ—īśvarāsiddheḥ mukta-baddhayor anyatarābhāvān na tat-siddhir iti | dik-kālāvakāśādibhya iti ca | na ca puruṣas tat-kṛt tasya tatraudāsīnyāt | tathā ca guṇa-vaiṣamya-hetukaḥ sargo neti | kiṁ caivaṁ hetv-abhāvāt pratisarge’pi te vaiṣamyaṁ bhajeran | ādi-sarge tu na bhajerann iti ||8||

**rpc :** —-

**hds :** 11.6.17.

**|| 2.2.9 ||**

nanu kāryānurodhena guṇā vicitra-svabhāvā bhavantīty anumeyam | tena nokta-doṣāvakāśa iti cet, tatrāha—

anyathānumitau ca jña-śakti-viyogāt ||

vicitra-śaktikatayā guṇānām anumāne’pi na doṣān nistāraḥ | kutaḥ ? jñeti | jñātṛtva-virahād ity arthaḥ | idam aham evaṁ ca sṛjāmīti vimarśābhāvād iti yāvat | jñāna-śūnyāj jaḍān na sṛṣṭir iṣṭakāder iva ṛte cetanādhiṣṭhānād iti ||9||

**rpc :** 11.24.2-6.

**hds :** 1.1.1.

**|| 2.2.10 ||**

upasaṁharati—

vipratiṣedhāc cāsamañjasam ||

pūrvottara-virodhāc cedaṁ kapila-darśanam asamañjasam | niḥśreyasa-kāmair heyam ity arthaḥ | tathā hi, prakṛteḥ pārārthyād dṛśyatvāc ca tasyā bhoktā draṣṭādhiṣṭhātā ca puruṣa iti śarīrādi-vyatiriktaḥ pumān, saṁhata-parārthatvāt ity ādibhir abhyupagamya tasya punar nirvikāra-nirdharmaka-caitanyatva-kartṛtva-śūnyatvaṁ kaivalya-rūpatvaṁ cābhihitam | jaḍa-prakāśa-yogāt prakāśaḥ, nirguṇatvān na cid-dharmā ity ādibhiḥ | guṇāviveka-vivekau puṁsau bandha-mokṣau svīkṛtya tau punar guṇānām eva, na tu puṁsa ity uktam | naikāntato bandha-mokṣau puruṣasyāvivekād ṛte, prakṛter āñjasyāt sasaṅgatvāt paśuvat ity evam ādayo’neke vipratiṣedhās tat-smṛtāv eva mṛgyāḥ ||10||

**rpc :** —-

**hds :** 7.9.49, 11.11.1

—o)0(o—

### 2. mahad-dīrghādhikaraṇam

**|| 2.2.11 ||**

athārambha-vādo nirasyate | tārkikā manyante pārthivādayaś caturvidhāḥ paramṇavo niravayavā rūpādimantaḥ pārimāṇḍalya-parimāṇāḥ pralaya-kāle’nārabdha-kāryās tiṣṭhanti, sarga-kāle tu jīvādṛṣṭādi-puraḥsarāḥ santaḥ dvyaṇukādi-krameṇa sāvayavaṁ sthūlataraṁ jagat-kāryam ārabhante | tatra dvayoḥ paramāṇvor adṛṣṭa-sāpekṣā kriyā, tayā saṁyoge sati dvyaṇukaṁ hrasvam utpadyate | tatra samavāyy asamavāyi-nimitta-kāraṇāni kramāt paramāṇu-yugma-tat-saṁyoga-jīvādṛṣṭānīty evam agre’pi | tatas trayāṇāṁ dvyaṇukānāṁ kriyayā saṁyoge sati tryaṇukaṁ mahad utpadyate | na ca dvābhyām aṇubhyāṁ tryaṇukārambhaḥ kāraṇa-bhūmnā kārya-mahattvotpādanāt | evaṁ caturbhis tryaṇukaiś caturaṇukaṁ, caturaṇukair aparaṁ sthūlataraṁ, taiś ca sthūlataraṁ, taiś ca sthūlatamam ity evaṁ-krameṇa mahatī pṛthivī, mahaty āpo, mahat tejo, mahān vāyuś cotpadyate | kārya-gata-rūpādikaṁ tu svāśraya-samavāyi-kāraṇa-gatād rūpādeḥ | kāraṇa-guṇā hi kārya-guṇān ārabhante | ittham utpannān pṛthivy-ādīn īśvare saṁjihīrṣau sati paramāṇuṣu kriyayā vibhāgāt saṁyoga-nāśena dvyaṇukeṣu naṣṭeṣv āśraya-nāśāt tryaṇukādi-nāśa iti krameṇa pṛthivy-āder nāśaḥ | yathā paṭasya tantu-nāśe tad-gatasya rūpādes tu svāśraya-nāśenaiveti jagad-vilaya-prakāraḥ |

kiṁ ca, paramāṇur atra parimaṇḍala-saṁjñas tat-samavetaṁ parimāṇaṁ tu pārimāṇḍalyam abhidhīyate | dvyaṇukam aṇu-saṁjñaṁ tat-samavetaṁ parimāṇaṁ tv aṇutvaṁ hrasvatvaṁ ca | tryaṇukādi-parimāṇaṁ tu mahattvaṁ dīrghatvaṁ ceti prakriyā |

tatra saṁśayaḥ—paramāṇubhir jagad-ārambhaḥ samañjaso na veti | tatrādṛṣṭavadātma-saṁyoga-hetukaṁ paramāṇu-gatādy-akriyā-janya-tad-yugma-saṁyogārabdha-dvyaṇukādi-krameṇa sṛṣṭeḥ sambhavāt samañjasa iti prāpte parihriyate—

mahad dīrghavad vā hrasva-parimaṇḍalābhyām ||

iha veti cārthe | pūrvato’samañjasam ity anuvartate | hrasva-parimaṇḍalābhyāṁ dvyaṇuka-paramāṇubhyāṁ mahad-dīrgha-tryaṇukavat tan-mataṁ sarvam asamañjasam | parimaṇḍalebhyo dvyaṇukāni tebhyas tryaṇukāni tebhyaś caturaṇukādi-krameṇa pṛthivy-ādīnām utpattir itivad anyāpi tat-prakriyā viruddhety arthaḥ | tathā hi paramāṇubhiḥ sāvayavāni dvyaṇukāny ārabhyanta iti na yuktam | sāvayavaiḥ ṣaḍbhiḥ pārśvaiḥ saṁyujyamānānāṁ tantūnām avayavi-paṭārambhakatva-darśanāt | tasmāt sapradeśāḥ paramāṇavo’ṅgīkāryāḥ | itarathā sahasra-paramāṇūnāṁ saṁyoge’pi pārimāṇḍalyānadhika-parimāṇatayā prathimānupapatter aṇutva-hrasvatva-mahattvādy-asiddhiḥ | na ca kāraṇa-bhūmā kārya-mahattvotpādakaḥ manaḥ-kalpana-mātratvāt | tathāṅgīkṛte’pi pradeśa-bhede te’pi sāṁśāḥ svair aṁśais te’pi punaḥ svair ity anavasthā aṁśānantya-sāmyena meru-sarṣapayos taulya-prasaṅgaś ca | tasmāt mahad-dīrgha-tryaṇukaṁ hrasva-dvyaṇukotpannaṁ hrasva-dvyaṇukaṁ ca parimaṇḍalotpannam iti riktaṁ vacaḥ | na caitat sūtraṁ sva-doṣa-nirāsakatayā vyākhyeyam asya pādasya para-pakṣākṣepakatvāt ||11||

**rpc :** 5.12.9, 5.12.11, 10.87.21.

**hds :** 3.11.1-2, 3.11.41-42, 5.12.9

**|| 2.2.12 ||[[6]](#footnote-7)**

kim anyad asamañjasaṁ ? tatrāha—

ubhayathāpi na karmātas tad-abhāvaḥ ||

paramāṇu-kriyā-janya-tat-saṁyoga-pūrvaka-dvyaṇukādi-krameṇa tārkikair jagad-utpattir iṣyate | tatra paramāṇu-kriyā kiṁ paramāṇu-gatād dṛṣṭa-janyā kiṁ vātma-gatādṛṣṭa-janyeti | nādyaḥ ātma-puṇyāpuṇya-janyādṛṣṭasya paramāṇu-gatatvāsambhavāt | nāpy antyaḥ ātma-gatena tena paramāṇu-gata-kriyotpatty-asambhavāt | na ca saṁyukta-samavāya-sambandhāt sambhaviṣyati niravayavānāṁ paramāṇūnāṁ niravayavenātmanā saṁyogānupapatteḥ | tad evam anubhyathāpi nādya-kriyā-janakam adṛṣṭam | jāḍyāc ca na hy acetanaṁ cetanānadhiṣṭhitaṁ svataḥ pravartate pravartayati ceti parīkṣitaṁ prāk | na cātmā vā tat-pravartakaḥ | tadānutatpanna (sic)-caitanyasya tasyāpi tattvāt | na cādṛṣṭānusārīśvarecchā tat-kriyā-hetuḥ tasyā nityatvena nityaṁ tat-prasaṅgāt | na cādṛṣṭodbodhābhāvāt pratisarge tad-abhāvaḥ tasyāpi sāmagrī-sattve’nāvaśyakatvāt | tataś ca niyatasya kasyacit kriyā-hetor abhāvān na sā | paramāṇuṣu tad-abhāvān na tat-saṁyogaḥ | tad-abhāvāc ca na dvyaṇukādikam ity atas tad-abhāvaḥ sargābhāvaḥ syāt ||12||

**rpc :** 6.16.32.

**hds :** 6.16.26.

**|| 2.2.13 ||**

samavāyābhyupagamāc ca sāmyād anavasthiteḥ ||

samavāya-svīkārāc cāsamañjasaṁ tan-matam | kutaḥ ? sāmyād iti | paramāṇūnāṁ dvyaṇukaiḥ saha samavāyaḥ sambandhas tārkikair aṅgīkṛtaḥ | sa khalu na sambhavati | tasyāpi sambandhitva-sāmyāt | tatrāpi samavāyāpekṣāyām anavasthāpatteḥ | tathā hi guṇa-kriyā-jāti-viśiṣṭa-buddhiṁ janayan samavāyas taiḥ sambandha eva janayed anyathāti-prasaṅgāt | tathā ca samavāyāntarāṅgīkāre’navasthā | svarūpam eva tatra sambandha iti cet, tarhy anyatrāpi sa evāstu, kiṁ tena ? na ca yuktaḥ so’bhyupagantum | tasya svarūpa-mātratayā sarvatra sarva-dharma-prāpteḥ |

kiṁ ca, samavāya-vādināṁ vāyau gandhaḥ, pṛthivyāṁ śabdaḥ, ātmani rūpaṁ, tejasi buddhir ity āpadyeta | samavāyasyaikatvena tat-tat-samavāyasya tatra sattvāt | na ca tan nirūpitaḥ sa nāstīti bodhyam, tat-tan-nirūpitatvasyāpi svarūpa-mātratvena tasyāpi tattvāt | atiriktasya ca niyata-padārtha-vāde’sambhavāt | tasmād viruddhas tarka-samayaḥ ||13||

**rpc :** —-

**hds :** 5.12.9

**|| 2.2.14 ||**

nityam eva ca bhāvāt ||

samavāyasya nityatva-svīkārāt tat-sambandhino’pi jagato nityatva-prasaṅgād asamañjasaṁ tan-matam ||14||

**rpc :** —-

**hds :** 5.12.10

**|| 2.2.15 ||**

rūpādimatvāc ca viparyayo darśanāt ||

pārthivāpy ataijasa-vāyavīyānāṁ paramāṇūnāṁ rūpa-rasa-gandha-sparśavatvāṅgīkārāt teṣu nityatva-niravayavatva-viparyayo’nityatva-sāvayavatva-prāptiḥ syāt, rūpādimati ghaṭādau tathā-darśanād iti svīkāra-parityāgād asamañjasaṁ tan-matam ||15||

**rpc :** 5.12.9-10

**hds :** 5.12.8.

**|| 2.2.16 ||**

ubhayathā ca doṣāt ||

paramāṇūnāṁ rūpādy-anaṅgīkāre sthūla-pṛthivyāder api tad-abhāvāptiḥ | tat-parijihīrṣayā rūpādy-ajñīkāre tu prāk-ukta-doṣaḥ ity ubhayathā kṣodākṣamatvād asamañjasaṁ tan-matam ||16||

**rpc :** —-

**hds :** 5.12.9.

**|| 2.2.17 ||**

aparigrahāc cātyantam anapekṣā ||

kapilādi-matānāṁ kenacid aṁśena śiṣṭair manv-ādibhiḥ parigrahāt kathañcid apekṣā syāt | asya tu paramāṇu-kāraṇa-vādasya veda-viruddhasya taiḥ kenāpy aṁśenāparigrahād asaṅgateś ca nātra śreyo’rthinām apekṣā syād iti ||17||

**rpc :** 10.87.21

**hds :** 6.16.10

—o)0(o—

### 3. samudāyādhikaraṇam

**|| 2.2.18 ||**

idānīṁ buddha-mataṁ nirākriyate | tatra buddha-muner vaibhāṣika-sautrāntika-yogācāra-mādhyamikākhyāś catvāraḥ śiṣyāḥ | teṣu bāhyaḥ sarvo’py arthaḥ pratyakṣa iti vaibhāṣikaḥ | buddhi-vaicitryād artho’numeya iti sautrāntikaḥ | artha-śūnyaṁ vijñānam eva paramārthasat bāhyārthas tu svāpna-tulya iti yogācāraḥ | sarvaṁ śūnyam iti mādhyamikaḥ | ity evaṁ te matāni dadhruḥ | bhāva-padārthaḥ sarvatra kṣaṇikaḥ | tatrādyau bhūta-bhautikaś citta-caittyaś ceti samudāya-dvayaṁ manyete | tathā hi rūpa-vijñāna-vedanā-saṁjñā-saṁskārākhyāḥ pañca skandhāḥ bhavanti | teṣu khara-snehoṣṇa-calana-svabhāvāḥ pārthivādayaś caturvidhāḥ paramāṇavaḥ pṛthivādi-bhūta-catuṣṭaya-rūpeṇa saṁhanyante | tac catuṣṭayaṁca dehendriya-viṣaya-rūpeṇeti sa eṣa bhūta-bhautikātmā rūpa-skandho bāhya-samudāyaḥ | ahaṁ-pratyayam ārūḍho jñāna-santāno vijñāna-skandhaḥ | sa eṣa kartā bhoktā cātmā | sukha-vedanā duḥkha-vedanā ca vedanā-skandhaḥ | devadattādi-nāmadheyaṁ saṁjñā-skandhaḥ | rāga-dveṣa-mohādiś caitasiko dharmaḥ saṁskāra-skandhaḥ | te ete catvāra-skandhāś citta-caittikāḥ kathyante | sarva-vyavahārāspadatvena cāntaḥ saṁhanyante | tad ayam āntaraḥ samudāyaś catuḥ-skandhī-rūpaḥ | idam eva samudāya-dvayam aśeṣaṁ jagat | etad anyad ākāśādikam avastu-bhūtam iti |

atra saṁśayaḥ | eṣā samudāya-dvaya-kalpanā yuktā na veti | etenaiva jagad-vyavahāropapatter yukteti prāpte pratividhatte—

samudāya ubhaya-hetuke’pi tad-aprāptiḥ ||

yo’yam ubhaya-saṁghāta-hetuka ubhaya-vidhaḥ samudāyo nirūpitas tasmin svīkṛte’pi tad-aprāptir jagad-ātmaka-samudāyāsiddhiḥ | samudāyinām acetanatvāt, anyasya ca saṁhantuḥ sthira-cetanasyābhāvāt | tasya ca bhāva-kṣaṇikatvāṅīkārāt | svataḥ-pravṛtty-urīkṛtau tat sātatya-prasaṅgaḥ | tasmād ayuktā tat-kalpanā ||18||

**rpc:** 10.87.22, 25.

**hds:** 6.16.9, 6.16.6, 6.16.8.

**|| 2.2.19 ||**

nanu saugata-samaye’vidyādayo mitho hetu-phala-bhāvam āpannāḥ svīkriyante apratyākhyeyāś ca te sarveṣām | teṣu ca mithas tathā-bhāvena ghaṭīyantravat santatam āvartamāneṣv arthākṣiptaḥ saṅghātas tam antareṇaiṣām asiddheḥ | e cāvidyā saṁskāro vijñānaṁ nāma rūpaṁ ṣaḍ-āyatanaṁ sparśo vedanā tṛṣṇopādānaṁ bhavo jātir jarā maraṇaṁ śokaḥ parivedanā duḥkhaṁ durmanas tā ceti, tatrāha—

itaretara-pratyayatvād iti cen notpatti-mātra-nimittatvāt ||[[7]](#footnote-8)

pratyaya-śabdo hetu-vācī | avidyādīnāṁ paraspara-hetutvād upapannaḥ saṁghātaḥ iti yad uktaṁ tan na | kutaḥ ? utpattīti | teṣāṁ pūrva-pūrvam uttarottarasyotpatti-mātraṁ prati nimittaṁ syān na tu saṅghātaṁ prati kiñcit tad astīti | kiṁ ca bhogārthaṁ saṅghātaḥ | na ca kṣaṇikeṣv ātmasu bhogaḥ sambhavati | tad-dhetor dharmādharmādes taiḥ pūrvam asampādanāt | na ca tat-santānena sa sampāditaḥ | tasya sthāyitve sarva-kṣaṇikatva-pratijñā-vyākopāt | kṣaṇikatve prāg-ukta-doṣānativṛtteḥ | tasmād asaṅgataḥ saugata-samayaḥ ||19||

**rpc:** 2.9.32.

**hds:** 11.22.37.

**|| 2.2.20 ||**

idānīm avidyādīnāṁ mitho hetutvaṁ dūṣayati—

uttarotpāde ca pūrva-nirodhāt ||

nety anuvartate | kṣaṇa-bhaṅga-vādino manyante uttarasmin kṣaṇe utpadyamāne pūrvaḥ kṣaṇo nirudhyeta iti | uttara-kṣaṇa-vartini kārye jāyamāne sati pūrva-kṣaṇa-varti kāraṇaṁ vinaśyatīti tad-arthaḥ | na caivam urīkurvatāvidyādīnāṁ mitho hetu-hetumad-bhāvaḥ śakyo vidhātuṁ niruddhasya pūrva-kṣaṇa-vartino nirupākhyatvenottara-kṣaṇa-varti-hetutānupapatteḥ | kāraṇaṁ hi kāryānsyūtaṁ dṛṣṭam ||20||

**rpc:** —-

**hds:** 6.16.9.

**|| 2.2.21 ||**

asataḥ sad-utpattiṁ te manyante | nānupamardaya prādurbhāvād iti | tāṁ dūṣayati—

asati pratijñoparodho yaugapadyam anyathā ||

asaty upādāne cet kāryaṁ tadā skandha-hetukā samudāyotpattir iti pratjñā-bhaṅgaḥ | sarvadā sarvatra sarvaṁ cotpadyeta utpannaṁ cāsat, anyathopādānāc cet kāryaṁ, tarhi yaugapadyaṁ kārya-kāraṇayoḥ sahāvasthitiḥ syāt kāryānusyūtasyopādānatvāt | tathā ca bhāva-kṣaṇikatva-mata-bhaṅgaḥ | tasmān nāsataḥ sad-utpattiḥ ||21||

**rpc:** —-

**hds:** 11.16.11.

**|| 2.2.22 ||**

dīpsayaiva ghaṭāder niranvayaṁ vināśaṁ manyante | taṁ dūṣayati—

pratisaṅkhyāpratisaṅkhyā-nirodhā prāptir avicchedāt ||

bhāvānāṁ dhī-pūrvako dhvaṁsaḥ pratisaṅkhyā-nirodhaḥ | tad-vilakṣaṇas tv apartisaṅkhyā-nirodhaḥ | āvaraṇābhāva-mātram ākāśam | etat trayaṁ nirupakhyaṁ śūnyam iti yāvat | tad anyat sarvaṁ kṣaṇikam | yad uktaṁ—buddhi-bodhyaṁ trayād anyat saṁskṛtaṁ kṣaṇikaṁ ca iti | tatrākāśaṁ paratra nirākariṣyati | nirodhau tāvan nirākaroti pratisaṅkhyeti | etayor nirodhayor aprāptir asambhavaḥ syāt | kutaḥ ? avicchedāt | sato niranvaya-vināśābhāvāt | avasthāntarāpattir eva sato dravyasyotpattir vināśaś ca | avasthāśrayo dravyaṁ tv ekaṁ sthāyīti | na ca dīpa-nāśasya niranvayatva-vīkṣaṇād anyatrāpi tathāstv iti vācyam avasthāntarāpatter evānyatra nāśatve niścite dīpe’pi tasyā eva tattvena niśceyatvāt | anupalambhas tv atisaukṣmyād eva | sad-vastuno niranyayaś ced vināśas tarhi kṣaṇāntaraṁ viśvaṁ nirūpākhyaṁ paśyes tvaṁ ca na bhaver na caivam asti | tasmād anupapannaḥ saḥ ||22||

**rpc:** 11.22.36-42.

**hds:** 10.87.30.

**|| 2.2.23 ||**

atha tad-abhimatāṁ muktṁ dūṣayati—

ubhayathā ca doṣāt ||

triṣu maṇḍūka-plutyā nety anuvartate | yo’yaṁ saṁhāra-hetor avidyāder nirodho bauddhair mokṣo’bhimataḥ, sa kiṁ sākṣāt tattva-jñānāt syāt svayam eva vā | nādyaḥ nirhetuka-vināśa-svīkāra-vaiyarthyāt | netaraḥ sādhanopadeśa-nairarthakyād ity ubhayathāpi vicārāsahatvāt tad-abhimato mokṣo’pi na sidhyati ||23||

**rpc:** —-

**hds:** 11.11.6, 10.87.28, 1.8.42.

**|| 2.2.24 ||**

athākāśasya nirūpākhyatvaṁ nirasyate—

ākāśe cāviśeṣāt ||

ākāśe yā nirūpākhyatābhimatā sā na sambhavati | kutaḥ ? aviśeṣāt | iha śyena utpatatīti pratītyā tatrāpi pṛthivy-ādivad bhāva-rūpatvāt gandhādi-guṇānāṁ pṛthivy-ādi-vastv-āśrayatva-vīkṣaṇāc chabda-guṇasyāpy ākāśo vastu-bhūta evāśraya ity anumānāc ca | vāyur ākāśa-saṁśraya iti tvad-ukty-asaṅgateś ca | api ca āvaraṇābhāva-mātram ākāśam iti na śakyaṁ vaktuṁ kṣodākṣamatvāt | tathā hi, na tāvat prāg-abhāvādi-trayam ākāśaḥ | pṛthivy-āder āvaraṇasya sattvena tad-apratīti-prasaṅgāt viśvaṁ nirākāśaṁ syāt | ākāśasya sattvena pṛthivy-ādy-apratīt-prasaṅgāc ca | nāpy anyonyābhāvaḥ tasya tat-tad-āvaraṇa-gatatvena tan-madhyākāśāpartīti-prasaṅgād iti yat kiñcid etat | yatrāvaraṇābhāvas tad ākāśam iti cet, tarhi vastu-bhūtam eva tat āvaraṇābhāvena viśeṣitatvāt | tasmāt pṛthivy-ādivad bhāva-bhūtam evākāśaṁ, na tu nirupākhyam ||24||

**rpc:** 3.5.32, 3.26.31.

**hds:** 12.5.8.

**|| 2.2.25 ||**

atha bhāvasya kṣaṇikatvaṁ dūṣayati—

anusmṛteś ca ||

pūrvānubhūta-vastu-viṣayā dhīr anusmṛtiḥ | pratyabhijñeti yāvat | samastaṁ vastu tad evedam iti pūrvānubhūtam anusandhīyate’taḥ kṣaṇikatvaṁ bhāvasya na | na ca seyaṁ gaṅgā tad idaṁ dīpārcir itivat sādṛśya-nibandhanā, na tu vastv-aikya-nibandhanā seti vācyam, sādṛśya-grahītur ekasya sthāyino’bhāvena tad-ayogāt | kiṁ ca bāhye vastuni kadācit saṁśayaḥ syāt tad evedaṁ tat-sadṛśaṁ veti ātmani tūpalabdhari na kadācit anyānubhūte’nya-smṛty-asambhavāt | na ca santānaikyaṁ niyāmakaṁ sthāyi-santāna-svīkāre sa eva sthira ātmeti matāntarāpatteḥ | asvīkāre’nyasmṛty-asiddheḥ | api ca kiṁ nāma kṣaṇikatvam | kiṁ kṣaṇa-sambandhaḥ kiṁ vā kṣaṇenaivotpatti-vināśau | na tāvad ādyaḥ sthāyinaḥ kṣaṇa-sambandha-sattvāt | na dvitīyaḥ pratyakṣa-bodhāt | etena dṛṣṭi-sṛṣṭir api nirākṛtā | atrāpy arthān kṣaṇikatva-svīkārāt | tasmān na kṣāniko bhāvaḥ ||25||

**rpc:** 11.22.56, 11.28.13, 11.22.45-46.

**hds:** 10.85.7

**|| 2.2.26 ||**

svakīyaṁ pītādy-ākāraṁ jñāne samarpya vinaṣṭo’py artho jñāna-gatena pītādy-ākāreṇānumīyate | ato’rtha-vaicitrya-kṛtam eva jñāna-vaicitryam iti sautrāntika-mataṁ dūṣayati—

nāsato’dṛṣṭatvāt ||

asato vinaṣṭasya pītādy-arthasya pṭiādir ākāro jñāne na sambhavati | kutaḥ ? adṛṣṭatvāt | dṛśhiṇi vinaṣṭe dharmasyānyatra sambandhādarśanāt | na cānumeyo ghaṭādir na tu pratyakṣa iti śakyaṁ bhaṇitum | pratyakṣeṇa jānāmīti pratītyaiva tan-nirāsād iti sautrāntikāsādhāraṇo doṣaḥ | tasmāt pratyakṣo ghaṭādir na tu jñāna-gatena tad-ākāreṇānumīyata iti ||26||

**rpc:** 11.13.24.

**hds:** 6.16.57.

**|| 2.2.27 ||**

athobhaya-sādhāraṇa-doṣam āha—

udāsīnānām api caivaṁ siddhiḥ ||

evaṁ bhāva-kṣaṇikatayā asad-utpattau svīkṛtāyām udāsīnānām upāya-śūnyānām apy upeya-siddhiḥ syāt | kṣaṇa-bhaṅga-vāde bhāva-mātrasya para-kṣaṇa-sthity-abhāvādiṣṭāniṣṭāpti-parihārayor loka-dṛṣṭyor ahetukatvam ato’nupāyavatām api tat-prāptiḥ syāt | upeya-lipsuḥ kaścid api kutrāpy upāye na pravarteta | svargāya mokṣāya vā na ko’pi prayateta | na caivam asti sarvasyāpy upeyārthinaḥ sopāyatā tathaivopeya-lābhaś ca pratīyate | tasmāt viśva-pratārārtham etayoḥ pravṛttiḥ | yau kila bhāva-bhūta-skandha-hetukāṁ samudāyotpattiṁ svīkṛtyāpi punar abhāvād bhāvotpattim ūcatuḥ kṣaṇikānām apy ātmanāṁ svargāpavarga-sādhanāny upādidiśatur iti tucchas tat-siddhāntaḥ ||27||

**rpc:** —-

**hds:** 11.11.6, 11.23.54.

—o)0(o—

### 4. abhāvādhikaraṇam

**|| 2.2.28 ||**

tad evaṁ vaibhāṣike sautrāntike ca niraste viñāna-mātra-vādī yogācāraḥ pratyavatiṣṭhate | bāhye vastuny abhiniveśa-mānāt kāṁścic chiṣyān anurudhya bāhārtha-prakriyeyaṁ sugatena racitā | tasyāṁ na tasyāśayaḥ, vijñāna-skandha-mātra-tātparyaṁāt | tathā hi vijñeyo ghaṭādy-artho vijñānān nātiricyate | tasyaivārthākāratvāt | na cārthān vinā vyavahārāsiddhiḥ tān vināpi svpnavat siddheḥ | bāhyārthāstitva-vādināpi jñāne’rthākāratvaṁ dharmo’vaśyaṁ mantavyam | katham anyathā ghaṭa-jñānaṁ paṭa-jñānam iti vyavahāropapattiḥ | tathā ca tenaiva tat-siddhau kim-arthaiḥ |

nanu katham āntaraṁ jñānaṁ ghaṭa-parvatādy-ākārakam ? maivaṁ, jñānaṁ kila prakāśamānam | nirākārasya tasya prakāśāsambhavāt sākāram eva tat |

nanu katham asati bāhye’rthe dhī-vaicitryam ? vāsanā-vaicitryād bhavet | vāsanā-hetukasya tad-vaicitryasyānvaya-vyatirekābhyām avadhāraṇāt | jñāna-jñeyayoḥ sahopalambha-niyamād api na jñeyaṁ jñānād bhinnam | kiṁ tu jñānātmakam eveti |

iha saṁśayaḥ—sarvaṁ jñānātmakam iti yujyate na veti ? svapnavat vināpy arthān jñānenaiva vyavahāra-siddheḥ pṛthak tad-aṅgīkāre phalānatirekāc ca yujyata iti prāpte—

nābhāva upalabdheḥ ||

bāhyārthasyābhāvo na śakyo vaktum | kutaḥ ? upalabdheḥ | ghaṭasya jñānam ity ādau jñānānyasyārthasyopalambhāt | na copalabdham apalapan grāhya-vāk prekṣāvatām | na ca nāham-arthaṁ nopalabhe api tu jñānānyaṁ nopalabhe iti vācyam | upalabdhi-balenaiva tad-anyatāyāgale nipātanāt | ghaṭam ahaṁ jānāmīty ādau jñā-dhātv-arthaṁ sakarmakaṁ sakartṛkaṁ ca sarvo lokaḥ pratyeti pratyāyayati cānyān | tena jñāna-mātraṁ sādhayan sakalopahāsa-hetur iti bhinno’rtho jñānāt |

nanu jñānānyaś ced ghaṭādis tasya prakāśaḥ kathaṁ jñāne cet, tarhi ekasmin sarvasya prakāśaḥ syāt anyatvāviśeṣād iti cen, na | tad-bhinne’pi tasmin yatra viṣayatākhyaḥ sambandhas tayaiva nānyasyeti vyavasthānāt | pīta-raktādi-viṣayaka-samūhālambanasya viruddha-nānā-pīnādy-ākārāsambhavāc ca | yat tu sahopalambha-niyamād artho jñānātmeti tad asat sāhityasyārtha-bheda-hetukatvāt | tataś ca tayos tan-niyamo hetu-phala-bhāva-nimitto mantavyaḥ | kiṁ ca, bāhyam arthaṁ nirasyatā saugatena tasya pṛthak sattvaṁ svīkṛtam | yat-tad-antar jñeyaṁ rūpaṁ tad bahirvad avabhāsate iti tad-ukteḥ | anyathā vat karaṇāsambhavaḥ | na hi bandhyā-putravad iti kaścid ācakṣīta ||28||

**rpc:** 11.13.23.

**hds:** 11.11.4.

**|| 2.2.29 ||**

atha bāhyārthān vināpi vāsanā-hetukena jñāna-vaicitryeṇa svapne yathā vyavahāra evaṁ sarvaṁ jāgare’pi syād iti dṛṣṭāntena sādhitaṁ dūṣayati—

vaidharmyāc ca na svapnādivad ||

ca-śabdo’vadhāraṇe | svapne manorathe ca yathā ghaṭādy-arthākāraka-jñāna-mātra-siddho vyavahāraḥ, tathā jāgare’pi bhaved ity etan na sambhavati | kutaḥ ? vaidharmyāt | svapna-jāgara-prāptayor vastunor asādharmyād eva | svapne khalv anubhūtaṁ smaryate, jāgare tu pratyakṣeṇānubhūyate | svapnopalabdhaṁ kṣaṇa-dvaya-mātreṇānyad anyad bhavati bādhitaṁ ca bodhe | jāgaropalabdhaṁ tu varṣa-śatānantaram api tad-dharmakam abādhitaṁ ceti | kiṁ ca, svapne’nubhūtaṁ smaryata iti pratyukti-mātraṁ bodhyam | sva-mataṁ tu sva-mātrānubhāvyaṁ tāvan-mātra-samayaṁ vastu svapne pareśaḥ sṛjatīti | sandhye sṛṣṭir āha hi ity ādinā vakṣyate ||29||

**rpc:** 11.28.15, 3.7.10.

**hds:** 11.12.37

**|| 2.2.30 ||**

yat tūktaṁ vināpy arthān vāsanā-vaicitryāj jñāna-vaicitryam upapadyata iti tan-nirāsāyāha—

na bhāvo’nupalabdhe ||

vāsanānāṁ bhāvo na sambhavati | kutaḥ ? anupalabdheḥ | tvan-mate bāhyārthāprāpteḥ | artha-mūlā kila vāsanārthānvaya-vyatireka-siddhā | tava tv arthānaṅgīkārāt sā na sambhavet ||30||

**rpc:** 11.26.23.

**hds:** 3.27.4

**|| 2.2.31 ||**

kiṁ ca, vāsanā nāma saṁskāra-viśeṣaḥ | sa ca sthiram āśrayaṁ vinā na samastīty āha—

kṣaṇikatvāc ca ||

nety anuvartate | vāsanāśrayaḥ sthiraḥ padārtho naiva te’sti | kutaḥ ? kṣaṇikatvāt | pravṛtti-vijñānasyālaya-vijñānasya ca sarvasya kṣaṇikatvāṅgīkārāt | na hi trikāla-sthira-sambandhini cetane’sati deśa-kāla-nimitta-sāpekṣa-vāsanādhyāna-smaraṇādi-vyavahāraḥ sambhavet | tathā cāśrayābhāvān na sā tad-abhāvāc ca na tad-vaicitryam iti tuccho vijñāna-mātra-vādaḥ ||32||

**rpc:** 11.13.31, 3.26.3.

**hds:** 4.29.79.

—o)0(o—

### 5. sarvathānupapatty-adhikaraṇam

**|| 2.2.32 ||**

sarvathānupapatteś ca ||

nety anuvartanīyam | śūnyam iti vadan bhāvam bhāvaṁ bhāvābhāvaṁ vā pratipādayet | sarvathā nābhimata-siddhiḥ | kutaḥ ? anupapatter ayuktatvāt | tathā hi | ādye’niṣṭhāpattiḥ | dvitīye pratipādyitur bhāvasya tat-sādhanasya ca sattvāt sarva-śūnyatā-hāniḥ | tṛtīye tu virodho’niṣṭhatā ceti | kiṁ ca yena pramāṇena śūnyaṁ sādhyaṁ tasya śūnyatve śūnya-vāda-hāniḥ tasya satyatve sarva-satyatā-prasaṅgaś ceti duṣṭaḥ śūnya-vādaḥ | evaṁ mitho viruddha-trimatī-nirūpaṇāj jagat-pratārakatā buddhasyāvasīyate | lokāyatikādi-matāni tv atitucchatvād bhagavatā sūtrakāreṇa pratyākhyātuṁ noṭṭaṅkitānīti veditavyam | etena bauddha-nirāsena tat-sadṛśo māyī ca nirastaḥ | kṣaṇikatvam anusṛtya dṛṣṭi-sṛṣṭi-varṇanāt śūnya-vādam āśritya vivarta-nirūpaṇāc ca tasya tat-sādṛśyam ||32||

**rpc:** 9.9.40, 10.87.25, 10.16.39, 10.16.36, 8.3.22, 8.3.24,

**hds:** 1.2.11.

**—o)0(o—**

### 6. ekasminn asambhavādhikaraṇam

**|| 2.2.33 ||**

atha jainā dūṣyante | te manyante padārtho dvividho jīva ajīvaś ceti | tatra jīvaś cetanaḥ kāya-parimāṇaḥ sāvayavaḥ | ajīvaḥ pañca-vidhaḥ | dharmādharma-pudgala-kālākāśa-bhedāt | gati-hetur dharmaḥ | sthiti-hetur adharmaś ca vyāpakaḥ | varṇa-gandha-rasa-sparśavān pudgalaḥ | sa ca dvividhaḥ paramāṇus tat-saṁghātaś ca | vāyv-agni-jala-pṛthivī-tanu-bhuvanādikaḥ |

pṛthivy-ādi-hetavaḥ paramāṇavo na caturvidhāḥ, kiṁ tv eka-svabhāvāḥ | svabhāva-pariṇāmāt tu pṛthivy-ādi-rūpo viśeṣaḥ | kālas tv atītādi-vyavahāra-hetur aṇuś ca | ākāśas tv eko’nanta-pradeśaś ceti | tad evaṁ ṣaḍ amī padārthā dravya-rūpās tad-ātmakam idaṁ jagat | teṣu cāṇu-bhinnāni pañca dravyāṇy astikāyā ity ākhyāyante | jīvāsti-kāyo dharmāsti-kāyo’dharmāsti-kāyaḥ pudgalāsti-kāya ākāsāsti-kāya iti | asti-kāya-śabdo’neka-deśa-varti-dravya-vācī | jīvasya mokṣopayogitayā bodhyān sapta-padārthān varṇayanti | jīvājīvāsrava-saṁvara-nirjara-bandha-mokṣā iti | teṣu jīvaḥ prāg-ukto jñānādi-guṇakaḥ | ajīvas tad-bhogya-jātam | āsravaty anena jīvo viṣayeṣv ity āsrava indriya-saṅghātaḥ | saṁvṛṇoti vivekādikam iti saṁvaro’vivekādiḥ | niḥśeṣeṇa jīryaty anena kāma-krodhādir iti nirjaraḥ keśolluñcana-tapta-śilārohaṇādiḥ | karmāṣṭakenāpādito janma-maraṇa-pravāho bandhaḥ |

tad aṣṭakaṁ caivaṁ—catvāri ghāti-karmāṇi pāpa-viṣaya-rūpāṇi yair jñāna-darśana-vīrya-sukhāni svabhāvikāny api jīvasya pratihanyante | catvāri tv aghāti-karmāṇi puṇya-viṣaya-rūpāṇi, yair deha-saṁsthāna-tad-abhimāna-tat-kṛta-sukha-duḥkhāpekṣopekṣā-siddhiḥ | sva-śāstrokta-sādhanais tad-aṣṭakād vimuktasyāvirbhūta-svābhāvikātma-rūpasya jīvasya sadordhva-gatir alokākāśa-sthitir vā muktiḥ | samyag-jñāna-darśana-cāritryākhyaṁ ratna-trayaṁ tat-sādhanam | tān etān padārthān sapta-bhaṅginā nyāyenāvasthāpayanti | sa yathā syād asti, syān nāsti, syād asti ca nāsti ca, syād avaktavyaḥ, syād asti cāvaktavyaś ca, syān nāsti cāvaktavyaś ca, syād asti ca nāsti cāvaktavyaś ceti | syād iti kathañcid ity arthe’vyayam | saptānāṁ niyamānāṁ bhaṅgā vidyane yasmin pratipādyatayeti sapta-bhaṅgī | sattvaṁ, asattvaṁ, sad-asattvaṁ, sad-asad-vilakṣaṇaṁ, sattve sati tad-vilakṣaṇatvaṁ, asattve sati tad-vilakṣaṇatvaṁ, sad-asattve sati tad-vilakṣaṇatvaṁ, iti vādi-bhedena padārtha-viṣayāḥ sapta niyamā bhavanti | tad-bhaṅgārtham ayaṁ nyāyaḥ | sa ca sarvatrāvaśyakaḥ sarvasya padārthasya satvāsattva-nityatvānityatva-bhinnatvābhinnatvādibhir dharmair anaikāntikatvāt| tathā hi yady ekāntato vastv asty eva tarhi sarvadā prāptasyāprāptatvāt heya-hānāsambhavāc ca | anekānta-pakṣe tu kathañcit kadācit kutracit kaścit kenacid rūpeṇa sattve hānopādāna-sambhavāt | pravṛttir nivṛttiś copapadyeta | dravya-paryāyātmakaṁ kil sarvaṁ vastu | tatra dravyātmanā sattvādikam upapadyeta | paryāyātmanā tv asattvādikam | paryāyās tu dravyāvasthā-viṣayāḥ | teṣāṁ bhāvābhāvātmakatayā sattvāsattvāder utpattir iti | iha sandihyate—ārhatoktā jīvādayaḥ padārthās tathā yujyante na veti | sapta-bhaṅgino nyāyasya sādhakasya sattvāt yujyante iti prāpte pariharati—

naikasminn asambhavāt ||

naite padārthās tena nyāyenātmānam upalabdhuṁ kṣamāḥ | kutaḥ ? ekasminn iti | ekasminn dharmiṇi yugapat sattvādi-viruddha-dharma-samāveśāyogād evety arthaḥ | na hy ekaṁ vastv ekadā śaityoṣṇya-bhāg vīkṣate kvāpi | kiṁ ca anekānta-pakṣe svarga-naraka-mokṣāṇāṁ mithaḥ saṅkīrṇatvāt svargāya naraka-hānāya mokṣāya ca sādhana-vidhir vyarthaḥ syāt | evaṁ ghaṭādīnām api tathātvād udakārthī vahninā pravarteta gṛhārthī tu vāyunā | na ca tatra bhedasyāpi sattvād udakādy-arthino vahny-ādito nivṛttir upapdayeteti vācyam abhedasyāpi sattvena pravṛtter apy āvaśyakatvāt | api ca nirdhāryāḥ padārthāḥ nirdhāra-sādhanāni, bhaṅgā nirdhārako jīvo nirdhāraś ca tat phalaṁ, sarvam etat syād astīty ādi vikalpapanyāsena sattvāsattvādi-dharmakatayā niścita-vapur bhaved iti lūtā-tantuvat truṭyamāno’sau nyāyaḥ | kim asya parīkṣayā ||33||

**rpc :** —-

**hds:** 6.4.32.

**|| 2.2.34 ||**

athātmano deha-parimāṇatvaṁ pratyācaṣṭe—

evaṁ cātmākārtsnyam ||

yathaikasmin sattvāsattvādi-viruddha-dharma-yogo doṣa evam ātmano’kārtsnyaṁ ca saḥ | tathā hi—deha-parimāṇo jīva iti matam | tasya bāla-deha-parimitasya yuvādi-dehe paryāptir na syāt | manuṣya-deha-parimitasya tasyādṛṣṭa-viśeṣa-labdheka-śarīre ca tathā sarvāṅgīṇa-sukha-duḥkhānupalambhaś ca punar maśaka-dehe’samāveśaś ceti ||34||

**rpc:** 11.3.39, 10.54.44.

**hds:** 5.11.12.

**|| 2.2.35 ||**

na ca paryāyād apy avirodho vikārādibhyaḥ ||

nanv anantāvayavasya jīvasya bāla-yuvādi-dehān karitur agādi-dehān vā bhajataḥ kramād avayavāpagamopagamābhyāṁ vaiparītyena ca tat-tad-deha-parimitatvam aviruddham iti cet, na | kutaḥ ? vikārādibhyaḥ | tathā sati jīve vikārānityatā prasaṅgāt | kṛta-hāny-akṛtābhyāṁ ceti yat kiñcid etat | yat tu mukti-kālikena dehāghaṭitena nityena parimāṇena viśiṣṭe jīve na vikārādir iti vadanti tac ca mandam | tasya janyatvājanyatva-sattvāsattvādi-vikalpaiḥ sthairyāsambhavāt ||35||

**rpc:** 10.54.45-46.

**hds:** 11.3.38

**|| 2.2.36 ||**

atha jainābhimatāṁ muktiṁ dūṣayati—

antyāvasthiteś cobhaya-nityatvād aviśeṣāt ||

na cety anuvartate | antyāvasthiter mokṣāvasthāyāś cāviśeṣāt | saṁsārāvasthāto viśeṣābhāvān na yukto jaina-siddhāntaḥ | aviśeṣaḥ kutaḥ ? ubhayeti | sadordhva-gatir alokākāśa-sthitiś ca muktir uktā | tayor ubhayor muktitvena nityatvāṅgīkārāt | na hi sadordhvaṁ gacchan nirāśrayatayā vā tiṣṭhan kaścit sukhī bhavati | na ca sa-dehasya tathātvaṁ duḥkhāya, na tu nirdehasyeti vācyam | tadvayavasya ca dehavad bhāravatvāt | na ca sā sā ca nityeti śakyaṁ vaktuṁ kriyātvena vināśa-dhrauvyāt | tasmāt tuccham etaj jaina-mataṁ hāsa-pāṭavam avagāhayati lokān iti | etena viśvaṁ sad-asad-bhinnam aupaniṣadam api brahma sarva-śabdāvācyam ity ādi-viruddhaṁ jalpan jaina-sakho māyī ca dūṣitaḥ ||36||

**rpc:** 7.2.18.

**hds:** 6.16.6, 6.16.9.

—o)0(o—

### 7. paty-adhikaraṇam

**|| 2.2.37 ||**

idānīṁ pāśupatādi-matāni pratyākhyāti | tatra pāśupatā manyante | kāraṇa-kārya-yoga-vidhi-duḥkhāntāḥ pañca padārthāḥ paśu-pāśā-vimokṣaṇāyeśvareṇa paśupatinopadiṣṭāḥ | tatra paśupatiḥ nimitta-kāraṇaṁ, mahad-ādi kāryaṁ, oṁkāra-pūrvako dhyānādir yogaḥ, trisavaṇa-snānādir vidhiḥ, duḥkhānto mokṣa iti | evaṁ gaṇapatir dinapatiś ceśvaro nimitta-kāraṇaṁ tasmāt tasmāc ca prakṛti-kāla-dvārā viśva-sṛṣṭiḥ tad-upāsanayā tad-antikam upāgatasya jīvasya duḥkhātyanta-nivṛttir mokṣa iti gāṇeśāḥ saurāś cāhuḥ | tatra saṁśayaḥ—pāśupatādi-siddhānto yukto na veti | ghaṭādi-kartṛṇāṁ kulālādīnāṁ nimittatvasyaiva darśanāt tad-ukta-sādhanair mokṣasyāpi sambhavāt yukta iti prāpte—

patyur asāmañjasyāt ||

nety anuvartate | patyuḥ siddhānto nopayujyate | kutaḥ ? asāmañjasyāt veda-virodhāt | vedaḥ khalv ekasyaiva nārāyaṇasya viśvaika-hetutāṁ tad-anyasya brahma-rudrādes tat-kāryatām abhidhatte tad-arpita-varṇāśrama-dharma-jñāna-bhakti-hetukaṁ mokṣaṁ ca | tathā hy atharvasu paṭhyate—

tad āhur—eko ha vai nārāyaṇa āsīn na brahmā neśāno nāpo nāgnīṣomau neme dyāv-āpṛthivī na nakṣatrāṇi na sūryo na candramāḥ | sa ekākī na ramate | tasya dhyānāntaḥ-sthasya yajña-stomam ucyate | tasmin puruṣāś caturdaśa jāyante | ekā kanyā | daśendriyāṇi mana ekādaśaṁ tejaḥ | dvādaśo’haṅkāraḥ | trayodaśakaḥ prāṇaḥ | caturdaśa ātmā | pañcadaśī buddhiḥ | bhūtāni pañca tan-mātrāṇi | pañca mahā-bhūtāni [mahopaniṣat 1] ity ādi |

tasya dhyānāntasthasya lalāṭātryakṣaḥ śūlapāṇiḥ puruṣo jāyate bibhrac chriyaṁ satyaṁ brahmacaryaṁ tapo vairāgyam ity ādi | tatra brahmā caturmukho’jāyata ity ādi ca | teṣv evānyatra |

atha puruṣo ha vai nārāyaṇo’kāmayata prajāḥ sṛjeya ity ārabhya, nārāyaṇād brahmā jāyate nārāyaṇād rudro jāyate nārāyaṇāt prajāpatiḥ prajāyate nārāyaṇād indro jāyate nārāyaṇād aṣṭau vasavo jāyante nārāyaṇād ekādaśa-rudrā jāyante nārāyaṇād dvādaśādityā jāyante ity ādi |

ṛkṣu ca—

ahaṁ rudrebhir vasubhiś carāmy

aham ādityair uta viśvadevaiḥ | [ṛgveda 10.125.1]

yaṁ kāmaye taṁ tam ugraṁ kṛṇomi

taṁ brahmāṇaṁ tam ṛṣiṁ taṁ sumedhām ||

ahaṁ rudrāya dhanur ā tanomi

brahma-dviṣe śarave hantavāu |

ahaṁ janāya samadaṁ kṛṇomy

ahaṁ dyāv āpṛthivī āviveśa || [ṛgveda 10.125.6-7] ity ādi |

atha yajuḥṣu tam etaṁ vedānvacanena ity ādi | vijñāya prajñāṁ kurvīta, ātmā vā are draṣṭavyaḥ ity ādi ca | smṛtayo’pi vedānusāriṇyo’sakṛd etad-artham āhuḥ | ye tu paśupaty-ādayaḥ śabdāḥ sva-vācyānāṁ sarveśatāṁ sarva-kāraṇatāṁ ca prakāśayantaḥ kvacid upalabhyante, te kila nārāyaṇātmaka-tādṛśa-sva-vācya-vācina eva syur ukta-śruty-avirodhāt | samanvaya-lakṣaṇa-nirṇayāc ceti sarvam avadātam ||37||

**rpc:** 4.2.28-29.

**hds:** 1.2.28-29.

**|| 2.2.38 ||**

atha veda-virodhināṁ teṣām anumānenaiva nimitta-mātreśvara-kalpanā | anumānike tathā sati loka-dṛṣṭy-anusāreṇa sambandhādi-vācyam | tac ca vikalpāsaham ity āha—

sambandhānupapatteś ca ||

patyur jagat-kartṛtva-sambandho nopapadyate adehatvād eva | sadehasyaiva kulālāder mṛdādi-sambandha-darśanāt sambandho’nupapannaḥ ||38||

**rpc:** —-

**hds:** 1.2.30

**|| 2.2.39 ||**

adhiṣṭhānānupapatteś ca ||

iyam apy adehatvād eva | sadeho hi kulālādi-dharādy-adhiṣṭhānaḥ kāryaṁ kurvan dṛśyate ||39||

**rpc:** 3.10.11.

**hds:** 2.6.31

**|| 2.2.40 ||**

nanv adehasyaiva jīvasya dehendriyādi yathādhiṣṭhānam evaṁ patyur api tādṛśasya pradhānaṁ tat syād iti cet, tatrāha—

karaṇavac cen na bhogādibhyaḥ ||

pralaye pradhānam asti | tac ca karaṇam iva kriyopakārakam adhiṣṭhāya patir jagat kuryād iti na śakyaṁ vaktum | kutaḥ ? bhogādibhyaḥ | karaṇa-sthānīya-pradhānopādāna-hānādinā janma-maraṇa-prāptyā sukha-duḥkha-bhogān īśvaratva-prasaṅgāt ||40||

**rpc:** 10.87.24.

**hds:** 2.6.32

**|| 2.2.41 ||**

nanu adṛṣṭānurodhena patyuḥ kiñcid dehādikaṁ kalpyam | dṛśyate hy ugra-puṇyo rājā sadehaḥ sādhiṣṭhānaś ca rāṣṭrasyeśvaraḥ | na tu tad-viparīta iti cet tatra dūṣaṇaṁ darśayati—

antavatvam asarvajñatā vā ||

evaṁ sati dehādi-sambandha-ghaṭitam antavattvaṁ tasya jīvavat syāt asārvajñyaṁ ca | na hi karmādhīnasya sārvajñyaṁ yujyate | tathā cāvināśī sarvajñaś cety abhyupagama-kṣatiḥ | na caivaṁ brahma-vāde ko’pi doṣaḥ tasya śruti-mūlatvāt | darśitaṁ cedaṁ śrutes tu śabda-mūlatvāt ity atra | patīnāṁ svātantryam iha nirastam | tadīyatvena satkāras tv aṅgīkriyate | evaṁ ca pāśupatādi-trimatīparihārārtham eṣā pañca-sūtrī parihāra-hetu-sāmānyāt | ataḥ patyur ity aviśeṣollekhaḥ | tārkikādi-sammateśvara-kāraṇatā-nirāsārthaṁ setsyante ||41||

**rpc:** 2.9.32.

**hds:** 2.6.33.

—o)0(o—

### 8. utpatty-asambhavādhikaraṇam

**|| 2.2.42 ||**

atha śakti-vādaṁ dūṣayati | sārvajñya-satya-saṅkalpādi-guṇavatī śaktir eva viśva-hetur iti śāktā manyante | tat-sambhaven na veti vicikitsāyāṁ tādṛśyā tayā viśva-sṛṣṭy-anupapatteḥ sambhaved iti prāpte pratyācaṣṭe –

utpatty-asambhavāt ||

nety ākarṣaṇīyam | ihāpi veda-virodhād anumānenaiva śakti-kāraṇatā kalpanīyā | tena loka-dṛṣṭyaiva yuktir vaktavyā | tataś ca śaktir viśva-janayitrīti nopapadyate | kutaḥ ? kevalāyās tasyās tad-utpatty-ayogāt | na hi puruṣānanugṛhītābhyaḥ strībhyaḥ putrādayaḥ sambhavanto vīkṣyante loke | sārvajñy-ādikaṁ tv aprekṣābhihitaṁ loke’darśanāt ||42||

**rpc:** 10.87.27.

**hds:** 2.6.39.

—o)0(o—

**|| 2.2.43 ||**

na ca kartuḥ karaṇam ||

evaṁ sati dehādi-sambandha-ghaṭitam antavattvaṁ tasya jīvavat syāt asārvajñaṁ ca | n ahi karmādhīnasya sārvajñyatvaṁ yujyate | tathā cāvināśī sarvajñaś cety abhuypagama-kṣatiḥ | na caivaṁ brahma-vāde ko’pi doṣas tasya śruti-mūlatvāt | darśitaṁ cedaṁ śretus tu śabda-mūlatvād ity atra | patīnāṁ svātantryam iha nirastam | tadīyatvena sat-kāras tv aṅgīkriyate | evaṁ ca pāśupatādi-trimatī-parihārārtham eṣā pañca-sūtrī parihāra-hetu-sāmānyāt | ataḥ patyur ity aviśeṣollekhaḥ | tārkikādi-sammateśvara-kāraṇatā-nirāsārthaṁ sety anye ||41||

**rpc, hds :** 10.87.28.

—o)0(o—

**|| 2.2.44 ||**

nanu puruṣastya nitya-jñānecchādi-karaṇam astīti cet tatrāha—

vijñānādi bhāve vā tad-apratiṣedhaḥ ||

tasya puruṣasya nitya-jñānecchādi-karaṇam astīti cet tarhi tad-apratiṣedho brahma-vādāntarbhāvaḥ | tatra tādṛśāt puruṣād viśva-sṛṣṭy-aṅgīkārāt ||44||

**rpc:** 1.2.11.

**hds:** 2.6.1.

—o)0(o—

**|| 2.2.45 ||**

śakti-mātra-kāraṇatā-vādas tu niḥśreyasa-kāmair anāradaṇīya evety upasaṁharati—

vipratiṣedhāc ca ||

sarva-śruti-smṛti-yukti-virodhāt tucchaḥ śakti-vādaḥ |

śrutayaḥ smṛtayaś caiva yuktayaś ceśvaraṁ param |

vadanti tad-viruddhaṁ yo vadet tasmān na cādhamaḥ || [pa.pu.] iti hi smṛtiḥ |

ca-śabdenotpatty-asambhavād iti hetuḥ samuccitaḥ | tad evaṁ sāṅkhyādi-vartmanāṁ doṣa-kaṇṭaka-vaiśiṣṭyāt tad-rahitaṁ vedānta-vartmaiva śreyo’rthibhir āstheyam iti ||45||

**rpc:** 1.5.6.

**hds:** 10.87.50.

|| iti śrīmad-brahma-sūtra-bhāṣye dvitīyādhyāyasya dvitīyaḥ pādaḥ ||

|| 2.2 ||

—o)0(o—

(2.3)

## dvitīyo’dhyāyaḥ, tṛtīyaḥ pādaḥ

vyomādi-viṣayāṁ gobhir vimatiṁ vijaghāna yaḥ |

sa tāṁ mad-viṣayāṁ bhāsvān kṛṣṇaḥ praṇihaniṣyati ||

### 1. viyad-adhikaraṇam

**|| 2.3.1 ||**

pradhānādi-vādānāṁ yuktyābhāsamayatā dvitīye pāde pradarśitā | tṛtīye tu sarveśvarāt tattvānām utpattis tenaiva teṣāṁ vilayo, jīvānāṁ tv anutpattir jñāna-vapuṣāṁ teṣāṁ jñānāśrayatvaṁ paramāṇutā jñāna-dvārā vyāptiḥ kartṛtvaṁ brahmāṁśatā, matsyādy-avatārāṇāṁ sākṣād īśvaratvam adṛṣṭādi-hetukā jīva-vaicitrī cety ayam artha-nicayo virodhi-vākya-parihāreṇopapādyate | iha pradhāna-mahad-ahaṅkāra-tan-mātrendriya-viyad-ādi-rūpeṇa sṛṣṭī-kramaḥ subālādi-śruti-siddho mukhyaḥ | taittirīyādi-krameṇa viyad-āditas tad-vicāras tu visamṁvāda-vināśāyeti spaṣṭam upariṣṭād bhaviṣyati | chāndogye—sad eva saumyedam agra āsīt [chā.u. 6.2.1] ity upakramya, tad aikṣata bahu syāṁ prajāyeyeti tat tejo’sṛjata [chā.u. 6.2.3], tat teja aikṣata bahu syāṁ prajāyeyeti, tad-apo’sṛjata | tā āpa aikṣanta bahvyaḥ syāma prajāyemahīti tā annam asṛjanta [tai.u. 2.1.3] iti paṭhyante | atra tejo’vannāni prajātānīty uktam | iha bhavati vimarśaḥ | viyat prajāyate na veti saṁśaye śruty-abhāvān na prajāyata iti śaṅkate |

na viyad aśruteḥ |

nityaṁ viyan na prajāyate | kutaḥ ? aśruteḥ | chāndogya-gata-bhūtotpatti-prakaraṇe tasyāśravaṇāt | tatra tad aikṣatety ādinā trayāṇām eva tejo’b-annānām utpattiḥ śrūyate, na tu viyato’tas tan notpadyata ity arthaḥ ||1||

**rpc:** 2.2.28, 11.11.28, 11.15.19.

**hds:** 11.3.3

—o)0(o—

### 2. viyad-utpatty-adhikaraṇam

**|| 2.3.2 ||**

evaṁ prāptau nirasyati—

asti tu ||[[8]](#footnote-9)

tu-śabdaḥ śaṅkāpanodanārthaḥ | asty utpattir viyataḥ | chāndogye tasyāśravaṇe’pi tasmād vā etasmād ātmana ākāśaḥ sambhūtaḥ ākāśād vāyur, vāyor agnir, agner āpo’dbhyo mahatī pṛthivīti [tai.u. 2.1] taittirīyake śravaṇāt ||2||

**rpc:** 4.24.60, 8.5.29, 2.5.25, 3.5.32.

**hds:** 2.5.25

**|| 2.3.3 ||**

punaḥ śaṅkyate—

gauṇya-sambhavāc chabdāc ca ||[[9]](#footnote-10)

na khalu viyad utpattiḥ sambhāvayitum api śakyā jīvatsu śrīmat-kaṇa-bhakṣākṣa-caraṇa-caraṇopajīviṣu | yā tūtpattiḥ śrutibhir udāhṛtā sā kila, kurv ākāśaṁ jātam ākāśam ity ādi-lokoktivad gauṇī bhaviṣyati | kutaḥ ? asambhavāt | nahi nirākārasya vibhor viyataḥ sambhaved utpattiḥ kāraṇa-sāmagrī-virahāc chabdāc ca | vāyuś cāntarīkṣaṁ caitad amṛtam iti bṛhad-āraṇyaka-vākyāc ca tasyotpattir nāstīti mantavyam ||3||

**rpc: —**

**hds:** 11.3.3

**|| 2.3.4 ||**

yadi kaścid brūyād eka eva sambhūta-śabdo’gni-prabhṛtāv anuvartamāno mukhya ākāśe punar gauṇaḥ katham ? iti | taṁ praty āha—

syāc caikasya brahma-śabdavat |

yathā bhṛgu-vallyāṁ tapasā brahma vijijñāsasva tapo brahma [tai.u. 3.2.1] ity ekasminn eva vākye ekasyaiva brahma-śabdasya brahma-vijñāna-sādhane tapasi gauṇatvaṁ vijñeye, brahmaṇi tu mukhyatvam | evaṁ sambhūta-śabdasyāpi syāt | tasmāc chāndogyāśravaṇād itaḥ kvācitkī viyad utpatti-śrutir bādhyate ||4||

**rpc:**

**hds:** 11.3.14

—o)0(o—

### 3. pratijñā-hāny-adhikaraṇam

**|| 2.3.5 ||**

evaṁ prāptau punaḥ pariharati—

pratijñā-hānir avyatirekāc chabdebhyaḥ |

yenāśrutaṁ śrutaṁ bhavati ity ādi chāndogya-śrutyā kṛtā yā pratijñā tasyā ahāniḥ kṛtsnasyārthasya brahmāvyātirekāt sampadyate | vyatireke tu sati sā vihīyetaiva | tad avyatirekas tu tad-upādānakatva-nibandhanaḥ | tasmād eka-vijñānena sarva-vijñānaṁ pratijānantyā tayā viyad-utpattir aṅgīkṛtā | tathā śabdebhyaś ca, sad eva somyedam agra āsīd ekam evādvitīyam aitadātmyam idaṁ sarvam ity ādibhyas tad-gatebhyaḥ prāk sargād ekatvaṁ paratra tādātmyaṁ ca nirūpayadbhyaḥ sā svīkāryā ||5||

**rpc:**

**hds:** 1.2.30-31

**|| 2.3.6 ||**

nanu vācakābhāvāt katham atra sā vaktuṁ śakyā ? tatrāha—

yāvad-vikāraṁ tu vibhāgo lokavat |

tu-śabdaḥ śaṅkā-prahāṇāya | aitadātmyam idaṁ sarvam ity atra yāvad-vikāraṁ vibhāgo nirūpitaḥ | pradhāna-mahad-ādayo yāvanto vikārāḥ subālādi-śruty-antaroktās teṣāṁ sarveṣām eva vibhāgas tayāpi bodhita ity arthaḥ | dṛṣṭāntam āha—loketi | loke yathaite sarve caitrātmajā ity uktvā teṣu keṣāñcid eva caitrād utpattau kīrtitāyāṁ tasmād eva sarveṣām utpattir viditā syāt tathehāpy aitadātmyam idaṁ sarvam ity anena sarvāṇi pradhāna-mahad-ādīni tattvāni sad-utpannāny uktvā teṣu tejo’b-annānāṁ sata utpattau kīrtitāyāṁ sarveṣāṁ teṣāṁ tasmād utpattir viditā bhavati iti | tathā ca vācakābhāve’py ārthikī viyad-utpattir atra gamyeti | vibhāga utpattiḥ | yat tu gauṇya-sambhavāc chabdāc cety uktaṁ, tan na acintya-śakter utpādaka-sāmagryāḥ śravaṇāt | amṛtatvaṁ tv āpekṣikam evotpatti-vināśa-śravaṇāt | evam anumānāc ca tasyotpatti-vināśau niścinumaḥ | viyad utpadyate bhūtatvāt | vinaśyati cānitya-guṇāśrayatvād agnivad ity ubhayatrānvaya-dṛṣṭāntaḥ | yan naivaṁ tan naivaṁ yathātmety ubhayatra vyatireka-dṛṣṭāntaś ca | etena syāc caikasyety api nirastam | tasmān navyo na vyoma-janmābhyupagamaḥ ||6||

**rpc:**

**hds:** 6.4.30

—o)0(o—

### 4. mātariśvādhikaraṇam

**|| 2.3.7 ||**

vāyau pūrvoktam artham atidiśati—

etena mātariśvā vyākhyātaḥ |

etena viyaj-janma-vyākhyānena mātariśvā tad-āśrito vāyur api kāryatayokta ity arthaḥ | ihāpy evam aṅgāni bodhyāni | vāyur notpadyate chāndogye’nukteḥ | asty utpattir ākāśād vāyur ity uktes taittarīyake | gauṇy utpattir amṛtatva-śruteḥ | pratijñānuparodhād aiadātmyam idaṁ sarvam iti sarveṣāṁ brahma-kāryatvokteś ca chāndogye’pi vāyor utpattir bodhyeti siddhāntaḥ | amṛtatvaṁ tvāpekṣikam ity uktam | yoga-vibhāgas tejaḥ-sūtre mātariśva-parāmarśārthaḥ ||7||

**rpc:**

**hds:** 3.26.35

—o)0(o—

### 5. asambhavādhikaraṇam

**|| 2.3.8 ||**

atha sad eva saumyedam ity ādau sandehāntaram | sad brahmāpy utpadyate na veti | kāraṇānām api pradhāna-mahad-ādīnām utpatty-abhidhānāt sad apy utpadyate tasyāpi kāraṇatvāviṣayād ity evaṁ prāptau—

asambhavas tu sato’nupapatteḥ

tu-śabdaḥ śaṅkā-cchede niścaye vā | sato brahmaṇaḥ sambhavaḥ utpattir naivāsti | kutaḥ ? anupapatteḥ | hetu-virahiṇas tasya tad-ayogād ity arthaḥ | ata evaṁ śrutir āha—

sa kāraṇaṁ karaṇādhipādhipo

na cāsya kaścij janitā na cādhipaḥ || [śve.u. 6.9] iti |

na ca kāraṇatvād utpattimad ity anumātuṁ śakyaṁ śrutyānumāna-bādhāt | mūla-kāraṇasya svīkāryatvāt tad-abhāve’navasthāpātāc ca | yan mūla-kāraṇaṁ tat tv amūlam eva | mūle mūlābhāvād iti | iha brahmotpatti-śaṅkā-parihāreṇaivaṁ jñāpyate | brahmaiva parama-kāraṇatvād utpatti-śūnyaṁ tad anyad avyakta-mahad-ādikaṁ tu sarvam utpattimad eva | khādi-janma-nirūpaṇaṁ tūdāharaṇārtham iti ||8||

**rpc:**

**hds:**

—o)0(o—

### 6. tejo’dhikaraṇam

**|| 2.3.9 ||**

evaṁ prāsaṅgikaṁ samāpya tejo-viṣayakaṁ śruti-virodhaṁ pariharati | tat tejo’sṛjata iti brahmaajatvaṁ tejasaḥ śrutam | vāyor agnir iti tu vāyujatvam | tatra vāyor iti pañcamyā ānantaryārthatvasyāpī sambhavāt brahmajaṁ tad iti prāpte—

tejo’tas tathā hy āha ||

ato mātariśvanaḥ sakāśāt teja utpadyate | tathā hi śrutir āha—vāyor agnir iti | idam atra bodhyam | anuvartamāna-sambhūta-śabdānvitatvena vāyor iti pañcamyā apādānārthatvam eva mukhyaṁ kḷptatvāt | ānantaryārthatvaṁ tu bhāktaṁ kalpyatvāt | tataś ca mukhyam eva nyāyyatvād grāhyam | evam api vakṣyamāṇa-yuktyā brahmajatvaṁ ca na virudhyate ||9||

**rpc:**

**hds:** 4.25.63

—o)0(o—

### 7. ab-adhikaraṇam

**|| 2.3.10 ||**

athāpām utpattim āha | tatra yady ubhayatrāpy agner eva tad-utpattir uktā tathāpi viruddhāt tasmāt sā na yujyeteti kasyacit śaṅkā syāt | tām apanetuṁ sūtrārambhaḥ—

āpaḥ ||

atas tathāhyāhety anuvartate | āpo’tas tejasa utpadyante | hi yatas tathā śrutir āha | tad apo’sṛjatety agner āpa iti ca | na hi vācanike’rthe nyāyo’vatarati | chāndogye tūpapādikā yuktir api dṛśyate | tasmāt yatra kva ca śocati svedate vā puruṣas tejasa eva tad adhy āpo jāyante iti ||10||

**rpc:**

**hds:** 3.26.47, 4.25.63

—o)0(o—

### 8. pṛthivy-adhikaraṇam

**|| 2.3.11 ||**

tā āpa aikṣanta bahvyaḥ syāma prajāyemahīti tā annam asṛjanta [chā.u. 6.2.4] iti vicārāntaram | kim anenānna-śabdena yavādikaṁ grāhyaṁ kiṁ vā pṛthivīti | tasmāt yatra kvacana varṣati tad eva bhūyiṣṭham annaṁ bhavaty adbhya eva tad-adhyan nādyaṁ jāyata iti tatraiva yukti-pradarśanād rūḍheś ca yavādikam iti prāpte—

pṛthivy-adhikāra-rūpa-śabdāntarebhyaḥ

pṛthivy eva grāhyā, na tu yavādi | kutaḥ ? adhikārety ādeḥ | tat tejo’sṛjata iti mahā-bhūtānām evādhikārāt yat kṛṣṇaṁ tad annasyeti pārthiva-rūpatvāt adbhyaḥ pṛthivīti śruty-antarāc cety arthaḥ | evaṁ sati tasmād yatra kvacanety ādikaṁ tu hetu-phalayor aikya-vivakṣayā saṅgamanīyam ||11||

**rpc:**

**hds:** 3.26.44, 4.25.62

—o)0(o—

### 9. tad-abhidhyānādhikaraṇam

**|| 2.3.12 ||**

viyad-ādi-krameṇa tattva-sṛṣṭi-vimarśo visaṁvāda-parihārāyaiva kṛtaḥ | pradhāna-mahad-ādi-rūpeṇa tad-vimarśas tu janmādi-sūtreṇaiva siddhaḥ | atha tasmin viśeṣaṁ vaktum ārabhate | subālopaniṣadi paṭhyate—tad bāhuḥ kiṁ tadāsīt tasmai sahovāca na sann āsan na sad asad iti tasmāt tamaḥ sañjāyate tasmād bhūtādir bhūtāder ākāśam ākaśād vāyur vāyor agnir agner āpo’dbhyaḥ pṛthivī tad-aṇḍam abhavat iti | iha tama-ākāśayor antarāle’kṣarāvyakta-mahad-bhūtādi-tan-mātrendriyāṇi krameṇa bodhyāni | sandagdhā sarvāṇi bhūtāni pṛthivy-apsu pralīyate | āpas tejasi līyante | tejo vāyau vilīyate | vāyur ākāśe vilīyate | ākāśam indriyeṣv indriyāṇi tan-mātreṣu tan-mātrāṇi bhūtādau vilīyante | tama ekībhavati parasmin | parasmāt na san nāsan na sad asat ity agrima-laya-vākyānurodhāt | etac cāpātato vastutas tu bhūtādi-śabdenāhaṅkāras trividhaḥ | tasmāt sāttvikāt mano devatāś ca | rājasād indriyāṇi | tāmasāt tu tan-mātra-dvārākāśādīnīti bahu-vyākhyānusārān | śrī-gopālopaniṣadi ca—pūrvaṁ hy ekam evādvitīyaṁ brahmāsīt tasmād avyaktam avyaktam evākṣaraṁ tasmād akṣarāt mahat tattvaṁ mahato vai ahaṁkāras tasmād evāhaṁkārāt pañca tan-mātrāṇi tebhyo bhūtāni tair āvṛtam akṣaraṁ bhavati [2.52] iti | tatra saṁśayaḥ—pradhānād iti svānantara-tattvād upajāyante uta sākṣād eva sarveśvarāt ? iti | śabda-svārasyāt svānantara-tattvād eveti prāpte—

tad-abhidhyānād eva tu tal-liṅgāt saḥ ||

śaṅkā-cchedāya tu-śabdaḥ | sa tama ādi-śaktikaḥ sarveśvara eva pradhānādīnāṁ pṛthivy-antānāṁ kāryāṇāṁ sākṣād-dhetuḥ | kutaḥ ? tad-abhīti | so’kāmayata bahu syāṁ prajāyeya ity ādau tasyaiva tac-chaktikasya pradhānādi-bahu-bhavana-saṅkalpāt liṅgāt brahmaiva tamaḥ-prabhṛtīni praviśyaḥ pradhānādi-rūpeṇa tāni pariṇamayati | yasya pṛthivī śarīram ity ādi-śruter antaryāmi-brāhmaṇāc ca ||12||

—o)0(o—

**|| 2.3.13 ||**

viparyayeṇa tu kramo’ta upapadyate ca ||

tu-śabdo’vadhāraṇe |

etasmāj jāyate prāṇo manaḥ sarvendriyāṇi ca |

svaṁ vāyur jyotir āpaś ca pṛthivī viśvasya dhāriṇī ||

iti muṇḍaka-śrutau subāla-śruty-ādi-dṛṣṭāt pradhāna-mahad-ādi-kramāt viparyayeṇa yaḥ kramaḥ sākṣāt sarveśvarānantarya-rūpaḥ sarveṣāṁ prāṇādi-pṛthivy-antānāṁ pratīyate sa khalv ataḥ sarveśvarād eva tat-tad-vastu-śaktikāt tat-tat-kāryotpatter upapadyate | anyathā śabda-svārasya-bhaṅgaḥ | sarveśvarasya sarvopādānatvaṁ sarva-sraṣṭṛtvaṁ tad-vijñānena sarva-vijñānaṁ vyākupyet | jaḍaiḥ pradhānādibhis tat-tat-pariṇāmāsambhavaś ceti ca-śabdāt | tasmāt sa eva sarvatra sākṣād dhetur iti ||13||

**rpc :**

**hds :** 10.48.18-19.

**|| 2.3.14 ||**

āśaṅkya pariharati—

antarā vijñāna-manasī krameṇa tal-liṅgād iti cen nāviśeṣāt |

vijñāna-śabdenātmendriyāṇi bhaṇyante | sarveṣāṁ tattvānāṁ sākṣāt sarveśād utpattir abhidhyāna-liṅgād avagatā etasmād iti śrutyā niścīyate iti na sambhavati, tasyāḥ krama-viśeṣa-paratvāt | ākāśādiṣu śruty-antara-siddhaḥ kramas tayāpi khaṁ vāyur ity ādinā pratīyate | tal-liṅgāt taiḥ saha pāṭha-liṅgāt | bhūta-prāṇayor antarāle tenaiva krameṇa vijñāna-manasī ca prajāyete ity avabuddhyate | atas tvayā śrutyā sarveṣāṁ tattvānāṁ sākṣāt sarveśād utpattir niścetuṁ na śakyeti cen na | kutaḥ ? aviśeṣāt | tasyāṁ sarveṣāṁ prāṇādi-pṛthivy-antānāṁ sākṣāt sarveśa-jātatvābhidhānasya samānatvād ity arthaḥ | etasmād ity anena hi sarve prāṇādayaḥ sambadhyante | ayaṁ bhāvaḥ | so’kāmayata bahu syām ity āder etasmāt jāyate prāṇa ity ādeś ca śravaṇāt | ahaṁ sarvasya prabhavo mattaḥ sarvaṁ pravartate [gītā 10.9],

tatra tatra sthito viṣṇus tat-tac-chaktiṁ prabodhayet |

eka eva mahā-śaktiḥ kurute sarvam añjasā || ity ādi smṛteś ca |

sarvāṇi pradhānādīni sākṣāt sarveśodbhavānīti mantavyam | na caivaṁ subāla-śrutyādi-dṛṣṭa-krama-virodhaḥ | tama-ādi-śaktimān pradhānādi-kārya-hetur iti tatra vivakṣitatvāt | tathā cobhayaṁ sūpapannam | tad evaṁ sati tat-tejo’sṛjatety atra tat tamaḥ prabhṛti-śaktikaṁ brahma pradhānādi-vāyv-antaṁ sṛṣṭvā tejo’sṛjateti tasmād vā ity atra tat tasmāt tamaḥ-prabhṛti-śaktikāt sambhāvita-pradhānādikād ātmanaḥ sarveśād ākāśaḥ sambhūta iti saṅgamanīyam ||14||

**rpc :**

**hds :** 10.70.38.

—o)0(o—

### 10. carācara-vyapāśrayādhikaraṇam

**|| 2.3.15 ||**

nanv evaṁ sarveśvaro harir eva cet sarvātmakas tarhi sarveṣāṁ carācara-vācināṁ śabdānāṁ tad-vācakatāpattiḥ | na ca sā teṣāṁ samasti carācareṣu mukhya-vyutpannatvāt | svīkṛtāyāṁ ca tasyāṁ gauṇī teṣāṁ tasmin pravṛttir ity āśaṅkyāha—

carācara-vyapāśrayas tu syāt

tad-vyapadeśo’bhāktas tad-bhāva-bhāvitatvāt ||

tu-śabdaḥ śaṅkā-nirāsārthaḥ | carācara-vyapāśrayas tad-vyapadeśo jaṅgama-sthāvara-śarīra-vācakas tat-tac-chabdo bhagavaty abhākto mukhyaḥ syāt | kutaḥ ? tad-bhāveti | tad-bhāvasya sarveṣāṁ śabdānāṁ bhagavad-vācaka-bhāvasya śāstra-śravaṇād ūrdhvaṁ bhaviṣyattvāt | tad-buddher udeṣyattvād iti yāvat | śrutiś caivam āha—so’kāmayata bahu syāṁ [tai.u. 2.6], sa vāsudevo na yato’nyad asti [go.tā.u. 1.\*] ity ādinā | smṛtiś ca—

kaṭaka-mukuṭa-karṇikādi-bhedaiḥ

kanakam abhedam apīṣyate yathaikam |

sura-paśum anujādi-kalpanābhir

harir akhilābhir udīryate tathaikaḥ || ity ādyā |

ayaṁ bhāvaḥ—śakti-vācakāḥ śabdāḥ śaktimati paryavasyanti śaktīnāṁ tad-ātmakatvād iti ||15|| (17)

**rpc :** 6.4.3, 10.14.54, 5.18.31, 10.87.22, 1.2.31, gītā 9.18, 10.23.27.

**hds :** 10.86.56, 10.6.8, 10.16.43

—o)0(o—

### 11. ātmādhikaraṇam

**|| 2.3.16 ||**

sarvaṁ yasmād utpadyate yasya mūla-kāraṇatvād utpattir nāsti sa paramātmetīśvaro nirūpitaḥ | atha jīvaṁ nirṇetum upakramate | tasya tāvad utpattir nirasyate | yataḥ prasūtā jagataḥ prasūtis toyena jīvān vyasasarja bhūmyām[[10]](#footnote-11) iti taittirīyake | san-mūlāḥ saumyemāḥ sarvāḥ prajā iti cānyatra śrūyate | atra jīvasyotpattir asti na veti saṁśaye cij-jaḍātmakasya jagataḥ kāryatvāvagamāt vyatireke pratijñā-bhaṅgāc cāstīti prāpte—

nātmāśruter nityatvāc ca tābhyaḥ ||

ātmā jīvo naivotpadyate | kutaḥ ? śruteḥ |

na jāyate mriyate vā vipaścin

nāyaṁ kutaścin na babhūva kaścit |

ajo nityaḥ śāśvato’yaṁ purāṇo

na hanyate hanyamāne śarīre || [ka.u. 1.2.18] iti kāṭhake |

jñājñau dvāv ajāv īśānīśāv iti śvetāśvatara-śrutau cājatva-śravaṇāt | tathā tābhyaḥ śruti-smṛtibhyo nityatva-pratīteś ca | cetanatvaṁ ca-śabdāt | tās tu, nityo ānāṁindriycetanaś cetanānāṁ, ajo nityaḥ śāśvato’yaṁ purāṇaḥ ity ādyāḥ | evaṁ sati jāto yajñadatto mṛtaś ceiti yo’yaṁ laukiko vyavahāro, yaś ca jāta-karmādi-vidhiḥ, sa tu dehāśrita eva bhavet | sa vā ayaṁ puruṣo jāyamānaḥ śarīram abhisampadyamānaḥ sa utkrāman mriyamānaḥ iti bṛhad-āraṇyakāt | jīvāpetaṁ vāva kiledaṁ mriyate na jīvo mriyate iti chāndogyāc ca | kathaṁ tarhi śruti-pratijñānuparodhaḥ | itthaṁ jīvasyāpi kāryatvāt tad-utpattir iti | sūkṣmobhaya-śaktikaṁ brahmaivāvasthāntarāpannaṁ kāryaṁ nāma | iyāṁs tu viśeṣaḥ | pradhānāder acetanasya bhogya-jātasya svarūpeṇānyathābhāvo jīvasya tu bhoktur jñāna-saṅkoca-vikāśātmaneti | ubhayatrāpi kārya-hetvor aikyāt sā noparudhyae | śrutayaś cāñjasya bhujīran tasmāj jīvasyotpattir neti ||16|| (18)

**rpc :** 11.3.39, 11.22.10, 11.22.45, 10.85.22, 11.28.25, 5.11.12-13, 11.28.37.

**hds :** 6.16.9.

—o)0(o—

### 12. jñādhikaraṇam

**|| 2.3.17 ||**

athāsya svarūpaṁ vicārayati | yo vijñāne tiṣṭhan iti, sukham ahaṁ svāpsaṁ na kiñcid avediṣam iti ca śrūyate | tatra jñāna-mātra-svarūpo jīva uta jñāna-jñātṛ-svarūpa iti saṁśaye jñāna-mātra-svarūpaḥ saḥ, yo vijñāne tiṣṭhann ity atra tathaiva pratyayāt | jñānaṁ tu buddher eva dharmas tvayā sambandhe tatrādhyasyate sukham aham asvāpsam iti | evaṁ prāpte—

jño’ta eva ||

jña evātmā, jñāna-rūpatve sati jñātṛ-svarūpa eva | eṣa hi draṣṭā spraṣṭā śrotā rasayitā ghrātā mantā boddhā kartā vijñānātmā puruṣaḥ iti ṣaṭ-praśnī-śruter evety arthaḥ | śruti-balād eva tathā svīkṛtam, na tu yukti-balāt | śrutes tu śabda-mūlatvād iti hi naḥ sthitiḥ | jñātā jñāna-svarūpo’yam iti smṛteś ca | na cātmā jñāna-mātra-svarūpaḥ sukham ahaṁ suptotthita-parāmarśānupapatteḥ jñātṛtva-śruti-virodhāc ca | tasmāt jñāna-svarūpo jñāteti ||17||

**rpc :**

**hds :** 6.16.10.

—o)0(o—

### 13. utkrānti-gaty-adhikaraṇam

**|| 2.3.18 ||**

athāsya parimāṇaṁ cintayati | muṇḍake, eṣo’ṇur ātmā cetasā veditavyo yasmin prāṇaḥ pañcadhā saṁviveśa iti paṭhyate | iha saṁśayaḥ | jīvo vibhur aṇur veti | tatra vibhur eva jīvaḥ | taṁ prakṛtya mahān iti śrutes tathaiva vādibhir abhyupagamāc ca | aṇutvaṁ tu buddhi-gataṁ tatropacaryate | evaṁ prāptau—

utkrānti-gaty-āgatīnām ||

atrāṇur iti padam ūhyaṁ paratra nāṇur iti pūrva-pakṣatvāt | pañcamy-arthe ṣaṣṭhī | paramāṇur evāyaṁ jīvo na vibhuḥ | kutaḥ ? utkrānty-ādibhyaḥ |

tasya haitasya hṛdayasyāgraṁ pradyotate tena pradyotenaiṣa ātmā niṣkrāmati cakṣuṣṭo vā mūrdhno vānyebhyo vā śarīra-deśebhyaḥ [bṛ.ā.u. 4.4.2] iti |

anandā nāma te lokā andhena tamasā’’vṛtāḥ |

tās te pretyābhigacchanty avidvāso’budhā janāḥ || [bṛ.ā.u. 4.4.11] iti |

prāpyāntaṁ karmaṇas tasya yat kiṁ ceha karoty ayam ||

tasmāl lokāt punar aity asmai lokāya karmaṇa [bṛ.ā.u. 4.4.6]

iti ca bṛhad-āraṇyaka-śrutyā jīvasyotkrānty-ādayo nigaditāḥ | na ca sarva-gatas tasya tāḥ sambhaveyuḥ |

aparimitā dhruvās tanu-bhṛto yadi sarva-gatās

tarhi na śasyateti niyamo dhruva netarathā | [bhā.pu. 10.87.30] ity ādikā smṛtiḥ |

pareśasya tu vibhor api gaty-ādikam acintyatvāt na viruddham ||18||

**rpc :** 11.16.11, 1.3.32, 3.32.3.

**hds :** 6.16.9, 6.16.6, 6.16.8.

**|| 2.3.19 ||**

atra vibhor acalato’py utkrāntir dehābhimāna-nivṛtti-mātreṇa grāma-svāmy-anivṛttivat kadācit sambhāvyeta gatyāgatī tu nācalataḥ sambhavetām ity āha—

svātmanā cottarayoḥ ||

co’vadhāraṇe uttarayor gatyāgatyoḥ svātmanaiva sambandho vācyaḥ kartṛ-stha-kriyātvāt | satyoś ca tayor utkrāntir api deha-praveśād eva mantavyā | tena pradyotenety ādi śravaṇāt |

śarīraṁ yad avāpnoti yac cāpy utkrāmatīśvaraḥ |

gṛhītvaitāni saṁyāti vāyur gandhān ivāśayāt || [gītā 15.8] ity ādi-smaraṇāc ca |

yat tūtkrāntyādikam upādhy-utkrāntyādibhir vyapadiṣṭam ity ucyate tan mandam | sa yadāsmāt śarīrāt samutkrāmati sahaivaitaiḥ sarvair utkrāmati iti kauṣītakī-brāhmaṇa-śruta-saha-śabda-virodhāt | sa hi pradhānāpradhānayoḥ samānām eva kriyāṁ bodhayati | putreṇa saha pitā bhuṅkte itivat | vāyu-dṛṣṭānte grahi-grāhayor asāmañjasyāc ca | etena ghaṭākāśavad ajña-dṛṣṭam abhiprāyam etad iti bāla-kolāhalo’pi nirastaḥ ||19||

**rpc :** 11.22.36, 10.87.26.

**hds :** 11.22.37.

**|| 2.3.20 ||**

nāṇur atac chruter iti cen netarādhikārāt ||

nanu nāṇur jīvaḥ bṛhad-āraṇyake, sa vā eṣa mahān aja ātmā iti tad-viparītasya mahat pariṇāmasya śrutatvād iti cen, na | kutaḥ ? itareti | tatretarasya paramātmano’dhikārāt | yadyapi, yo’yaṁ vijñānamayaḥ prāṇeṣu iti jīvasyopakramas tathāpi, yasyānuvittaḥ pratibuddha ātmā iti madhye jīvetaraṁ pareśam adhikṛtya mahattva-pratipādanāt tasyaiva tattvaṁ na jīvasyeti ||20||

**rpc :** 4.7.40, 10.14.11.

**hds :** 6.16.9.

**|| 2.3.21 ||**

sva-śabdonmānābhyāṁ ca ||

sva-śabdo’ṇutva-vācī śabdaḥ śrūyate eṣo’ṇur ātmā [mu.u. 3.1.9] iti | tathonmānaṁ ca paramāṇu-tulyam | vastu-nidarśya-tan-mānatvaṁ jīvasyocyate |

bālāgra-śata-bhāgasya śatadhā kalpitasya ca |

bhāgo jīvaḥ sa vijñeyaḥ sa cānantyāya kalpate || [śve.u. 5.9] iti śvetāśvataraiḥ |

tābhyām āṇur eva saḥ | ānantya-śabdo mukty-abhidhāyī | anto maraṇaṁ tad-rāhityam ānantyam ity arthāt ||21||

**rpc :** —-

**hds :** 11.16.11.

**|| 2.3.22 ||**

nanv aṇor eka-deśa-sthasya sakala-deha-gatopalabdhir virudhyeteti cet tatrāha—

avirodhaś candanavat ||

ekadeśasthasya hari-candana-bindoḥ sakala-dehāhlādavad anubhūtasyāpi tasya sā na viruddhyaa ity arthaḥ | smṛtiś ca—

aṇu-mātro’py ayaṁ jīvaḥ sva-dehaṁ vyāpya tiṣṭhati |

yathā vyāpya śarīrāṇi hari-candana-vipruṣaḥ || iti ||22||

**rpc :** —-

**hds :** 10.87.30.

**|| 2.3.23 ||**

avasthiti-vaiśeṣyād iti cen nābhyupagamāt hṛdi hi ||

nanu tad bindoḥ śarīraika-deśo’vasthiti-viśeṣaḥ pratyakṣa-siddho na tu jīvasya na cānumeyo’sau svādi-dṛṣṭāntena viparītānumānasyāpi sambhavād ato viṣamo dṛṣṭānta iti cen, na | kutaḥ ? abhīti | tadvaj jīvasyāpi tad-eka-deśe tad-viśeṣa-svīkārḍ ity arthaḥ |

nanu ko’sau deśo yatra jīvas tiṣṭhatīti cet tatrāha—hṛdi hīti | hṛdi hy eṣa ātmā [pra.u. 3.6] iti ṣaṭ-praśnī-śruter evety arthaḥ ||23||

**rpc :** —-

**hds :** 11.11.6, 10.87.28, 1.8.42.

**|| 2.3.24 ||**

siddhāyāṁ cāṇutāyām ittham apy avirodhaḥ syād iti mukhyaṁ matam āha—

guṇād vā ālokavat ||

aṇur api jīvaś cetayitṛtva-lakṣaṇena cid-guṇena nikhila-deha-vyāpī syāt ālokavat | yathā sūryādir āloka eka-deśastho’pi prabhayā kṛtsnaṁ kha-golaṁ vyāpnoti tadvat | āha caivaṁ bhagavān |

yathā prakāśayaty ekaḥ kṛtsnaṁ lokam imaṁ raviḥ |

kṣetraṁ kṣetrī tathā kṛtsnaṁ prakāśayati bhārata || [gītā 13.33]

na ca sūryāt viśīrṇāḥ paramāṇavaḥ sūrya-prameti vācyam | tathā sati tasya hrāsa-prasaṅgāt | padma-rāgādi-maṇayo’pi prabhayā nija-parisārān rañjayanto dṛṣṭāḥ | na ca tebhyaḥ paramāṇavaś cyavante iti śakyaṁ vaktuṁ, atyantāsambhavāt, unmāna-hānyāpatteś ca | itthaṁ ca guṇa eva prabhā ||24||

**rpc :** 12.5.7, 11.10.8

**hds :** 12.5.8.

**|| 2.3.25 ||**

guṇasya guṇy-atireke deśe vṛttir uktā | tāṁ dṛṣṭāntena bodhayati—

vyatireko gandhavat tathā hi darśayati

yathā kusumādi-guṇasya gandhasya guṇa-vyatireke pradeśe vṛttir bhaved evaṁ cetayitṛtvasya jīva-guṇasya tat-pradeśe hṛd-vyatirikte śiro’ṅghry-ādau vṛttiḥ syāt | tathā hi darśayati | prajñayā śarīraṁ samāruhya iti kauṣītaky-upaniṣat | gandhaḥ khalu dūraṁ prasarpann api svāśrayāt na bhidyate maṇi-prabhāvat |

upalabhyāpsu ced gandhaṁ kecid brūyur anaipuṇāḥ |

pṛthivyām eva taṁ vidyād apo vāyuṁ ca saṁśritam || iti smṛteḥ ||25||

**rpc :** 11.10.8, 11.13.31.

**hds :** 10.85.7.

—o)0(o—

### 14. pṛthag-upadeśādhikaraṇam

**|| 2.3.26 ||**

eṣa hi draṣṭety ādau saṁśayaḥ | jīvasya dharma-bhūtaṁ jñānam anityaṁ nityaṁ veti | pāṣāṇa-kalpe jīve manasā saṁyukte jñānam utpadyate | sukham aham ity ādi śruteḥ | jñānatvaṁ tasya jñāna-sambandhāt bodhyam | vahnitvam iva vahni-sambandhād ayasaḥ | yadi jñānaṁ nityaṁ tarhi suṣupty-ādau tatra syāt karaṇa-vyarthatā ceti prāpte—

pṛthag upadeśāt ||

dharma-bhūtaṁ jñānaṁ nityam | kutaḥ ? pṛthag iti | eṣa hīty ādi-vākyāt pṛthag-bhūte, avināśī vā are’yam ātmānucchitti-dharmā [bṛ.ā.u. 4.5.14] ity ādi bṛhad-āraṇyaka-vākye tattvena tasyopadeśāt | na ca manasā saṁyogād ātmani jñānotpattiḥ niravayavayos tayoḥ saṁyogāsiddheḥ | bhagavad-vaimukhyenāvṛtam idaṁ tat-sāṁmukhyena tasmin vinaṣṭe satyāvirbhavatīti smṛtir āha—

yathā na kriyate jyotsnā mala-prakṣālanān maṇeḥ |

doṣa-prahāṇāt na jñānam ātmanaḥ kriyate tathā ||

yathodapāna-khananāt kriyate na jalāntaram |

sad eva nīyate vyaktim asataḥ sambhavaḥ kutaḥ ||

tathā heya-guṇa-dhvaṁsād avarodhādayo guṇāḥ |

prakāśyante na ucyante nityā evātmano hi te || iti ||26||

**rpc :** 11.13.31

**hds :** 6.16.57.

**|| 2.3.27 ||**

yo vijñāne tiṣṭhann ity ādi śruter gatim āha—

tad-guṇa-sāratvāt tad-vyapadeśa-prājñavat ||

jñātur api jīvasya jñāna-svarūpatvena vyapadeśaḥ | kutaḥ ? tad-guṇeti | sa jñāna-lakṣaṇo guṇaḥ sāro yatra tathātvāt | sāro vyabhicāra-rahitaḥ svarūpānusandīti yāvat | prājñavat yathā yaḥ sarvajñaḥ sarvavid iti prājñatvenoktasya viṣṇoḥ satyaṁ jñānam iti jñāna-svarūpa-vyapadeśas tadvat | atra jñātā jñāna-svarūpo nirdiṣṭaḥ ||27||

**rpc :** 11.23.40, 11.3.39.

**hds :** 11.11.6, 11.23.54.

**|| 2.3.28 ||**

atha jñāna-svarūpo jñātā nirdeśya ity āha—

yāvad ātmābhāvitvāc ca na doṣas tad-darśanāt ||

jñāna-svarūpo jīvo jñāteti vyapadeśo na doṣaḥ, nirdoṣa ity arthaḥ | kutaḥ ? yāvad iti | tathā pratīter ātma-samāna-kāla-bhāvitvān na sa bādhyata ity arthaḥ | ātmā khalv anādy-anta-kālaḥ sampratipannaḥ prakāśa-rūpo’pi raviḥ prakāśayiteti vīkṣaṇāc ca | yāvad ravir bhāvī hy eṣa vyapadeśaḥ, nirbhede’pi vastuni dvedhā bhāti, viśeṣād ity āhuḥ ||28||

**rpc :** 10.85.22, 11.10.8

**hds :** 11.11.4.

**|| 2.3.29 ||**

nanu guṇa-bhūtaṁ jñānaṁ nātmano nityaṁ suṣuptāv asattvāj jāgare sāmagryāḥ sambhavāc ceti cet, tatrāha—

puṁstvādivat tv asya sato’bhivyakti-yogāt ||

tu-śabdaḥ śaṅkā-cchedārthaḥ | nety anuvartate | suṣuptāv asato jñānasya jāgare sambhava iti na | kutaḥ ? asyeti | asya jñānasya suṣuptau sata eva jāgare’bhivyakter ity arthaḥ | dṛṣṭāntaḥ puṁstvādivat | bālye jīvātmanā sata eva puṁstvādeḥ kaiśore yathābhivyaktis tadvat | suṣuptau jñāna-prasaṅgas tu śrutyaiva parihṛtaḥ | suṣuptaṁ prakṛtya bṛhad-āraṇyake paṭhyate—

yad vai tan na vijānāti vijānāti, vijānan vai tan na vijānāti, na hi vijñātur vijñāter viparilopo vidyate’vināśitvāt, na tu tad dvitīyam asti, tato’nyad vibhaktaṁ yad vijānīyāt [bṛ.ā.u. 4.3.30] iti |

iha tadā sad api jñānaṁ viṣayatayā nābhyudeti viṣayābhāvād eveti pratīyate | itarathā suṣuptau sthitasyāparāmarśa-prasaṅgaḥ syāt | indriya-saṁyoga-rūpā kāraṇa-sāmagrī tu tad-abhivyañjikā | asataḥ sambhave tu klīb asyāpi tad-āpattiḥ | tasmāt jñāna-svarūpo’ṇur jīvo nitya-jñāna-guṇakaḥ siddhaḥ ||29||

**rpc :** 11.13.31.

**hds :** 11.22.31.

—o)0(o—

### 15. nityopalabdhi-prasaṅgādhikaraṇam

**|| 2.3.30 ||**

athaitat pratipakṣa-bhūtān sāṅkhyān dūṣayati | atra jñāna-mātro vibhur ātmeti yukta na veti viṣaye sarvatra kāryopalambhāt yuktaṁ tat | aṇutve sarvāṅgīṇa-sukha-duḥkhānupalambhaḥ | madhyamatve tv anityatāpattiḥ | kṛta-hanya-kṛtābhyagamaś cety evaṁ prāpte—

nityopalabdhy-anupalabdhi-prasaṅgo’nyatara-niyamo vānyathā ||

anyathā jñāna-mātro vibhur ātmeti mate nityam upalabdhy-anupalabdhyoḥ prasaṅgaḥ syāt | anyatarasya niyamaḥ pratibandho vā nityaṁ syāt | ayam arthaḥ—loka-siddhopalabdhir anupalabdhiś cāsti | tayor vibhur ātmā cin-mātraś cet kāraṇaṁ, tarhi nityaṁ yugapac ca te sarvasya lokasya prāpnuyātām | athopalabdher eve cet kāraṇaṁ, tadā kasyāpi kutrāpi anupalabdhir na syāt | anupalabdher eve cet tarhi kasyāpi kutrāpy upalabdhir na syād iti | na ca karaṇāyattā tayor vyavasthā | ātmano vibhutvena karaṇaiḥ sarvadā saṁyogāt, kiṁ ca, tan-mate sarvātmanāṁ vibhutayā sarva-śarīrair yogāt sarvatra bhoga-prāptiḥ | etenādṛṣṭa-viśeṣāt bhoga-vyavastheti saṅkalpa-viśeṣād adṛṣṭa-vyavastheti pratyuktam | matāntare’py etat samaṁ dūṣaṇam | asmākaṁ tv ātmanām aṇutvena prati-śarīraṁ bhedān na kaścid adhikṣepaḥ | aṇor api sarvatra kārya-krameṇaiva na yugapad ity adoṣaḥ sarvāṅgīṇa-sukhādy-upalambhas tu guṇena vyāpter ity uktam ||30||

**rpc :** 10.87.26.

**hds :** 6.11.9.

—o)0(o—

### 16. kartr-adhikaraṇam

**|| 2.3.31 ||**

idam idānīṁ vicārayati | vijñānaṁ yajñaṁ tanute, karmāṇi tanute’pi ca [tai.u. 2.5.1] iti taittirīyāḥ paṭhanti | iha sandehaḥ | vijñāna-śābdito jīvaḥ kartā na veti |

hantā cen manyate hantuṁ hataś cen manyate hatam |

ubhau tau na vijānīto nāyaṁ hanti na hanyate || [kaṭha.u. 1.2.19]

iti kaṭha-śrutyā tasya kartṛtva-pratiṣedhān na sa kartā, kintu prakṛtir eva kartrī |

prakṛteḥ kriyamāṇāni guṇaiḥ karmāṇi sarvaśaḥ |

ahaṅkāra-vimūḍhātmā kartāham iti manyate || [gītā 3.27]

kārya-kāraṇa-kartṛtve hetuḥ prakṛtir ucyate |

puruṣaḥ sukha-duḥkhānāṁ bhoktṛtve hetur ucyate || [gītā 13.20] ity ādi smṛtibhyaś ca |

tasmān na jīvasya kartṛtvaṁ prakṛti-gataṁ tattva-vivekāt svasmin so’dhyasyati bhoktā tu karma-phalānām iti prāpte—

kartā śāstrārthavattvāt |

jīva eva kartā, na guṇāḥ | kutaḥ ? śāstreti | svarga-kāmo yajetātmānam eva lokam upāsīta ity ādi śāstrasya cetane kartari sati sārthakyāt guṇa-kartṛtvena tad-anarthakyaṁ syāt | śāstraṁ kila phala-hetutā-buddhim utpādya karmasu tat-phala-bhoktāraṁ puruṣaṁ pravartayate | na ca tad-buddhir jaḍānāṁ guṇānāṁ śakyotpādayitum ||31||

**rpc:** 11.3.6-13, 11.10.16, 22, 26-27; gītā 18.14-15.

**hds :** 6.16.10.

**|| 2.3.32 ||**

vāstavam eva kartṛtvaṁ jīvasyety āha—

vihāropadeśāt |

sa tatra paryeti jakṣan krīḍan ramamāṇa [chā.u. 8.12.3] ity ādinā muktasyāpi krīḍābhidhānād ity arthaḥ | ataḥ kartṛtvam atra na duḥkhāvahaṁ, kintu guṇa-sambandham eva, tasya svarūpa-glāni-karatvāt ||32||

**rpc**: 11.10.23-25

**hds :** 6.16.11.

**|| 2.3.33 ||**

upādānāt |

sa yathā mahārāja ity upakramya, evam evaiṣa etān prāṇān gṛhītvā sve śarīre yathā-kāmaṁ parivartata [bṛ.ā.u. 2.1.18] iti śrutau, gṛhītvaitāni saṁyāti vāyur gandhān ivāśayāt [gītā 15.7] iti smṛtau ca jīva-kartṛkasya prāṇopādānasyābhidhānāt lokākarṣaka-maṇer iva cetanasyaiva jīvasya kartṛtvaṁ bodhyam | anya-grahaṇādau prāṇādi karaṇaṁ, prāṇa-grahaṇādau tu nānyad astīti tasyaiva tat ||33||

**rpc:** —-

**hds:** 11.13.32.

**|| 2.3.34 ||**

yukty-antaraṁ cāha—

vyapadeśāc cakriyāyāṁ na cen nirdeśa-viparyayaḥ

vijñānaṁ yajñam [taitt.u. 2.5] ity ādinā vaidikyāṁ laukikyāṁ ca kriyāyāṁ mukhyatvena vyapadeśāt jīvaḥ kartā | atha cet vijñāna-śabdena jīvo nābhidhīyate, kintu buddhir eva, tarhi nirdeśa-viparyayaḥ syāt | vijñānam iti prathamānta-kartṛ-nirdeśasya vijñāneneti tṛtīyānta-karaṇa-nirdeśo bhavet | buddheḥ karaṇatvāt | na cātra tathāsti | kiṁ ca, buddheḥ kartṛtve tasyāḥ karaṇam anyat kalpyaṁ sarvasya karaṇasyaiva karmasu pravṛtti-darśanāt | tataś ca nāma-mātreṇa visaṁvādaḥ, karaṇābhinnasya kartṛtva-svīkārāt |

nanu jīva-kartṛtve hitasyaiva, na tu ahitasya sṛṣṭiḥ syāt, svatantrasya kartṛtvāt | maivam | hitam eva sisṛkṣor api sahakāri-karma-vaicitryeṇa kvacid ahitasyāpy āpātāt | tasmāt jīva eva kartā | evaṁ sati kvacid akartṛtva-vacanam asvātantryāt | kartṛtve kleśa-sambandha-darśanāt na tatra śrutes tātparyam ity ādika-sṛṣṭāyas tu darśa-paurṇamāsādiṣv apy atātparyāpattyādibhir nirasanīyāḥ ||34||

**rpc:** 11.28.21.

**hds:** 2.3.38

**|| 2.3.35 ||**

atha prakṛti-kartṛtvāde doṣān darśayati—

upalabdhivad aniyamaḥ ||

ātmano vibhutvād upalabdher aniyamo darśitaḥ prāk | tathā prakṛter api vibhutvena sarva-puruṣa-sādhāraṇyāt karmaṇo’py aniyamaḥ syāt sarvaṁ karma sarvasya bhogāya, yathā syāt naiva vā syāt | na cāsannidhikṛtā vyavasthā, vibhūnām ātmanāṁ sarvatra sānnidhyāt ||35||

**rpc :** 11.3.6-7.

**hds**: 10.87.31

**|| 2.3.36 ||**

śakti-viparyayāt ||

prakṛteḥ kartṛtve puruṣa-niṣṭhāyā bhoktṛtva-śakter viparyayāt prakṛti-gāmitāpatteḥ puruṣo’sti bhoktṛ-bhāvāt [sāṅkhya-kārikā, 27] ity abhimata-hānir iti śeṣaḥ | kartur anyasya bhoktṛtvāsambhavāt tac chaktir api prakṛti-gatā mantavyā ||36||

**rpc:** 11.3.6-7, 11.10.16, 11.10.22, 11.10.26-27, 10.87.20.

**hds:** 11.13.27.

**|| 2.3.37 ||**

samādhy-abhāvāc ca ||

mokṣa-sādhanasya samādher apy abhāvāc ca duṣṭaḥ prakṛti-kartṛtva-vādaḥ | prakṛter anyo’ham asmīty evaṁ-vidhaḥ khalu samādhiḥ | sa ca na sambhavati svasya svānyatvābhāvāt jāḍyāc ca | tasmāj jīva eva kartā siddhaḥ ||37||

**rpc:** 3.27.20-22

**hds:** 11.16.33.

**|| 2.3.38 ||**

atha tasya kartṛtvaṁ karaṇa-yogena sva-śaktyā cāstīti dṛṣṭāntena bodhayati—

yathā ca takṣobhayathā |

takṣā yathā takṣaṇe vāsyādinā kartā vāsyādi-dhāraṇe tu sva-śaktyaivety ubhayathāpi kartā bhaved evaṁ jīvo’py anya-grahaṇādau prāṇādinā kartā | prāṇādi-grahaṇe tu sva-śaktyaivety arthaḥ | itthaṁ prākṛta-dehādinā yat kartṛtvaṁ tat kila śuddhād eva puruṣāt pravṛttam aip guṇa-vṛtti-prācuryāt tad-dhetukam ity upacaryate | kāraṇaṁ guṇa-saṅgo’sya sad-asad-yoni-janmasu iti tatraivokteḥ | etena guṇa-kartṛtva-vacāṁsi vyākhyātāni | mauḍhyādy-uktis tu pañcāpekṣe’pi svaikāpekṣa-mananāt | na caiṣām apāta-vibhāto’rthaḥ śakyo netuṁ tatratya-mokṣa-sādanokti-virodhāt | nāyaṁ hanti na hanyate ity ādi vākyaṁ tu hanti phalam eva cchedaṁ pratiṣedheti nityasyātmanas tad-ayogāt | na tu kartṛtvam api, tasya pūrvaṁ siddheḥ | evaṁ ca bhāgavatānāṁ yad ihāmutra ca tad-arcanādi-kartṛtvaṁ tan nirguṇam eva pūrvatra guṇān vimardya cic-chakti-vṛtter bhakteḥ prādhānyāt paratra kaivalyāt | etad abhipretyoktaṁ śrī-bhagavatā—

sāttvikaḥ kārako’saṅgī rāgāndho rājasaḥ smṛtaḥ |

tāmasaḥ smṛti-vibhraṣṭo nirguṇo mad-apāśrayaḥ || [bhā.pu. 11.25.26]

bhoktṛtvaṁ tu śuddhasya puṁsaḥ | puruṣaḥ sukha-duḥkhānāṁ bhoktṛtve hetur ucyate [gītā 13.20] ity ādi smṛteḥ | guṇa-saṅgenāpi bhavatas tasya saṁvedana-rūpatvāt cid-rūpa-puṁ-prādhānyaṁ na tu guṇa-prādhānyaṁ tattvena tad-virodhitvāt | svarūpa-saṁvedana-sukhādau tu susiddhaṁ tat | svasmai svayaṁ prakāśatvād iti | tasmāt tad ubhayaṁ jīvasyaiva mantavyam | eṣa hi draṣṭā spraṣṭā śrotā ity ādi śruteś ca | takṣa-dṛṣṭāntena kartṛtvaṁ sātatyaṁ ca nirastam ||38||

**rpc:** 11.10.4, 3.27.20-22.

**hds:** 3.26.8.

**|| 2.3.39 ||**

atha tatraiva vimarśāntaram | idaṁ jīvasya kartṛtvaṁ svāyattaṁ parāyattaṁ veti saṁśaye, svarga-kāmo yajeta, tasmād brāhmaṇaḥ surāṁ na pibet pāpamnotsaṁsṛja ity ādi vidhi-niṣedha-śāstārthavattvāt svāyattaṁ tat | sva-buddhyā pravartituṁ nivartituṁ ca śakto hi niyojyo dṛśyate | tatrāha—

parāt tu tac-chruteḥ |

tu-śabdaḥ śaṅkāc chedārthaḥ | tat-kartṛtvaṁ jīvasya parāt pareśād api hetoḥ pravartane | kutaḥ ? tac-chruteḥ | antaḥ-praviṣṭaḥ śāstā janānāṁ [tai.ā. 3.1.10], ya ātmani tiṣṭhan ātmānam antaro yamayati [bṛ.ā.u. 3.7.22], eṣa eva sādhu karma kārayati [kau.u. 3.9] ity ādau tathā śravaṇāt ||39||

**rpc:** 8.3.13-14, 5.11.13, 4.9.6, 8.5.18,

**hds:** 3.26.5-7.

**|| 2.3.40 ||**

syād etat | pareśāyatte kartṛtve vidhi-niṣedha-śāstra-vaiyarthyaṁ syāt | sva-dhiyā pravṛtti-nivṛtti-śaktasya śāstrāviniyojyatvād iti cet tatrāha—

kṛta-prayatnāpekṣas tu vihita-pratiṣiddhāvaiyarthyādibhyaḥ ||

tu-śabdāc chaṅkā nirasyate | jīvena kṛtaṁ dharmādharma-lakṣaṇaṁ prayatnam apekṣya pareśas taṁ kārayaty ato nokta-doṣāvatāraḥ | dharmādharma-vaiṣamyād eva viṣamāṇi phalāni parjanyavan nimitta-mātraḥ sann arpayati | yathā sādhāraṇa-sva-bījotpannasya taru-latādeḥ parjyanyaḥ sādhāraṇo hetuḥ | na hy asati vāride tasya rasa-puṣpādi-vaiṣamyaṁ sambhavet | nāpy asati bīje | tad evaṁ tat-karmāpekṣaḥ śubhāśubhāny arpayatīti śliṣṭam | tathā ca, kartāpi para-preritaḥ karotīti kartṛtvaṁ jīvasya na nivāryate | evaṁ kutas tatrāha vihiteti | ādinā nigrahānugraha-vaiṣamyādi-parihāropapatti-grahaḥ | evaṁ hi vidhy-ādi-śāstrasya vaiyarthyaṁ na syāt | yadi vidhau niṣedhe ca pareśa eva kāṣṭha-loṣṭra-tulyaṁ jīvaṁ niyuñjyāt tarhi tasya vākyasya prāmāṇyaṁ hīyeta kṛtimato niyojyatvāt | unninīṣayā sādhu-karmaṇi pravartanam anugrahaḥ | adho ninīṣayā asādhu-karmaṇi pravartanaṁ tu nigrahaḥ | tau caitau jīvasya tathātvenopapadyete, vaiṣamyādi-doṣa-parihāraś ca na syāt | tasmāj jīvaḥ prayojya-kartā pareśas tu hetu-kartā tad-anumatim antarāsau kartuṁ na śaknotīti sarvam avadātam ||40||

**rpc:** 11.10.4.

**hds:** 11.12.22-23

—o)0(o—

### 17. aṁśādhikaraṇam

**|| 2.3.41 ||**

pūrvārtha-sthemne jīvasya brahmāṁśatvam ucyate | dvā suparṇā [mu.u. 3.1.1] ity ādīni vākyāni śrūyante | tatraika īśo dvitīyas tu jīva iti pratīyante | iha saṁśayaḥ kim īśa eva māyayā paricchinno jīvaḥ | kiṁ vā, raver aṁśur iva tad-bhinnas tat-sambandhāpekṣī tasyāṁśa iti | kiṁ prāptaṁ māyayā paricchinna īśa eva jīva iti ?

ghaṭa-saṁvṛtam ākāśaṁ niyamāne ghaṭe yathā |

ghaṭo nīyate nākāśaṁ tadvaj jīvo nabhopamaḥ ||[[11]](#footnote-12) ity atharvā-śruteḥ |

evaṁ ca tattvam asyādi vākyāny anugṛhītāni syuḥ | evaṁ prāpte—

aṁśo nānā-vyapadeśād anyathā cāpi

dāsa-kitavāditvam adhīyata eke ||

parasyāṁśo jīvaḥ aṁśur ivāṁśumataḥ tad-bhinnas tad-anuyāyī tat-sambandhāpekṣīty arthaḥ | kutaḥ ? nāneti | udbhavaḥ sambhavo divyo deva eko nārāyaṇo mātā pitā bhrātā nivāsaḥ śaraṇaṁ suhṛd gatir nārāyaṇaḥ [subā.u. 6] iti subāla-śrutau, gatir bhartā prabhuḥ sākṣī nivāsaḥ śaraṇaṁ suhṛt [gītā 9.18] ity ādi smṛtau ca sraṣṭr-sṛjyatva-niyantṛ-niyamyatvādhārādheyatva-svāmi-dāsatva-sakhā-sakhitva-prāpya-prāptṛtvādi-rūpa-nānā-sambandha-vyapadeśāt | anyathā anyayā ca vidhayā tad-vyāpyatayainaṁ jīvaṁ tad-ātmakam eke ātharvaṇikā apy adhīyante—brahma dāśā brahma dāsā brahmaiveme kitavāḥ ity ādinā | na hy ete vyapadeśāḥ svarūpābhede sambhaveyuḥ | na hi svayaṁ svasya sṛjyādir vyāpyo vā | na vā caitanya-ghanasya dāsādi-bhāvaḥ | tathā sati vairāgyopadeśa-vyākopāt | na ceśasya māyayā paricchedaḥ, tasya tad-aviṣayatvāt | na ca ṭaṅka-cchinna-pāṣāṇa-khaṇḍavat tac-chinnas tat-khaṇḍo jīvaḥ acchedyatva-śāstra-vyākopāt vikārādy-āpatteś ca | tasmāt tat sṛjyatvādi-sambandhavāṁs tad-bhinno jīvas tad-upasarjanatvāt tad-aṁśa ucyate | tattvaṁ ca tasya tac-chaktitvāt siddham | tac ca viṣṇu-śaktir ity ādau, kṣetrajñākhyā tathāparā [vi.pu. 6.7.61] iti smṛteḥ | candra-maṇḍalasya śatāṁśaḥ śukra-maṇḍalam ity ādau dṛṣṭaṁ caitat | eka-vastv eka-deśatvam aṁśatvam ity api na tad atikrāmati | brahma khalu śaktimad ekaṁ vastu brahma-śaktir jīvo brahmaika-deśatvāt brahmāṁśo bhavatīti tad-upasṛṣṭatvaṁ sughaṭam | ghaṭety ādi-vākyaṁ tūpādhi-hānau tayoḥ sāyujyaṁ bruvan saṅgatam | tattvam asīty etad api parasya pūrvāyatta-vṛttikatvādi bodhayati pūrvokta-śruty-ādibhyo na tv anyat | tasmāt īśāt jīvasyāsti bhedaḥ | sa ca niyantṛtva-niyamyatva-vibhutvāṇutvādi-dharma-kṛtatvena pratyakṣa-gocaratvān nānyathā-siddheḥ ||41|| (43)

**rpc** :11.11.4, 4.24.61, 8.6.15.

**hds** : 11.11.4

**|| 2.3.42 ||**

atha vācanikam āha—

mantra-varṇāt ||[[12]](#footnote-13)

pādo’sya viśvā bhūtāni [ṛ.ve. 10.90.3] iti mantra-varṇo’pi jīvasya brahmāṁśatvam āha | aṁśa-pāda-śabdau tu hy anarthāntara-vācakau | iha sarvā bhūtānīti bahutve śraute sūtre aṁśa-śabdo jāty-abhiprāyeṇaika-vacanānto bodhyaḥ | evam anyatrāpi ||42|| (44)

**rpc, hds** : 2.6.19.

**|| 2.3.43 ||**

api smaryate ||

mamaivāṁśo jīva-loke jīva-bhūtaḥ sanātanaḥ [gītā 15.7] iti śrī-bhagavatā iha sanātanatvoktyā jīvasyaupādhikatvaṁ nirastam | tasmāt tat-sambandhāpekṣī jīvas tad-aṁśa iti | tat-kartṛtvādikam api tad āyattam | smṛtiś ca jīva-svarūpaṁ viśiṣyāha—

jñānāśrayo jñāna-guṇaś cetanaḥ prakṛteḥ paraḥ |

na jāto nirvikāraś ca ekarūpaḥ svarūpa-bhāk ||

aṇur nityo vyāpti-śīlaś cid-ānandātmakas tathā |

aham artho’vyayaḥ kṣetrī bhinna-rūpaḥ sanātanaḥ ||

adāhyo’cchedya akledya aśoṣyo’kṣara eva ca |

evam ādhi-guṇair yuktaḥ śeṣa-bhūtaḥ parasya vai ||

ma-kāreṇocyate jīvaḥ kṣetra-jñaḥ paravān sadā |

dāsa-bhūto harer eva nānyasyaiva kadācana || iti |[[13]](#footnote-14)

evam ādīty ādi-padāt kartṛtva-bhoktṛtva-svasmai-svayaṁ-prakāśatvāni bodhyāni | prakāśaḥ khalu guṇa-dravya-bhedena dvibhedaḥ | prathamaḥ svāśrayasya sphūrtiḥ | dvitīyas tu sva-para-sphūrti-hetur vastu-viśeṣaḥ | sa cātmaiva | dīpaś cakṣuḥ prakāśayan svarūpa-sphūrtiṁ ca svayam eva karoti, na tu ghaṭādi-prakāśavat tad-ādi-sāpekṣaḥ | tasmād yaṁ svayaṁ prakāśaḥ | tathāpi svaṁ prati na prakāśate svasmin jāḍyāt | ātmā tu svayaṁ paraṁ ca prakāśayan svaṁ prati prakāśate | ataḥ svasmai svayaṁ prakāśaḥ yad asau cid-rūpa iti ||43|| (45)

**rpc**: 11.11.4, 10.87.16, 12.4.31.

**hds** : 12.4.32, 11.11.4

—o)0(o—

### 18. matsyādy-adhikaraṇam

**|| 2.3.44 ||**

prasaṅgād idaṁ vicintyate—eko vaśī sarvagaḥ kṛṣṇa īḍya eko’pi san bahudhā yo’vabhāti [go.tā.u. 1.19] iti gopāla-tāpinyāṁ paṭhyate | smṛtau ca ekāneka-svarūpāya [vi.pu. 1.2.3] ity ādi | atrāṁśi-rūpeṇaivko’ṁśa-kalā-rūpeṇa tu bahudhety arthaḥ pratīyate | tatra jīvāṁśān matsyādy-aṁśasya viśeṣo’sti na veti saṁśaye aṁśatvāviśeṣāt nāstīti prāpte—

prakāśādivan naivaṁ paraḥ ||

aṁśa-śabditatve’pi paro matsyādir na evaṁ jīvavan na bhavati | tatra dṛṣṭāntam āha prakāśeti | yathā tejo’ṁśo raviḥ khadyotaś ca tejaḥ-śabditatve’pi naikarūpya-bhāk | yathā jalāṁśaḥ sudhā-madyādiś ca jala-śabditatve’pi na sāmyaṁ labhate, tadvat ||44||

**rpc:** 3.28.41, 8.3.22-23, 10.14.9, 6.9.39.

**hds:** 1.7.4-5.

**|| 2.3.45 ||**

smaranti ca ||

svāṁśāś cātha vibhinnāṁśa iti dvedhāṁśa iṣyate |

aṁśino yat tu sāmarthyaṁ yat svarūpaṁ yathā sthitiḥ ||

tad eva nāṇu-mātro’pi bhedaḥ svāṁśāṁśinoḥ kvacit |

vibhinnāṁśo’lpa-śaktiḥ syāt kiñcit sāmarthya-mātra-yuk ||[[14]](#footnote-15) iti |

sarve sarva-guṇaiḥ pūrṇāḥ sarva-doṣa-vivarjitāḥ iti ca |

ayaṁ bhāvaḥ—ete cāṁśa-kalāḥ puṁsaḥ kṛṣṇas tu bhagavān svayam [bhā.pu. 1.3.28] ity ādau kṛṣṇākhyasya vastunaḥ svayaṁ-rūpasya ye matsyādayo’ṁśāḥ smṛtāḥ, na te jīvavat tato bhidyante, tasyaiva vaidūryādivat tat-tad-bhāvāviṣkārāt | sarva-śakti-vyakty-avyakti-savyapekṣo hi tat-tad-vyapadeśaḥ | yaḥ kṛṣṇaḥ kṛtsna-ṣāḍguṇya-vyañjako’ṁśī, sa evākṛtsna-tad-vyañjako dvy-eka-vyañjako vāṁśaḥ kalā cety ucyate | yathaikaḥ kṛtsna-ṣaṭ-śāstra-pravaktā sarvavid ucyate, sa eva kvacid akṛtsna-tad-vaktā dvy-eka-śāstra-vaktā ca sarvavit-kalpo’lpajñaś ceti | puruṣa-bodhiny-ādi-śrutā rādhādyāḥ pūrṇāḥ śaktayo daśamādi-smṛtā guṇāś ca sarvātiśayi-prema-pūrṇa-parikaratva-druhiṇādi-vidvattama-vismāpaka-vaṁśa-mādhurya-sva-paryanta-sarva-vismāpaka-rūpa-mādhurya-niratiśaya-kāruṇyādayo yaśodā-stanandhaye kṛṣṇa eva nityāvirbhūtāḥ santi, na tu matsyāditve satīti tasyaiva tat-tad-bhāvāviṣkārān na matsyāder jīvavat tattvāntaratvaṁ, kintu tad-ātmakatvam eveti ||45||

**rpc:** 10.10.34.

**hds:** 1.3.28.

**|| 2.3.46 ||**

yukty-antareṇa viśeṣaṁ darśayati—

anujñā-parihārau deha-sambandhāt jyotir-ādivat

saty api brahmāṁśatve’nādy-avidyā-vijṛmbhitān deha-sambandhāt jīva-rūpasyāṁśasya pareśa-kṛtāv anujñā-parihārau śrūyate, naivaṁ matsyādi-rūpasya, kintu deha-sambandha-rāhityaṁ sākṣāt pareśatvaṁ ca tasya śrūyate, ato mahān viśeṣaḥ | anujñānumatiḥ sādhvasādhu-karma-preraṇeti yāvat | eṣa eva sādhu-karma kārayati [kau.u. 2.9] ity ādi śrutiḥ | parihāraś ca tato nivṛttir mokṣa iti yāvat | tam eva viditvā [śve.u. 3.8] ity ādi śruteḥ | tatra dṛṣṭāntam āha—jyotir iti | jyotiś cakṣus tasya yathā sūryāṁśasyāpi deha-sambandhāt nānā-vidhatvaṁ tad-anugrāhyatvaṁ tat-pravṛtti-nivṛttī ca tad-dhetuke eva, naivaṁ svasthasya sūryāṁśasyāpi, tat-prakāśasya tasya sūryātmakatvāt, tadvat ||46||

**rpc:** 10.54.45, 11.28.14, 11.28.5.

**hds:** 6.16.57-58

**|| 2.3.47 ||**

asantateś cāvyatikaraḥ ||

jīvasyāsantater apūrṇatvād avyatikaraḥ | pūrṇena matsyādinā sāmyaṁ nety arthaḥ | bālāgra-śata-bhāgasya [śve.u. 5.9] ity ādyā śrutir jīvasyāpūrtim āha | pūrṇam adaḥ pūrṇam idam ity ādyā tu matsyādeḥ pūrtim ||47||

**rpc:** 11.28.17, 10.87.38.

**hds:** 1.7.4-6.

**|| 2.3.48 ||**

hetuṁ dūṣayati—

ābhāsa eva ca ||

aṁśa-śabditatvāviśeṣād iti yo hetur matsyādy-aṁśasya jīvāṁśena sāmyaṁ bodhayitum upanyastaḥ, sa tv ābhāsa eva sat-pratipakṣākhyo hetv-ābhāsa eva | vaiṣamya-sādhakasya pūrtyāder hetv-antarasya sattvāt | ca-kāro dṛṣṭānta-sūcanāya | na hi dravyatvena pṛthivī-nabhasoḥ sāmya-pāramyaṁ sādhanīyam | na vā padārthatvena bhāvābhāvayos tat | tathā ca matsyādāv asarva-vyañjakatvaṁ jīve tu tad-upasarjanatvam aṁśatvam iti ||48||

**rpc:** 10.1.43.

**hds:** 6.16.46, 10.70.5.

—o)0(o—

### 19. adṛṣṭāniyamādhikaraṇam

**|| 2.3.49 ||**

evaṁ prāsaṅgikaṁ samāpya prakṛtaṁ cintayati—

nityo’nityānāṁ cetanaś cetanānāṁ

eko bahūnāṁ yo vidadhāti kāmān | [ka.u. 2.2.13]

ity ādīni vākyāni kāṭhakādiṣu śrūyante | tatra nitya-cetanatayā pratītā bahavo jīvāḥ sāmya-bhājo na vei sandehe viśeṣāpratīteḥ sāmya-bhāja iti prāpte—

adṛṣṭāniyamāt ||

maṇḍūka-plutyā nety anuvartate | naiva te sāmya-bhājaḥ | kutaḥ ? svarūpa-sāmye’pi tad-adṛṣṭānām aniyamāt nānā-vidhatvāt | adṛṣṭaṁ tv anādi ||49||

**rpc:** 3.27.1-2, 3.28.43.

**hds:** 10.6.30.

**|| 2.3.50 ||**

nanv icchā-dveṣādibhir vaiṣamyaṁ syān nety āha—

abhisandhyādiṣv api caivam ||

teṣv api vaicitrya-hetutayāṅgīkṛteṣv evaṁ hetv-antarāpekṣāpattes te’py adṛṣṭād evety arthaḥ | ca-kāraḥ pratikṣaṇa-vaicitrīṁ samuccinoti ||50||

**rpc:** 11.28.31, 5.14.5, 11.13.36, 11.13.25, 6.1.47-48.

**hds:** 10.24.16.

**|| 2.3.51 ||**

nanu svarga-bhūmy-ādi-pradeśa-vaiśeṣyāt vaicitryaṁ syān nety āha—

pradeśād iti cen nāntarbhāvāt

tat-prāpter apy adṛṣṭāpekṣatvenādṛṣṭāntarbhāvāt pradeśād ekadeśa-sthitānām api vaicitrī-darśanāc ca ||51||

**rpc:** 6.1.41, 6.16.3, 4.29.24-26, 10.29.9.

**hds:** 10.23.9.

|| iti śrīmad-brahma-sūtra-bhāṣye dvitīyādhyāyasya tṛtīyaḥ pādaḥ ||

|| 2.3 ||

—o)0(o—

(2.4)

## dvitīyo’dhyāyaḥ, caturthaḥ pādaḥ

tvaj-jātāḥ kalitotpātāḥ mat-prāṇāḥ santy amitrabhit |

etān śādhi tathā deva yathā sat-patha-gāminaḥ ||

**1. prāṇotpatty-adhikaraṇam**

**|| 2.4.1** **||**

bhūta-viṣayaḥ śruti-virodhaḥ parihṛtas tṛtīy-pāde | caturthe tu prāṇa-viṣayaḥ sa parihriyate | gauṇa-mukhya-bhedena dvividhāḥ prāṇāḥ | gauṇāś cakṣur-ādīny ekādaśendriyāṇi mukhyās tu prāṇāpānādayaḥ pañceti | teṣu gauṇaḥ parīkṣyante | etasmāj jāyate prāṇo manaḥ sarvendriyāṇi ca ity ādi śrūyate | im atra jīvavad indriyāṇām utpattir uta khādivad iti saṁśaye—asad vā idam agra āsīt tad āhuḥ kiṁ tad āsīd iti ṛṣāyo vāva te asad āsīt tad āhuḥ ke te ṛṣayaḥ iti prāṇā vāva ṛṣayaḥ [śatapatha-brāhmaṇa 6.1.1] ity atra ṛṣi-prāṇa-śabditānām indriyāṇāṁ sṛṣṭeḥ prāk-sattva-śravaṇāt jīvavad iti paṭhati—

**tathā prāṇāḥ ||**

yathā khādayaḥ parasmād utpadyante tathā prāṇā indriyāṇi cety arthaḥ | prāk-sṛṣṭer ekatvāvadhāraṇāt, manaḥ sarvendriyāṇi caitasmāt jāyanta[[15]](#footnote-16) iti śruteś ca | a ca jīvotpattivad indriyotpattir bhavitum arhati jīvānāṁ caitanya-rūpāṇāṁ śabdābhyāṁ bhāviva tatra grāhyam, tayoḥ sārvajñya-prāṇanābhidhāyitvāt ||1||

**rpc:** 2.5.31, 11.24.7, 2.10.15

**hds:** 2.10.15

**|| 2.4.2 ||**

nanu ṛṣayaḥ prāṇā iti bahutvānupapatiḥ, tatrāha—

**gauṇy-asambhavāt ||[[16]](#footnote-17)**

bahutva-śrutir gauṇī | kutaḥ ? svarūpa-nānātvābhāvena bahv-arthāsambhavāt | tathā ca sparśābhiprāyaṁ tatra bahutvaṁ bhaviṣyati | eka evāsau vaidūryavad abhinetṛ-naṭavac ca bahudhāvabhāsate | ekaṁ santaṁ bahudhā dṛśyamānaṁ[[17]](#footnote-18), ekāneka-svarūpāya [vi.pu. 1.2.3] ity ādi śruti-smṛtibhyaś ca ||2||

**rpc:** 8.5.26.

**hds:** 2.10.36.

**|| 2.4.3 ||**

**tat prāk śruteś ca ||**

na ca tadānīm anapītāḥ katicit padārthāḥ syu tair bahutvopapattir iti śakyaṁ śaṅkituṁ sṛṣṭeḥ pūrvam ekatvāvadhāraṇa-śravaṇāt | ataś ca sā gauṇīty arthaḥ ||3||

**rpc: —**

**hds:** 2.10.43-44.

**|| 2.4.4 ||**

prāṇa-śabdasya brahma-paratve yuktim āha—

**tat pūrvakatvād vācaḥ ||**

vācaḥ sūkṣma-śakti-brahmānya-viṣayasya nāmnaḥ pradhāna-mahad-ādi-sṛṣṭi-pūrvakatvāt tadā nāma-rūpatām abhāvena tad-upakaraṇām indriyāṇām apy abhāvāt prāṇa-śabdas tatra brahmābhidhāyīty arthaḥ | tad dhedaṁ tarhi [bṛ.ā.u. 1.4.7] iti śrutiḥ sṛṣṭeḥ pūrvaṁ nāma-rūpiṇām abhāvam āha | tasmād indriyāṇi khādivad utpannānīti ||4||

**rpc:** 2.5.31, 11.24.7, 3.6.7 6.4.28, 2.10.35.

**hds:** 1.2.33.

—o)0(o—

**|| 2.4.5 ||**[[18]](#footnote-19)

evam indriya-viṣayakaṁ śruti-virodham nirasya tat-saṅkhyā-viṣayakaṁ taṁ nirasyayati |

sapta prāṇāḥ prabhavanti tasmāt

saptārciṣaḥ samidhaḥ sapta homāḥ |

sapta ime lokā yeṣu caranti prāṇā

guhāśayā nihitāḥ sapta sapta || [mu.u. 2.1.8] iti muṇḍake |

daśeme puruṣe prāṇā ātmaikādaśaḥ [bṛ.ā.u. 3.9.4] iti ca bṛhad-āraṇyake śrūyate | tatra saptaiva prāṇā utaikādaśeti saṁśaye pūrvapakṣam āha—

**sapta gater viśeṣitatvāc ca ||**

prāṇāḥ saptaiva | kutaḥ ? gateḥ | samānam eva jīvena saha sañcāra-rūpāyā gateḥ śravaṇāt |

yadā pañcāvatiṣṭhante jñānāni manasā saha |

buddhiś ca na viceṣṭate tām āhuḥ paramāṁ gatim || [ka.u. 2.3.10]

iti kāṭhake yoga-daśāyāṁ jñānānīti viśeṣitatvāc ca | śrotrādi-pañcaka-buddhi-manāṁsi saptaiva jīvasyendriyāṇi bhavanti | yāni tu vāk-pāṇy-ādīni śrūyante, teṣāṁ jīvena saha gaty-aśravaṇād īṣad-upakāra-mātreṇendriyatva-bhaṇitir gauṇīti ||5||

**rpc:** 11.22.2.

**hds:** 3.6.7, 3.6.9.

—o)0(o—

### 2. hastādayādhikaraṇam[[19]](#footnote-20)

**|| 2.4.6 ||**

evaṁ prāpte siddhāntayati—

**hastādayas tu sthite’to naivam**

tu-śabdaś codya-nirāsārthaḥ | hastādayaḥ saptātiriktāḥ prāṇā mantavyāḥ | kutaḥ ? jīve deha-sthite teṣām api tad-bhoga-sādhanatvāt kārya-bhedāc ca | tathā ca bṛhad-āraṇyake paṭhyate—hastau vai grahaḥ sa karmaṇātigraheṇa gṛhīto hastābhyāṁ hi karma karoti [bṛ.ā.u. 3.2.8] ity ādi | ataḥ saptātirekād eva hetor naivaṁ mantavyaṁ saptaiveti kintu pañca jñānendriyāṇi pañca karmendriyāṇi ekam antar indriyam ity ekādaśaivendriyāṇi grāhyāṇi | ātmaikādaśety atrātmāntar-indriyaṁ prakaraṇāt | idam atra bodhyam | śabda-sparśa-rūpa-rasa-gandha-viṣayāḥ pañca-jñāna-bhedās tad-arthāni pañca jñānendriyāṇi śrotra-tvak-cakṣū-rasana-ghrāṇākhyāni | vacanādāna-viharaṇotsargānandāḥ pañca karma-bhedāḥ, tad-arthāni ca pañca karmendriyāṇi vāk-pāṇi-pāda-pāyūpasthākhyāni | sarvārtha-viṣayaṁ tri-kāla-varty-antaḥ-karaṇam ekam aneka-vṛttikam | tad eva saṅkalpādyavasāyābhimāna-cintā-rūpa-kārya-bhedāt kvacid bhedena vyapadiśyate mano buddhir ahaṅkāraś cittaṁ ceti | tathā caikādaśaivendriyāṇīti ||6||

**rpc:** 11.22.14-15, 2.5.30-31.

**hds:** 3.26.12-13.

—o)0(o—

### 3. prāṇāṇutvādhikaraṇam

**|| 2.4.7 ||**

prāṇānāṁ parimāṇaṁ cintayati | prāṇā vyāpino’ṇava veti saṁśaye dūra-śravaṇa-darśanād evānubhavād vyāpina eveti prāpte—

**aṇavaś ca ||**

co niścaye | aṇava evaikādaśa prāṇāḥ | dūra-śravaṇādikaṁ tu guṇa-prasārāt siddham | jīvasyeva śiro’ṅghri-vyāpitvam | etena prāṇa-vyāpti-vādinaḥ sāṅkhyā nirastāḥ ||7||

**rpc:** 11.3.40

**hds:** 3.26.31, 3.26.34, 3.28.5, 3.28.3, 3.28.9

—o)0(o—

### 4. prāṇa-śreṣṭhādhikaraṇam

**|| 2.4.8 ||**

atha etasmāj jāyate prāṇaḥ [mu.u. 2.1.3] ity atra mukhyaḥ prāṇaḥ parīkṣyate | śreṣṭhaḥ prāṇo jīvavady utpadyate svādivad veti viṣaye, naiva prāṇa udeti nās tam eti ity ādi śruteḥ |

yat prāptir yat parityāga utpattir maraṇaṁ tathā |

tasyotpattir mṛtiś caiva kathaṁ prāṇasya yujyata ||

iti smṛteś ca jīvavad iti prāpte—

śreṣṭhaś ca ||

śreṣṭhaḥ prāṇo’pi khādivad utpadyate, jāyate prāṇaḥ [mu.u. 2.1.3] iti śruteḥ | sa idaṁ sarvam asṛjata iti pratijñānuparodhāc ceti śeṣaḥ | evaṁ saty anutpattir āpekṣikī | śraiṣṭhyaṁ cāsya kāya-sthiti-hetutvāt vadanti | pṛthag-yoga-karaṇam uttara-cintārtham ||8||

**rpc:** 7.9.47, 2.10.15

**hds:** 2.1.24, 2.10.15

—o)0(o—

### 5. vāyu-kriyādhikaraṇam

**|| 2.4.9 ||**

atha tasya svarūpaṁ parīkṣyate | sa kiṁ vāyur eva kevalaḥ kiṁ vā tat spanda-rūpā kriyāthavā deśāntara-gato vāyur iti vicikitsā | kiṁ prāptam ? bāhyo vāyur eveti | yo’yaṁ prāṇaḥ sa vāyuḥ [bṛ.ā.u. 3.1.5] iti bṛhad-āraṇyaka-śruteḥ | vāyu-kriyā vā prāṇaḥ ucchvāsa-niśvāsa-rūpāyāṁ tat-kriyāyāṁ tac-chabdasya prasiddheḥ | vāyu-mātre tasyā prasiddheś ceti prāpte—

na vāyu-kriye pṛthag-upadeśāt ||

śreṣṭhaḥ prāṇo na vāyur na ca tat-spandaḥ | kutaḥ ? pṛthag iti | etasmāj jāyate prāṇaḥ [mu.u. 2.1.3] ity ādau vāyoḥ sakāśāt prāṇasya pṛthag-ukteḥ | yadi vāyur eva prāṇas tarhi tasmāt, tasya sā na syāt | yadi vā vāyu-spandaḥ prāṇas tadāpi vāyoḥ sakāśāt tat-kriyā-rūpasya prāṇasya na sā sambhavet | na hy agny-ādeḥ kriyā tena sākaṁ pṛthag-uktā dṛśyate | yo’yaṁ prāṇaḥ sa vāyuḥ [bṛ.ā.u. 3.1.5] iti tu vāyur eva kiñcit viśeṣam āpannaḥ prāṇo, na tu jyotir-ādivat tattvāntaram iti jñāpanārtham | yat tu sāmānya-karaṇa-vṛttiḥ prāṇādyā vāyavaḥ pañca [sāṅkhya-kārikā 29] iti sāṅkhyaiḥ sarvendriya-vyāpāraḥ prāṇa ity uktaṁ tan na eka-rūpa-prāṇasya vijātīya-nānendriya-vyāpāratvāyogāt ||9||

**rpc:** 7.9.47,

**hds:** 2.10.15-17

—o)0(o—

### 6. jīvopakaraṇatvādhikaraṇam

**|| 2.4.10 ||**

supteṣu vāg-ādiṣu prāṇa eko jāgarti, prāṇa eko mṛtyu-nānāptaḥ, saṁvargo vāg-ādīn saṁvṛṅkte [chā.u. 4.3.3], prāṇa itarān prāṇān rakṣati māteva putrān iti bṛhad-āraṇyake paṭhyate[[20]](#footnote-21) | tatra saṁśayaḥ—mukhyaḥ prāṇo jīva evāsmin dehe svatantra uta jīvopakaraṇam iti | bahu-vibhūti-śravaṇāt sa eva svatantra iti prāpte—

cakṣur-ādivat tu tat saha śiṣṭy-ādibhyaḥ ||

tu-śabdaḥ śaṅkā-hānāya | prāṇe’pi cakṣur-ādivat jīva-karaṇam eva | kutaḥ ? tat-saheti | prāṇa-saṁvādeṣu taiś cakṣur-ādibhir jīva-karaṇaiḥ saha prāṇasya śāsanāt | samāna-dharmāṇāṁ hi saha-śāsanaṁ yuktaṁ bṛhadrathāntarādivat | ādi-śabdāt—atha yatra vāyaṁ mukhyaḥ prāṇaḥ sa evāyaṁ madhyamaḥ prāṇaḥ ity ādinā prāṇa-śabda-parigṛhīteṣv indriyeṣu viśiṣyābhidhānaṁ gṛhyate | saṁhatatvādi ca svātantrya-nirākṛti-hetuḥ ||10||

**rpc:** 11.14.32, 3.28.5-7

**hds:** 11.3.39

**|| 2.4.11 ||**

nanu cakṣur-ādivaj jīvopakaraṇatve prāṇasyāṅgīkṛte tadvaj jīvopakāra-kriyāpi syāt, na ca tādṛśī kācid asti yad-artha-mayaṁ dvādaśaḥ prāṇas tato na cakṣur-ādi-taulyam ity ākṣipya samādhatte—

akaraṇatvāc ca na doṣas tathā hi darśayati ||

ākṣepa-nirāsāya ca-śabdaḥ | karaṇaṁ kriyā | akriyatvāt jīvopakāra-kriyā-virahāt yo doṣaḥ sambhāvyate, sa na syāt śarīrendriya-dhāraṇādi-lakṣaṇa-paramopakāra-sattvād iti bhāvaḥ hi yatas tathā chāndogya-śrutir darśayati—atha ha prāṇā ahaṁ śreyasi vyūdire [chā.u. 5..7] ity ādinā | tasmāj jīvopakaraṇam eva mukhyaḥ prāṇaḥ | jīvasya kartṛtvaṁ ca bhokṭrtvaṁ ca prati cakṣur-ādīni rāja-puruṣavat karaṇāni | prāṇas tu rāja-mantrivat sarvārtha-sādhakatayā mukhopakaraṇam iti nāsya svātantryam ||11||

**rpc:** 3.26.30-31

**hds:** 3.26.31

—o)0(o—

### 7. pañca-vṛtty-adhikaraṇam

**|| 2.4.12 ||**

yaḥ prāṇaḥ sa vāyuḥ | sa eṣa vāyuḥ pañca-vidhaḥ prāṇo’pāno vyāna udānaḥ samāna [bṛ.ā.u. 1.5.3] iti śrutam | tatra kim ete apānādayaḥ prāṇād bhidyante uta tad-vṛttaya eveti vīkṣāyāṁ saṁjñā-bhedān kārya-bhedāc ca bhidyanta iti prāpte—

pañca-vṛttir manovad vyapadiśyate ||

eka eva prāṇo hṛdayādiṣu sthāneṣu pañcadhā vartamāno vilakṣaṇāni kṛtāryāñ āvahatīti pañca-vṛttiḥ | sa eva tathā vyapadiśyate | tasmāt prāṇa-vṛttaya eva te, na tato bhidyante | kārya-bheda-nimittaḥ saṁjñā-bhedaḥ | svarūpa-bhedas tu nāsty ataḥ pañcasv api prāṇa-śabdaḥ | prāṇo’pāno vyāna udāna samāna iti | etat sarvaṁ prāṇa eva [bṛ.ā.u. 1.5.3] iti vacanāc ca | bṛhad-āraṇyake manovat—kāmaḥ saṇkalpo vicikitsā śraddhā’śraddhā dhṛtir adhṛtir hrīr dhīr bhīr ity etat sarvaṁ mana eva [bṛ.ā.u. 1.5.3] iti | tatraiva saṁjñā-bhede kārya-bhede’pi yathā kāmādayo manaso na bhidyante, kintu tasya vṛttaya eva tadvat bahu-vṛttitva-mātreṇāyaṁ dṛṣṭāntaḥ | yoga-śāstre mano’pi pañca-vṛttikam uktam | tad-abhiprāyeṇa vā nidarśanam ity eke ||12||

**rpc:** 3.7.23

**hds:** 3.6.7-8

—o)0(o—

### 8. śreṣṭhāṇutvādhikaraṇam

**|| 2.4.13 ||**

śreṣṭhaḥ prāṇo vibhur aṇur veti vīkṣāyāṁ, sama ebhis tribhir lokaiḥ ity ādi śruter vibhur iti prāpte—

aṇuś ca ||

śreṣṭho’py aṇur eva utkrānti-śruteḥ | vyāpti-śrutis tu sarveṣāṁ prāṇināṁ prāṇādhīna-sthitikatayā neyā ||13||

**rpc:** 2.2.21

**hds:** 11.28.12, 11.28.17

—o)0(o—

### 9. jyotir-ādy-adhikaraṇam

**|| 2.4.14 ||[[21]](#footnote-22)**

supteṣu vāg-ādiṣu prāṇa eko jāgartīty ādau mukhya-prāṇasya pravṛttiḥ śrūyate | sapta ime lokā yeṣu caranti prāṇā [mu.u. 2.1.8] ity ādau gauṇa-prāṇānāṁ ca tatra tāni sa-prāṇāni indriyāṇi sva-sva-kāryāya svayaṁ pravarterann utaiṣāṁ prerako’nyo’sti | sa ca devatā-gaṇo jīvaḥ paro veti vīkṣāyāṁ svayam eva tāni pravarteran kārya-śakti-yogāt devatā-gaṇo vā tat-pravartako’stu | agnir vāg bhūtvā mukhaṁ prāviśat [ai.u. 1.2.4] ity ādi śruteḥ | jīvo vā tad-bhoga-sādhanatvād ity evaṁ prāpte—

jyotir-ādy-adhiṣṭhānaṁ tu tad-āmananāt ||

tu-śabdaḥ śaṅkā-nirāsārthaḥ | jyotir brahmaiva teṣām ādy-adhiṣṭhānaṁ mukhya-pravartakam | kartari lyuṭ | kutaḥ ? tad iti | antaryāmi-brāhmaṇe tasyaiva prāṇendriya-pravartakatvāvagamāt | bṛhad-āraṇyake—yaḥ prāṇeṣu tiṣṭhan ity ādiṣu devānāṁ jīvasya ca tat-prayojyānām eva prayojakatā na nivāryate | svataḥ pravṛttis tu na bhavet jāḍyāt ||14||

**rpc:** 2.5.30

**hds:** 4.9.6-7

**|| 2.4.15 ||**

jīvas tu tāni bhogārtham adhitiṣṭhatīty āha—

prāṇavatā śabdāt ||

prāṇavatā jīvena tāni sa-prāṇānīndriyāṇi saṅgṛhyante bhogāya | evaṁ kutaḥ ? śabdāt | sa yathā mahārājo jānapadān gṛhītvā sve janapade yathā-kāmaṁ parivartetaivam evaiṣa etat prāṇān gṛhītvā sve śarīre yathā-kāmaṁ parivartate [bṛ.ā.u. 2.1.18] iti tatraiva śravaṇāt | ayam atra niṣkarṣaḥ—paramātmanādhiṣṭhitā devā jīvāś cendriyāni adhitiṣṭhanti | pūrve tat pravartana-mātrāya, pare tu tair bhogāya | tatraiva tat saṅkalpād iti ||15||

**rpc:** 12.8.34

**hds:** 6.4.25

**|| 2.4.16 ||**

na caitat kadācit vyabhicaratīty āha—

tasya ca nityatvāt ||

tasya sarva-karmaka-paramātmādhiṣṭhānasya tat svarūpānubandhitvena nityatvāt tat-saṅkalpād eva teṣām adhiṣṭhātṛtvam | mukhyādhiṣṭhātṛtvaṁ tu tasyaiveti mantavyam antaryāmi-brāhmaṇāt ||16||

**rpc:** 10.87.42

**hds:** 4.9.6

—o)0(o—

### 10. indriyādhikaraṇam

**|| 2.4.17 ||**

atha pūrvasmin viṣaye vimarśāntaram | tatra prāṇa-śabditāḥ sarve indriyāṇy uta śreṣṭhetare iti saṁśaye prāṇa-śabda-bodhyatvāt jīvopakāritvāc ca sarva iti prāpte—

ta indriyāṇi tad-vyapadeśād anyatra śreṣṭhāt ||

te prāṇa-śabditāḥ śreṣṭhetare evendriyāṇi | kutaḥ ? tad iti | etasmād ity ādi śrutau mukhya-prāṇād itareṣu śrotrādiṣv indriyatva-vacanāt | indriyāṇi daśaikaṁ ca [gītā 13.5] ity ādau smṛtau ca | tathā prāṇo mukhyaḥ sa tv anindriyam iti śruty-antarāc ca ||17||

**rpc:** 3.6.9

**hds:** 2.10.16

**|| 2.4.18 ||**

nanu hantāsyaiva se rūpam asāmety etasyaiva sarve rūpam abhavat iti bṛhad-āraṇyakāt mukhya-prāṇasya vṛtti-bhedānanyān prāṇān avadhārayāmas tat katham ukta-vyavastheti, tatrāha—

bheda-śruteḥ ||

prāṇo manaḥ sarvendriyāṇi ca iti prāṇād indriyāṇāṁ bheda-śravaṇāt tattvāntarāṇi tānīty arthaḥ | na ca bheda-śruter manaso’nindriyatvaṁ śaṅkyam | maṇaḥ ṣaṣṭānīndriyāṇi [gītā 15.7] iti indriyāṇāṁ manaś cāsmi [gītā 10.22] iti ca smṛteḥ ||18||

**rpc:** —-

**hds:** 2.10.15

**|| 2.4.19 ||**

vailakṣaṇyāc ca ||

suptau prāṇasya vṛtty-upalambho na tu śrotrādīnām | tasya dehendriya-dhāraṇaṁ teṣāṁ tu jñāna-karma-sādhanatvam iti svarūpataḥ kāryataś ca vaisādṛśyāt tāni tathā | mukhya-prāṇa-rūpatā caiṣāṁ tad-adhīna-vṛttikatvādinā vyapadiśyate, yathā brahma-rūpatā jīvānām ||19||

**rpc:** 6.3.2-4

**hds:** 2.10.16

—o)0(o—

### 11. saṁjñā-mūrti-kḷpty-adhikaraṇam

**|| 2.4.20 ||**

bhūtendriyādi-samaṣṭi-sṛṣṭir jīva-kartṛkā ca parasmād ity uktam | idānīṁ vyaṣṭi-sṛṣṭiḥ kasmād iti parīkṣyate | chāndogye tejo’b-anna-sṛṣṭim abhidhāya upadiśyate—

seyaṁ devataikṣata hantāham imās tisro devatā anena jīvenātmanānupraviśya nāma-rūpe vyākaravāṇīti | tāsāṁ trivṛtaṁ trivṛtam ekaikāṁ karavāṇīti seyaṁ devatemās tisro devatā anenaiva jīvenātmanānupraviśya nāma-rūpe vyākarot | tāsāṁ trivṛtaṁ trivṛtam ekaikām akarot || [chā.u. 6.3.2-4] iti |

iha nāma-rūpa-vyatikriyā jīva-kartṛkā syād uteśa-kartṛketi vicikitsāyāṁ jīva-kartṛketi prāptam | anena jīvena praviśya vyākaravāṇīti tathā pratyayāt | na ca sahārtheyaṁ tṛtīyā | sambhavantyāṁ kāraka-vibhaktyām upapada-vibhakter anyāyyatvāt | na ca karaṇārthā satya-saṅkalpeśvara-kārye jīvasya sādhakatamatvābhāvāt | na ca praveśo jīva-kartṛko’stu vyākriyā tv īśvara-kartṛkā ktvā-pratyayenaika-kartṛkatva-bodhanāt | na caitasmin pakṣe vyākaravāṇīty uttama-puruṣānupapattiḥ | cāreṇānupraviśya para-sainyaṁ saṅkalayānītivad upapatteḥ | na caitat kapola-kalpanaṁ, viriñco vā idaṁ virecayati vidadhāti brahmā vāva viriñca etasmād dhīme rūpa-nāmanī iti śruty-antarāt | nāma-rūpaṁ ca bhūtānām ity ādi smaraṇāc ca | tasmāt jīva-kartṛkā seti prāptau—

saṁjñā-mūrti-kḷptis tu trivṛt kurvata upadeśāt ||

tu-śabdād ākṣepo vyāvṛttaḥ | saṁjñā-mūrtau nāma-rūpe tayoḥ kḷptir vyākriyā trivṛt kurvataḥ parameśvarasyaiva karma, na tu jīvasya | kutaḥ ? upadeśāt | tasyaiva tat-kḷpti-nigadāt | trivṛt-karaṇa-nāma-rūpa-vyākaraṇayor eka-kartṛkatvenokter ity arthaḥ | trivṛt-karaṇaṁ coktam—

trīṇy ekaikaṁ dvidhā kuryāt try-ardhāni vibhajed dvidhā |

tat-tan-mukhyārdham utsṛjya yojayec ca virūpatā ||

pañcīkaraṇasyopalakṣaṇam etat | na ca trivṛt-kṛtiś caturmukhasya śaktyā vaktum | trivṛt-kṛta-tejo’b-anna-nirmitāṇḍa-madhya-jātatvāt tasya | tathā ca smṛtiḥ—tasminn aṇḍe’bhavad brahmā sarva-loka-pitāmahaḥ [ma.saṁ. 1.9][[22]](#footnote-23) ity ādyā | tasmāt seyam ity atra nāma-rūpa-vyākṛti-trivṛt-kṛtyor eka-kartṛkatvaṁ vivakṣitaṁ, na tu paurvāparyam artha-krameṇa pāṭha-kramasya bādhāt | pūrvāṁ trivṛt-kṛtir uttarā tu nāma-rūpa-vyākṛtir iti | na cātrivṛt-kṛtais tejo’b-annair aṇḍotpattiḥ | atrivṛtāṁ teṣāṁ tatrāsāmārthyāt | tathā hi smṛtiḥ—

yadaite’saṅgatā bhāvā bhūtendriya-mano-guṇāḥ |

yadāyatana-nirmāṇe na śekur brahma-vittama ||

tadā saṁhatya cānyonyaṁ bhagavac-chakti-coditāḥ |

sad-asattvam upādāya cobhayaṁ sasṛjur hy adaḥ || [bhā. 2.5.32-33] ity ādyā |

iha pañcī-karaṇam uktam | tac cetthaṁ bodhyam—vibhajya dvidhā pañca-bhūtāni devas tad-ardhāni pañcabdhi-bhāgāni kṛtvā tad-anyeṣu mukhyeṣu bhāgeṣu tat tan niyuñjan sa pañcīkṛtiṁ paśyaati sma | annam aśitaṁ tridhā vidhīyate [chā.u. 6.5.1] ity ādau tu pṛthivyāder ekaikasya tredhā pariṇāmo varṇyate, na tu trivṛt-kṛtiḥ | na cānena jīveneti jīvasya nāma-rūpa-nirmātṛtvaṁ bodhayed iti vācyam | ātmanā jīveneti sāmānādhikaraṇyena jīva-śaktimatas tad-vyāpino brahmaṇa eva tattvābhidhānāt | etena viriñco vā ity ādikaṁ vyākhyātam | evaṁ ca praviśyottama-puruṣayor akaṣṭatā mukhyārthatā ca syāt | tathā ca praveśa-vyākaraṇayor eka-kartṛkatā ca | tasmād īśa-kartṛkaiva tad-vyākṛtiḥ | sarvāṇi rūpāṇi vicitya dhīro nāmāni kṛtvābhivadan yad āste [tai.ā. 3.12.16] iti taittirīyakāc ca ||20||

**rpc**: 2.5.32-33, 2.10.3, 2.6.30, 2.5.11, 2.5.21, 2.5.14, 2.6.15, 10.85.6, 4.7.49, 1.10.22, 6.4.28.

**hds:** 3.26.19-20.

**|| 2.4.21 ||**

atha mūrti-śabdito dehaḥ parīkṣyate | śarīraṁ pṛthivīm apyeti iti śruteḥ pārthivo dehaḥ adbhyo hīdam utpadyate āpo vāva māṁsam asthi ca bhavanty āpaḥ śarīram āpa evdaṁ sarvam iti śruter āpyaḥ, sa agner deva-yonyā ity ādi śrutes taijasaś ca | iha bhavati saṁśayaḥ—dehaḥ pārthivaḥ āpyas taijasaś ca syād uta sarvo’pi try-ātmaka iti travidhya-śravaṇād anirṇayena bhāvyam iti prāpte—

māṁsādi-bhaumaṁ yathā-śabdam itarayoś ca ||

māṁsādy eva hehasya bhaumaṁ bhūmeḥ kāryaṁ bhavati | tathetaryor jala-tejasoś ca kṛtyam asṛg-asthy-ādikaṁ tatrāsti | tad etat yathā śabdam abhyupeyam | śabdaś ca, yat kaṭhinaṁ sā pṛthivī, yad dravaṁ tad āpo, yad uṣṇaṁ tat tejaḥ iti garbhopaniṣat | tathā ca sarvo dehas trirūpaḥ ||21||

**rpc**: 5.12.5

**hds:** 3.26.12.

**|| 2.4.22 ||**

nanu sarvaṁ ced bhūta-bhautikaṁ tri-rūpaṁ tarhi kiṁ nimitto’yaṁ vyapadeśaḥ idaṁ teja imā āpa iyaṁ pṛthivīti taijasam āpyaṁ pārthivaṁ ca śarīram iti | tatrāha—

vaiśeṣyāt tu tad-vādas tad-vādaḥ ||

śaṅkācchedāya tu-śabdaḥ | saty api sarvatra trairūpye kvacit kasyacid bhūtasya vaiśeṣyād ādhikyāt tad-vāda ity arthaḥ | padābhyāso’dhyāya-pūrtaye ||22||

**rpc:** —-

**hds:** 3.26.44, 3.26.48

vardhasva kalpāga samaṁ samantāt

kuruṣva tāpa-kṣatim āśritānām |

tvad-aṅga-saṅkīrṇikarāḥ parās tā

hiṁsrā lasad-yukti-kuṭhārikābhiḥ ||

—o)0(o—

iti śrīmad-brahma-sūtra-bhāṣye dvitīyādhyāyasya caturthaḥ pādaḥ

|| 2.4 ||

1. maheśvaraḥ in the Bhāgavatam. [↑](#footnote-ref-2)
2. Laghu-bhāgavatāmṛtam 1.3.43-44, credited to Padma-purāṇa. [↑](#footnote-ref-3)
3. Haridas Shastri does not include this adhikarana. [↑](#footnote-ref-4)
4. Ramanuja splits this sutra at *tarkāpratiṣṭhānād api*. [↑](#footnote-ref-5)
5. Haridas Shastri does not include this adhikarana. [↑](#footnote-ref-6)
6. The Shankara edition starts the *paramāṇu-jagad-akāraṇatvādhikaraṇam*. [↑](#footnote-ref-7)
7. The Ramanuja reading of this sutra is *itaretara-pratyayatvād iti cet, na, saṅghāta-bhāvānimittatvāt |* [↑](#footnote-ref-8)
8. Ramanuja [↑](#footnote-ref-9)
9. Shankara reads this as two sutras. [↑](#footnote-ref-10)
10. Nārāyaṇopaniṣad 1. [↑](#footnote-ref-11)
11. Brahma-bindu-upaniṣad 13. [↑](#footnote-ref-12)
12. mantra-varṇāc ca | [↑](#footnote-ref-13)
13. Quoted in Paramātma-sandarbha 19, attributed to Padma-purāṇa. [↑](#footnote-ref-14)
14. From the Mahāvarāha-purāṇa (according to S.C. Vasu). [↑](#footnote-ref-15)
15. Muṇḍaka Upaniṣad 3.1.3—*etasmāj jāyate prāṇo manaḥ sarvendriyāṇi ca*. [↑](#footnote-ref-16)
16. Ramanuja reads this and the next sutra as one [↑](#footnote-ref-17)
17. Baladeva quotes the same verse to Gītā 13.16, but it is given there simply as *śruti*. [↑](#footnote-ref-18)
18. Shankara has this as *sapta-gaty-adhikaraṇam* and does not start a new adhikarana with the next verse.. [↑](#footnote-ref-19)
19. This is Haridas Shastri’s adhikarana, not in Ramapada.. [↑](#footnote-ref-20)
20. These same texts are quoted in Shankara’s bhaṣya in the exact same sequence. They are not found in Bṛhad-āraṇyaka and appear to be a paraphrase of several texts from several sources. See Praśna 2.12.-13 and 3.4. [↑](#footnote-ref-21)
21. This and the next sutra are read as one by Ramanuja. [↑](#footnote-ref-22)
22. tasmin jajñe svayaṁ brahmā sarva-loka-pitāmahaḥ | [↑](#footnote-ref-23)